**ฉบับประมวล**



**ประกาศคณะกรรมการกำกับและส่งเสริมการประกอบธุรกิจประกันภัย**

**เรื่อง การลงทุนประกอบธุรกิจอื่นของบริษัทประกันวินาศภัย**

**พ.ศ. ๒๕๕๖[[1]](#footnote-2)**

**....................................**

ธุรกิจประกันวินาศภัยเป็นธุรกิจที่บริษัทรับโอนความเสี่ยงภัยจากประชาชนและภาคธุรกิจ มีความรับผิดต้องชดใช้ค่าสินไหมทดแทนสำหรับความเสียหายที่เกิดขึ้น โดยได้รับชำระเบี้ยประกันภัยเป็นการตอบแทน เพื่อให้บริษัทสามารถจัดสรรสำรองประกันภัยให้เพียงพอต่อภาระผูกพันที่มีต่อเจ้าหนี้ตามสัญญาประกันภัย บริษัทจึงต้องลงทุนในสินทรัพย์ที่เหมาะสมเพื่อให้ได้ผลตอบแทนที่เพียงพอและสอดคล้องกับภาระผูกพันที่มีอยู่ สำหรับบริษัทที่มีศักยภาพ ระบบงาน บุคลากร และทรัพยากรเพียงพอ บริษัทอาจประกอบธุรกิจอื่นนอกเหนือจากการประกอบธุรกิจประกันวินาศภัยเพื่อหาผลตอบแทนเพิ่มเติมได้ โดยระมัดระวังมิให้การประกอบธุรกิจอื่นดังกล่าวก่อความเสียหาย หรือเป็นอุปสรรคต่อการดำเนินงานตามปกติของบริษัท ดังนั้น การลงทุนและการประกอบธุรกิจอื่นของบริษัท จึงเป็นธุรกรรมที่สำคัญต่อการดำเนินงานและความมั่นคงของบริษัท ที่คณะกรรมการบริษัทต้องให้ความสำคัญในการกำหนดนโยบายการลงทุนและการประกอบธุรกิจอื่น นโยบายการบริหารความเสี่ยงรวม รวมทั้งติดตามควบคุมการลงทุนและการประกอบธุรกิจอื่น เพื่อให้มั่นใจว่าบริษัทมีการดำเนินการอย่างเหมาะสม เป็นไปตามกฎหมายที่เกี่ยวข้อง และสอดคล้องกับภาระผูกพัน ความพร้อมของระบบงาน ความรู้ความเชี่ยวชาญของบุคลากร

อาศัยอำนาจตามความในมาตรา ๒๗ และมาตรา ๒๘ แห่งพระราชบัญญัติประกันวินาศภัย พ.ศ. ๒๕๓๕ ซึ่งแก้ไขเพิ่มเติมโดยพระราชบัญญัติประกันวินาศภัย (ฉบับที่ ๒) พ.ศ. ๒๕๕๑ และมาตรา ๓ (๑) แห่งพระราชบัญญัติคณะกรรมการกำกับและส่งเสริมการประกอบธุรกิจประกันภัย พ.ศ. ๒๕๕๐ ประกอบมติที่ประชุมคณะกรรมการกำกับและส่งเสริมการประกอบธุรกิจประกันภัย ครั้งที่ ๕/๒๕๕๖ เมื่อวันที่ ๒๒ มีนาคม ๒๕๕๖ ครั้งที่ ๘/๒๕๕๖ เมื่อวันที่ ๒๘ มิถุนายน ๒๕๕๖ และครั้งที่ ๙/๒๕๕๖ เมื่อวันที่ ๑๙ กรกฎาคม ๒๕๕๖ ครั้งที่ ๘/๒๕๖๔ เมื่อวันที่ ๒๗ สิงหาคม พ.ศ. ๒๕๖๔ และครั้งที่ ๑๒/๒๕๖๔ เมื่อวันที่ ๒๙ ตุลาคม พ.ศ. ๒๕๖๔ และครั้งที่ ๔/๒๕๖๗ เมื่อวันที่ ๒๙ เมษายน พ.ศ. ๒๕๖๗ [[2]](#footnote-3) คณะกรรมการกำกับและส่งเสริมการประกอบธุรกิจประกันภัย ออกประกาศไว้ ดังต่อไปนี้

ข้อ ๑ ประกาศนี้เรียกว่า “ประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย พ.ศ. ๒๕๕๖”

ข้อ ๒ ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ให้ยกเลิก

(๑) ประกาศกระทรวงพาณิชย์ เรื่อง การลงทุนประกอบธุรกิจอื่นของบริษัทประกันวินาศภัย ลงวันที่ ๑๗ พฤศจิกายน พ.ศ. ๒๕๔๗

(๒) ประกาศกระทรวงพาณิชย์ เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๒) ลงวันที่ ๓ ตุลาคม พ.ศ. ๒๕๔๙

(๓) ประกาศกระทรวงพาณิชย์ เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๓) ลงวันที่ ๒๔ มกราคม พ.ศ. ๒๕๕๐

(๔) ประกาศคณะกรรมการกำกับและส่งเสริมการประกอบธุรกิจประกันภัย เรื่อง   
การลงทุนประกอบธุรกิจอื่นของบริษัทประกันวินาศภัย พ.ศ. ๒๕๕๓ ลงวันที่ ๒๗ กันยายน พ.ศ. ๒๕๕๓

(๕) ประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๒) พ.ศ. ๒๕๕๔ ลงวันที่ ๑๙ พฤษภาคม พ.ศ. ๒๕๕๔

ข้อ ๔ ในประกาศนี้

“คณะกรรมการ” หมายความว่า คณะกรรมการกำกับและส่งเสริมการประกอบธุรกิจประกันภัย

“สำนักงาน” หมายความว่า สำนักงานคณะกรรมการกำกับและส่งเสริมการประกอบธุรกิจประกันภัย

“บริษัท” หมายความว่า บริษัทที่ได้รับใบอนุญาตประกอบธุรกิจประกันวินาศภัยตามกฎหมายว่าด้วยการประกันวินาศภัย และหมายความรวมถึงสาขาของบริษัทประกันวินาศภัยต่างประเทศที่ได้รับใบอนุญาตประกอบธุรกิจประกันวินาศภัยในราชอาณาจักรตามกฎหมายว่าด้วยการประกันวินาศภัย

“คณะกรรมการบริษัท” หมายความว่า คณะกรรมการของบริษัทที่ได้รับใบอนุญาตประกอบธุรกิจประกันวินาศภัยตามกฎหมายว่าด้วยการประกันวินาศภัย หรือคณะผู้บริหารที่มีอำนาจหน้าที่ความรับผิดชอบที่เกี่ยวข้องในกรณีของสาขาของบริษัทประกันวินาศภัยต่างประเทศที่ได้รับใบอนุญาตประกอบธุรกิจประกันวินาศภัยในราชอาณาจักรตามกฎหมายว่าด้วยการประกันวินาศภัย

“สถาบันการเงิน” หมายความว่า สถาบันการเงินตามกฎหมายว่าด้วยธุรกิจสถาบันการเงิน และให้หมายความรวมถึงธนาคารที่มีกฎหมายเฉพาะจัดตั้งขึ้นที่ประกอบธุรกิจภายในราชอาณาจักร

“ธนาคารพาณิชย์”[[3]](#footnote-4) หมายความว่า ธนาคารพาณิชย์ ตามกฎหมายว่าด้วยธุรกิจสถาบันการเงิน

“สถาบันการเงินเฉพาะกิจ”[[4]](#footnote-5) หมายความว่า สถาบันการเงินของรัฐที่มีกฎหมายเฉพาะจัดตั้งขึ้น หรือนิติบุคคลที่มีกฎหมายเฉพาะจัดตั้งขึ้นตามที่รัฐมนตรีประกาศกำหนด ตามกฎหมายว่าด้วยธุรกิจสถาบันการเงิน”

“สถาบันการเงินต่างประเทศ”[[5]](#footnote-6) หมายความว่า นิติบุคคลที่จดทะเบียนจัดตั้งในต่างประเทศที่ประกอบธุรกิจสถาบันการเงินในลักษณะเดียวกันกับที่กำหนดตามกฎหมายว่าด้วยธุรกิจสถาบันการเงิน

“บริษัทจำกัด” หมายความว่า บริษัทจำกัดตามประมวลกฎหมายแพ่งและพาณิชย์ บริษัทมหาชนจำกัดตามกฎหมายว่าด้วยบริษัทมหาชนจำกัด และให้หมายความรวมถึงนิติบุคคลอื่นที่มีกฎหมายเฉพาะจัดตั้งขึ้นตามรายชื่อที่นายทะเบียนประกาศกำหนด

“ตราสารหนี้” หมายความว่า ตราสารที่แสดงว่าผู้ออกตราสารมีภาระผูกพันทั้งทางตรงและทางอ้อมที่จะต้องจ่ายเงินสด หรือสินทรัพย์อื่น ให้แก่ผู้ถือตราสารตามจำนวนและเงื่อนไขที่ได้กำหนดไว้โดยชัดเจนหรือโดยปริยาย ได้แก่ พันธบัตร ตั๋วเงินคลัง ตั๋วแลกเงิน ตั๋วสัญญาใช้เงิน สลากออมทรัพย์ หุ้นกู้ ตราสารหนี้ที่มีลักษณะของสัญญาซื้อขายล่วงหน้าแฝงประเภทคุ้มครองเงินต้น ใบสำคัญแสดงสิทธิที่จะซื้อหุ้นกู้ หรือใบแสดงสิทธิในผลประโยชน์ที่เกิดจากหุ้นกู้ (DR) ตามกฎหมายว่าด้วยหลักทรัพย์และตลาดหลักทรัพย์ และให้หมายความรวมถึงศุกูก หรือหลักทรัพย์อื่นตามที่  
นายทะเบียนประกาศกำหนด

“สลากออมทรัพย์” หมายความว่า สลากระดมเงินออมที่ออกโดยธนาคารที่มีกฎหมายเฉพาะจัดตั้งขึ้น มีการจ่ายผลประโยชน์เป็นดอกเบี้ยเมื่อครบกำหนด และมีสิทธิได้รับ  
เงินรางวัลเป็นงวด

“ศุกูก”[[6]](#footnote-7) หมายความว่า ศุกูกตามกฎหมายว่าด้วยหลักทรัพย์และตลาดหลักทรัพย์

“ตราสารกึ่งหนี้กึ่งทุน” หมายความว่า หุ้นกู้แปลงสภาพ หรือหลักทรัพย์อื่นตามที่  
นายทะเบียนประกาศกำหนด

“ตราสารทุน” หมายความว่า ตราสารที่แสดงว่าผู้ถือตราสารมีความเป็นเจ้าของในส่วนได้เสียคงเหลือของกิจการที่ไปลงทุน ได้แก่ หุ้น ใบสำคัญแสดงสิทธิที่จะซื้อหุ้น ใบแสดงสิทธิในผลประโยชน์ที่เกิดจากหลักทรัพย์อ้างอิงไทย (NVDR) หรือใบแสดงสิทธิในผลประโยชน์ที่เกิดจากหุ้นสามัญ (DR) ตามกฎหมายว่าด้วยหลักทรัพย์และตลาดหลักทรัพย์ หรือหลักทรัพย์อื่นตามที่นายทะเบียนประกาศกำหนด

“หน่วยลงทุน”[[7]](#footnote-8) หมายความว่า หน่วยลงทุน ใบสำคัญแสดงสิทธิที่จะซื้อหน่วยลงทุน ใบทรัสต์ ตามกฎหมายว่าด้วยหลักทรัพย์และตลาดหลักทรัพย์

“โครงสร้างพื้นฐาน”[[8]](#footnote-9) หมายความว่า กิจการโครงสร้างพื้นฐานตามกฎหมายว่าด้วยหลักทรัพย์และตลาดหลักทรัพย์

“สัญญาซื้อขายล่วงหน้า” หมายความว่า สัญญาซื้อขายล่วงหน้าตามกฎหมายว่าด้วยสัญญาซื้อขายล่วงหน้า

“สัญญาซื้อขายล่วงหน้าขั้นพื้นฐาน (Plain Vanilla Derivatives)” หมายความว่า สัญญาซื้อขายล่วงหน้าที่ไม่สามารถแยกเป็นองค์ประกอบย่อยได้ และไม่มีการเพิ่มโครงสร้าง หรือเงื่อนไขอื่นๆ เข้าไปในสัญญา เช่น currency futures, cross currency swaps, interest rate futures, interest rate swaps, equity futures หรือ equity options

“ตราสารหนี้ที่มีลักษณะของสัญญาซื้อขายล่วงหน้าแฝง” หมายความว่า ตราสารหนี้ที่มีลักษณะของสัญญาซื้อขายล่วงหน้าแฝงตามกฎหมายว่าด้วยหลักทรัพย์และตลาดหลักทรัพย์

“กิจการเงินร่วมลงทุน (private equity)”[[9]](#footnote-10) หมายความว่า นิติบุคคล ทรัสต์ หรือรูปแบบอื่นใด และมีลักษณะของกิจการ อย่างใดอย่างหนึ่งดังต่อไปนี้

(1) กิจการเงินร่วมลงทุนที่กำหนดไว้ในประกาศคณะกรรมการกำกับหลักทรัพย์และตลาดหลักทรัพย์ว่าด้วยการกำหนด การจัดการเงินทุนของกิจการเงินร่วมลงทุนที่ไม่ถือเป็น  
การประกอบธุรกิจหลักทรัพย์ประเภทการจัดการกองทุนส่วนบุคคล

(2) กิจการเงินร่วมลงทุนตามกฎหมายต่างประเทศที่มีลักษณะครบถ้วน ดังนี้

(ก) มีวัตถุประสงค์เพื่อการลงทุนร่วมกันของผู้ลงทุนตั้งแต่สองรายขึ้นไป ทั้งนี้ ต้องมิได้เป็นไปเพื่อแสวงหาประโยชน์ จากการจัดการทรัพย์สินส่วนตัวของบุคคลใดหรือกลุ่มบุคคลใดเป็นการเฉพาะ

(ข) มีการมอบหมายให้บุคคลหนึ่งบุคคลใดเป็นผู้จัดการ

(ค) มีนโยบายการลงทุนในกิจการอื่นผ่านการเข้าทำสัญญา การลงทุนในหุ้นหรือการสนับสนุนทางการเงินที่ก่อให้เกิดสิทธิในการได้มาซึ่งหุ้นของกิจการนั้นในภายหลัง โดยมีส่วน  
ในการกำกับดูแลแผนธุรกิจ การดำเนินงานหรือการปรับปรุงการดำเนินงาน หรือการดำเนินการอื่นใดในลักษณะที่สะท้อนถึงการมีบทบาทต่อการดำเนินธุรกิจของกิจการดังกล่าว

“หลักทรัพย์” หมายความว่า หลักทรัพย์ตามกฎหมายว่าด้วยหลักทรัพย์และตลาดหลักทรัพย์

“ตลาดหลักทรัพย์ในประเทศ” หมายความว่า ตลาดหลักทรัพย์แห่งประเทศไทย และตลาดหลักทรัพย์ เอ็ม เอ ไอ ตามกฎหมายว่าด้วยหลักทรัพย์และตลาดหลักทรัพย์

“องค์การหรือรัฐวิสาหกิจ” หมายความว่า องค์การหรือรัฐวิสาหกิจที่มีกฎหมายเฉพาะจัดตั้งขึ้น องค์การหรือรัฐวิสาหกิจตามกฎหมายว่าด้วยวิธีการงบประมาณ และหมายความรวมถึงองค์การบริหารส่วนจังหวัด เทศบาล กรุงเทพมหานคร เมืองพัทยา และองค์กรปกครอง ส่วนท้องถิ่นอื่นที่มีกฎหมายกำหนดให้เป็นองค์กรปกครองส่วนท้องถิ่นที่มีรูปแบบพิเศษ

“องค์กรระหว่างประเทศ” หมายความว่า World Bank หรือ Asian Development Bank (ADB) หรือ International Finance Corporation (IFC) หรือองค์กรหรือนิติบุคคลตามรายชื่อ ที่นายทะเบียนประกาศกำหนด

“ธนาคารต่างประเทศ” หมายความว่า ธนาคารพาณิชย์ที่จัดตั้งขึ้นตามกฎหมาย ต่างประเทศและมีถิ่นที่อยู่นอกราชอาณาจักร

“ตัวแทนซื้อขายสัญญาซื้อขายล่วงหน้า”**[[10]](#footnote-11)** หมายความว่า ผู้ได้รับใบอนุญาตเป็น ผู้ประกอบธุรกิจสัญญาซื้อขายล่วงหน้าประเภทตัวแทนซื้อขายสัญญาซื้อขายล่วงหน้า ตามกฎหมายว่าด้วยสัญญาซื้อขายล่วงหน้า

“ผู้ค้าสัญญาซื้อขายล่วงหน้า”[[11]](#footnote-12) หมายความว่า ผู้ได้รับใบอนุญาตเป็นผู้ประกอบธุรกิจสัญญาซื้อขายล่วงหน้าประเภทผู้ค้าสัญญาซื้อขายล่วงหน้า ตามกฎหมายว่าด้วยสัญญาซื้อขายล่วงหน้า

“อันดับความน่าเชื่อถือ” หมายความว่า สัญลักษณ์ที่ใช้ในการจัดอันดับความน่าเชื่อถือที่ได้รับจากสถาบันจัดอันดับความน่าเชื่อถือที่ได้รับการยอมรับจากสำนักงานคณะกรรมการกำกับหลักทรัพย์และตลาดหลักทรัพย์

“อันดับความน่าเชื่อถือที่สามารถลงทุนได้ (investment grade)” หมายความว่า อันดับความน่าเชื่อถือที่แต่ละสถาบันจัดอันดับความน่าเชื่อถือที่ได้รับการยอมรับจากสำนักงานคณะกรรมการกำกับหลักทรัพย์และตลาดหลักทรัพย์ กำหนดว่าเป็นอันดับความน่าเชื่อถือที่ผู้ลงทุนสามารถลงทุนได้

“สินทรัพย์ลงทุนของบริษัท”[[12]](#footnote-13) หมายความว่า สินทรัพย์ที่บริษัทอาจลงทุนได้ตามประกาศฉบับนี้ ตามราคาประเมินตามประกาศคณะกรรมการกำกับและส่งเสริมการประกอบธุรกิจประกันภัยว่าด้วยการประเมินราคาทรัพย์สินและหนี้สินของบริษัทประกันวินาศภัย แต่ไม่รวมถึงการออกหนังสือค้ำประกันเพื่อเป็นหลักประกันการปฏิบัติตามสัญญาของโครงการต่าง ๆ ตามข้อ ๒๕ (๘)

“ราคาประเมิน” หมายความว่า ราคาประเมินทรัพย์สินของบริษัทตามประกาศคณะกรรมการกำกับและส่งเสริมการประกอบธุรกิจประกันภัยว่าด้วยการประเมินราคาทรัพย์สินและหนี้สินของบริษัทประกันวินาศภัย

“ผู้ที่รับผิดชอบดูแลหน่วยงานการลงทุน” หมายความว่า ผู้จัดการ หรือหัวหน้าส่วนงาน ของหน่วยงานการลงทุน ที่ได้รับมอบหมายจากคณะกรรมการบริษัทหรือคณะกรรมการลงทุนให้มีอำนาจตัดสินใจลงทุน และบริหารเงินลงทุนของบริษัท หรือผู้ที่ดำรงตำแหน่งอื่นที่เทียบเท่า

“ภาระผูกพัน” หมายความว่า ข้อผูกพันที่เป็นเหตุให้เจ้าของสินทรัพย์จำต้องยอมรับการกระทำบางอย่างซึ่งกระทบกับสินทรัพย์นั้น หรือต้องงดเว้นการใช้สิทธิบางอย่างอันมีผลอยู่ในสินทรัพย์นั้น

“งานสนับสนุน” หมายความว่า งานปฏิบัติการซึ่งบริษัทจะต้องปฏิบัติในการดำเนินธุรกิจปกติ หรืองานที่เอื้ออำนวยต่อการดำเนินงานปกติของบริษัท เช่น การจัดตั้งการบริหารกลุ่ม  
รับเสี่ยงภัย (pool) การให้คำปรึกษาเกี่ยวกับการจ่ายค่าสินไหมทดแทน งานบัญชีการเงิน งานธุรการ งานเทคโนโลยีสารสนเทศ งานทรัพยากรบุคคล งานตรวจสอบภายใน งานกำกับดูแลการปฏิบัติตามกฎหมาย (compliance) หรืองานที่มีลักษณะคล้ายคลึงกับงานดังกล่าว หรืองานสนับสนุนอื่น ตามที่นายทะเบียนประกาศกำหนด

“งานเทคโนโลยีสารสนเทศ” หมายความว่า งานเทคโนโลยีสารสนเทศที่เป็นงานสนับสนุนการให้บริการด้านการประกันภัย เช่น งานด้านการประมวลผลข้อมูลด้วยระบบคอมพิวเตอร์ การพัฒนาระบบงานคอมพิวเตอร์ การจัดเก็บข้อมูล

“กิจการสถานพยาบาล”[[13]](#footnote-14) หมายความว่า การประกอบกิจการเกี่ยวกับการให้บริการเพื่อการประกอบโรคศิลปะตามกฎหมายว่าด้วยการประกอบโรคศิลปะ การประกอบวิชาชีพเวชกรรมตามกฎหมายว่าด้วยวิชาชีพเวชกรรม การประกอบวิชาชีพการพยาบาลและการผดุงครรภ์ ตามกฎหมายว่าด้วยวิชาชีพการพยาบาลและการผดุงครรภ์ การประกอบวิชาชีพทันตกรรม ตามกฎหมายว่าด้วยวิชาชีพทันตกรรม การประกอบวิชาชีพกายภาพบำบัดตามกฎหมายว่าด้วยวิชาชีพกายภาพบำบัด การประกอบวิชาชีพเทคนิคการแพทย์ตามกฎหมายว่าด้วยวิชาชีพเทคนิคการแพทย์ การประกอบวิชาชีพการแพทย์แผนไทยและการประกอบวิชาชีพการแพทย์แผนไทยประยุกต์ตามกฎหมายว่าด้วยวิชาชีพการแพทย์แผนไทย หรือการประกอบวิชาชีพทางการแพทย์และสาธารณสุขอื่นตามกฎหมายว่าด้วยการนั้น ทั้งนี้ โดยกระทำเป็นปกติธุระ

“กิจการการดูแลผู้สูงอายุและผู้มีภาวะพึ่งพิง”[[14]](#footnote-15) หมายความว่า การประกอบกิจการเกี่ยวกับการให้บริการดูแล ส่งเสริม ฟื้นฟูสุขภาพ หรือการประคับประคองผู้สูงอายุและผู้มีภาวะพึ่งพิงที่มีปัญหาด้านสุขภาพโดยวิธีการจัดกิจกรรมในระหว่างวัน หรือการช่วยเหลือในการดำรงชีวิต หรือการจัดสถานที่เพื่อพำนักอาศัยหรือสถานที่บริบาลดูแลผู้สูงอายุและผู้มีภาวะพึ่งพิง รวมถึงการจดแจ้งการจัดบริการของหน่วยงานภาครัฐตามที่รัฐมนตรีว่าการกระทรวงสาธารณสุขประกาศกำหนด และกำหนดยกเว้นในกรณีที่เป็นการดำเนินการในสถานพยาบาลตามกฎหมายว่าด้วยสถานพยาบาล

“งานติดต่อหรือแนะนำบริการของบริษัทหลักทรัพย์หรือธนาคารพาณิชย์” หมายความว่า การให้บริการแนะนำ เผยแพร่ข้อมูลและบริการ ของบริษัทหลักทรัพย์หรือธนาคารพาณิชย์ให้แก่ลูกค้า และติดต่อชักชวนลูกค้าให้มาใช้บริการของบริษัทหลักทรัพย์หรือธนาคารพาณิชย์ เช่น การเปิดบัญชีเพื่อซื้อขายหลักทรัพย์กับบริษัทหลักทรัพย์ รวมถึงการแจก รวบรวม ตรวจสอบเอกสารคำขอ และหลักฐานประกอบในการเปิดบัญชีซื้อขายหลักทรัพย์

“สินทรัพย์รวมของบริษัท” หมายความว่า สินทรัพย์ของบริษัทตามราคาประเมิน  
ที่ปรากฏในรายงานการดำรงเงินกองทุน ณ สิ้นไตรมาสหรือสิ้นปีครั้งล่าสุด ที่บริษัทเสนอต่อนายทะเบียนตามประกาศนายทะเบียนว่าด้วยการกำหนดหลักเกณฑ์ วิธีการ และเงื่อนไขในการจัดทำรายงาน  
การดำรงเงินกองทุนของบริษัทประกันวินาศภัย แต่ไม่รวมถึงการออกหนังสือค้ำประกันเพื่อ  
เป็นหลักประกันการปฏิบัติตามสัญญาของโครงการต่างๆ ตามข้อ ๒๕ (๘)

ในกรณีที่บริษัทประสงค์จะใช้มูลค่าของสินทรัพย์รวม ในช่วงระยะเวลาระหว่างรอบรายงานการดำรงเงินกองทุนรายไตรมาสหรือรายปี ให้บริษัทจัดทำรายงานการดำรงเงินกองทุน ตามแบบและรายการตามประกาศนายทะเบียนว่าด้วยการกำหนดหลักเกณฑ์ วิธีการ และเงื่อนไขในการจัดทำรายงานการดำรงเงินกองทุนของบริษัทประกันวินาศภัย และมีผู้สอบบัญชีรับอนุญาตเป็นผู้สอบทาน พร้อมทั้งแสดงจำนวนความรับผิดชอบตามกรมธรรม์ประกันภัยตามประเภทของการประกันวินาศภัย ซึ่งรับรองโดยนักคณิตศาสตร์ประกันภัย

ข้อ ๕ ในการลงทุนและการประกอบธุรกิจอื่นของบริษัท ให้บริษัทดำเนินการให้เป็นไปตามหลักเกณฑ์ และเงื่อนไขของประกาศฉบับนี้ โดยยึดถือหลักการ ดังต่อไปนี้

(๑) คณะกรรมการบริษัทต้องให้ความสำคัญในการกำหนดนโยบายการลงทุนและการประกอบธุรกิจอื่นของบริษัท นโยบายการบริหารความเสี่ยงรวม และกระบวนการบริหารความเสี่ยง ที่เหมาะสมกับความพร้อมของบริษัท รวมถึงติดตาม ควบคุมดูแลให้การลงทุนและการประกอบธุรกิจอื่นของบริษัทมีความสอดคล้องกับสถานการณ์ โดยคำนึงถึงความมั่นคง สถานะทางการเงิน   
การดำเนินงานของบริษัท รวมถึงหลักธรรมาภิบาลและการบริหารความเสี่ยง

(๒) บริษัทต้องบริหารสินทรัพย์ให้สอดคล้องกับลักษณะการประกอบธุรกิจ ผลิตภัณฑ์ประกันวินาศภัย และเหมาะสมต่อภาระผูกพันที่บริษัทมีต่อผู้เอาประกันภัย ทั้งในรูปกระแสเงินสด จำนวนเงิน ระยะเวลา และสกุลเงิน

(๓) ในการลงทุนและการประกอบธุรกิจอื่นของบริษัทจะต้องพิจารณาถึงความพร้อมทั้งด้านระบบงาน ความรู้ความเชี่ยวชาญของบุคลากร โดยคำนึงถึงความมั่นคง สภาพคล่อง และการกระจายความเสี่ยง รวมทั้งความเสี่ยงในด้านต่างๆ เช่น ความเสี่ยงด้านตลาด (market risk) ความเสี่ยงด้านเครดิต (credit risk) ความเสี่ยงด้านสภาพคล่อง (liquidity risk) ความเสี่ยงด้านปฏิบัติการ (operational risk) ความเสี่ยงด้านการกระจุกตัว (concentration risk) หรือความเสี่ยงด้านกลยุทธ์ (strategic risk)

ข้อ ๖ บริษัทต้องลงทุนและประกอบธุรกิจอื่น ด้วยความซื่อสัตย์สุจริต ไม่กระทำการหรืองดเว้นการที่ต้องกระทำใดๆ อันเป็นผลให้บริษัทต้องจ่ายเงินหรือสินทรัพย์อื่นมากกว่าจำนวนที่พึงจ่าย หรือให้บริษัทได้รับเงินหรือทรัพย์สินหรือผลประโยชน์ใดๆ น้อยกว่าจำนวนที่พึงได้รับ

**ภาค ๑**

**การลงทุน**

**หมวด ๑**

**บททั่วไป**

ข้อ ๗ คณะกรรมการบริษัทต้องมีความรู้และความเข้าใจในธุรกิจประกันภัย สินทรัพย์ที่บริษัทลงทุน และการบริหารความเสี่ยงที่เกิดขึ้นจากการลงทุน และมีบทบาทหน้าที่ ดังต่อไปนี้

(๑) พิจารณาอนุมัติ

(ก) กรอบนโยบายการลงทุน

(ข) กระบวนการบริหารความเสี่ยงที่เกิดจากการลงทุน

การพิจารณาอนุมัติตาม (๑) ให้หมายความรวมถึงการเปลี่ยนแปลงที่มีนัยสำคัญ

(๒) จัดให้มีกระบวนการติดตามสอดส่องผลการดำเนินงานด้านการลงทุน ระบบการควบคุมและการตรวจสอบภายในที่เพียงพอ เพื่อให้การลงทุนของบริษัทเป็นไปตามกรอบนโยบายการลงทุน ระเบียบวิธีปฏิบัติเกี่ยวกับการลงทุน และข้อกำหนดของกฎหมายที่เกี่ยวข้อง

(๓) จัดให้มีการทบทวนระดับความเสี่ยงที่ยอมรับได้ (risk appetite) ของบริษัท และกระบวนการระบุความเสี่ยงที่เกิดจากการลงทุนในตราสารทางการเงินในปัจจุบัน และจากตราสารทางการเงินใหม่ ทั้งในและนอกงบแสดงฐานะการเงิน

(๔) แต่งตั้งคณะกรรมการลงทุน

(๕) มอบหมายหน่วยงานที่เป็นอิสระจากหน่วยงานการลงทุนในการระบุและประเมินความเสี่ยงที่เกิดจากการลงทุน

ข้อ ๘ บริษัทต้องจัดให้มีคณะกรรมการลงทุน ซึ่งได้รับการแต่งตั้งจากคณะกรรมการบริษัทจำนวนไม่น้อยกว่าสามคน ประกอบด้วย

(๑) กรรมการ หรือผู้บริหารของบริษัท และ

(๒) บุคคลที่มีความรู้ความเชี่ยวชาญและประสบการณ์เป็นเวลาไม่น้อยกว่าสามปีเกี่ยวกับการบริหารการลงทุน การบริหารความเสี่ยง หรือการวิเคราะห์หลักทรัพย์ ซึ่งอาจเป็นกรรมการ ผู้บริหารของบริษัท หรือบุคคลภายนอกก็ได้

ข้อ ๙ ในการลงทุนของบริษัท คณะกรรมการลงทุนมีบทบาทหน้าที่ ดังต่อไปนี้

(๑) จัดทำกรอบนโยบายการลงทุน เพื่อขออนุมัติจากคณะกรรมการบริษัท

(๒) พิจารณาอนุมัติแผนการลงทุนของบริษัทที่สอดคล้องกับกรอบนโยบายการลงทุน และนโยบายการบริหารความเสี่ยงรวม

(๓) กำกับดูแลการลงทุนของบริษัท ให้เป็นไปตามกรอบนโยบายการลงทุน นโยบายการบริหารความเสี่ยงรวม ระเบียบวิธีปฏิบัติเกี่ยวกับการลงทุน และข้อกำหนดของกฎหมายที่เกี่ยวข้อง

(๔) กำกับดูแลในเรื่องธรรมาภิบาล ความโปร่งใส และการป้องกันความขัดแย้งทางผลประโยชน์ที่เกี่ยวกับธุรกรรมการลงทุนของบริษัท

(๕) กำกับดูแล ระบบงาน บุคลากร และข้อมูลที่ใช้ประกอบการลงทุนของบริษัทให้มีความเพียงพอต่อการดำเนินงาน

(๖) บริหารเงินลงทุนตามกรอบนโยบายการลงทุนที่ได้รับอนุมัติจากคณะกรรมการบริษัท

(๗) รายงานผลการลงทุนให้คณะกรรมการบริษัททราบอย่างสม่ำเสมอ

ข้อ ๙/๑ [[15]](#footnote-16) กรณีบริษัทมีการให้กู้ยืม ให้เช่าซื้อรถ รับอาวัลตั๋วเงิน หรือออกหนังสือ ค้ำประกันเพื่อเป็นหลักประกันการปฏิบัติตามสัญญาของโครงการต่าง ๆ ต้องจัดให้มีคณะกรรมการสินเชื่อหรือคณะกรรมการอื่นใดที่ได้รับการแต่งตั้งจากคณะกรรมการบริษัท เพื่อปฏิบัติหน้าที่ตามประกาศนี้

คณะกรรมการสินเชื่อหรือคณะกรรมการอื่นใดตามวรรคหนึ่ง ต้องมีจำนวนกรรมการ ไม่น้อยกว่าสามคน โดยอย่างน้อยหนึ่งคนต้องมีความรู้หรือความเชี่ยวชาญด้านสินเชื่ออย่างน้อยสามปี

เมื่อมีการแต่งตั้ง ถอดถอน หรือเปลี่ยนแปลงกรรมการในคณะกรรมการสินเชื่อ หรือคณะกรรมการอื่นใดตามวรรคหนึ่ง ให้บริษัทแจ้งให้สำนักงานทราบภายในสามสิบวันนับแต่วันที่ได้รับแต่งตั้ง ถอดถอน หรือเปลี่ยนแปลงจากคณะกรรมการบริษัท

ความในวรรคหนึ่งไม่ใช้บังคับกับการลงทุนโดยการให้กู้ยืมแก่พนักงานของบริษัท

ข้อ ๙/๒[[16]](#footnote-17) คณะกรรมการสินเชื่อ หรือคณะกรรมการอื่นใดที่ได้รับการแต่งตั้ง จากคณะกรรมการบริษัทตามข้อ ๙/๑ มีบทบาทหน้าที่ ดังต่อไปนี้

(๑) จัดทำกรอบนโยบายด้านสินเชื่อเกี่ยวกับการให้กู้ยืม ให้เช่าซื้อรถ รับอาวัลตั๋วเงิน และออกหนังสือค้ำประกันเพื่อเป็นหลักประกันการปฏิบัติตามสัญญาของโครงการต่าง ๆ เพื่อขออนุมัติจากคณะกรรมการบริษัท

(๒) กำกับดูแลด้านสินเชื่อเกี่ยวกับการให้กู้ยืม ให้เช่าซื้อรถ รับอาวัลตั๋วเงิน และ ออกหนังสือค้ำประกันเพื่อเป็นหลักประกันการปฏิบัติตามสัญญาของโครงการต่าง ๆ ให้เป็นไปตามนโยบายด้านสินเชื่อ นโยบายการบริหารความเสี่ยง และข้อกฎหมายที่เกี่ยวข้อง

(๓) กำกับดูแลในเรื่องธรรมาภิบาล ความโปร่งใส การป้องกันความขัดแย้งทางผลประโยชน์ด้านสินเชื่อเกี่ยวกับการให้กู้ยืม ให้เช่าซื้อรถ รับอาวัลตั๋วเงิน และออกหนังสือค้ำประกันเพื่อเป็นหลักประกันการปฏิบัติตามสัญญาของโครงการต่าง ๆ

(๔) กำกับดูแลระบบงาน บุคลากร ข้อมูลที่ใช้ประกอบการให้สินเชื่อเกี่ยวกับการให้กู้ยืม ให้เช่าซื้อรถ รับอาวัลตั๋วเงิน และออกหนังสือค้ำประกันเพื่อเป็นหลักประกันการปฏิบัติตามสัญญาของโครงการต่าง ๆ ให้เพียงพอต่อการดำเนินงาน

(๕) รายงานผลการให้สินเชื่อเกี่ยวกับการให้กู้ยืม ให้เช่าซื้อรถ รับอาวัลตั๋วเงิน และออกหนังสือค้ำประกันเพื่อเป็นหลักประกันการปฏิบัติตามสัญญาของโครงการต่าง ๆ ให้คณะกรรมการบริษัททราบอย่างสม่ำเสมอ

ข้อ ๑๐ บริษัทต้องจัดทำกรอบนโยบายการลงทุนเป็นลายลักษณ์อักษร   
ซึ่งสอดคล้องกับนโยบายการบริหารความเสี่ยงรวม การออกแบบผลิตภัณฑ์ การรับประกันภัย การทำสัญญาประกันภัยต่อ การบริหารทรัพย์สินและหนี้สิน ฐานะเงินกองทุน ระดับความเสี่ยงที่ยอมรับได้ ผลตอบแทนที่คาดหวัง ความพร้อมของระบบงานและบุคลากรในการรองรับการลงทุน โดยมีรายละเอียดอย่างน้อย ดังต่อไปนี้

(๑) ขอบเขตประเภทสินทรัพย์ที่บริษัทจะลงทุน (asset allocation)

(๒) จำนวนวงเงินลงทุนที่ผู้บริหารแต่ละระดับสามารถอนุมัติให้ลงทุนได้

(๓) เงื่อนไขการนำสินทรัพย์ลงทุนไปก่อภาระผูกพัน

(๔) เงื่อนไขการทำธุรกรรมยืมหรือให้ยืมหลักทรัพย์ และการทำธุรกรรมซื้อหรือขายหลักทรัพย์โดยมีสัญญาขายหรือซื้อคืน (ถ้ามี)

(๕) นโยบายการว่าจ้างนิติบุคคลภายนอกให้ดำเนินการลงทุนแทนบริษัท ที่กำหนดคุณสมบัติและแนวทางการคัดเลือกนิติบุคคลภายนอก ข้อกำหนดให้นิติบุคคลที่บริษัทว่าจ้างปฏิบัติตามกรอบนโยบายการลงทุนของบริษัทที่ชัดเจน การติดตามและประเมินผลการปฏิบัติงานของ  
นิติบุคคลที่บริษัทว่าจ้าง และการรายงานผลการปฏิบัติงานของนิติบุคคลดังกล่าวให้ผู้บริหารระดับสูงและคณะกรรมการบริษัททราบ

(๖) กรณีที่บริษัทมีการเข้าเป็นคู่สัญญาซื้อขายล่วงหน้า หรือลงทุนในตราสารหนี้ที่มีลักษณะของสัญญาซื้อขายล่วงหน้าแฝง บริษัทต้องกำหนดแนวนโยบายหรือวัตถุประสงค์ของการทำสัญญาซื้อขายล่วงหน้า หรือลงทุนในตราสารหนี้ที่มีลักษณะของสัญญาซื้อขายล่วงหน้าแฝง (policy on the use of derivatives)

บริษัทต้องทบทวนกรอบนโยบายการลงทุนตามวรรคหนึ่งอย่างน้อยปีละหนึ่งครั้ง และจัดส่งให้สำนักงานเป็นประจำทุกปีภายในเก้าสิบวันนับแต่วันสิ้นปีปฏิทิน และภายในสามสิบวันนับแต่วันที่คณะกรรมการบริษัทอนุมัติการเปลี่ยนแปลงอย่างมีนัยสำคัญ แล้วแต่กรณี

ข้อ ๑๑ บริษัทต้องจัดให้มีกระบวนการบริหารความเสี่ยงที่เกิดจากการลงทุนเป็นลายลักษณ์อักษร โดยถือเป็นส่วนหนึ่งของนโยบายการบริหารความเสี่ยงรวมตามประกาศว่าด้วย หลักเกณฑ์ วิธีการ และเงื่อนไขในการกำหนดมาตรฐานขั้นต่ำในการบริหารจัดการความเสี่ยงของบริษัทประกันวินาศภัย และต้องสอดคล้องกับกรอบนโยบายการลงทุน ประเภทสินทรัพย์ที่ลงทุน การประเมินมูลค่าทรัพย์สิน ความสอดคล้องระหว่างทรัพย์สินและหนี้สินของบริษัท เพื่อให้บริษัทสามารถประเมิน บริหาร ควบคุม และติดตาม ความเสี่ยงที่เกิดจากการลงทุน เช่น ความเสี่ยงด้านตลาด ความเสี่ยงด้านเครดิต ความเสี่ยงด้านสภาพคล่อง ความเสี่ยงด้านปฏิบัติการ ความเสี่ยงด้านการกระจุกตัว หรือความเสี่ยงด้านกลยุทธ์ โดยมีรายละเอียดอย่างน้อย ดังต่อไปนี้

(๑) การจัดโครงสร้างองค์กรที่ส่งเสริมให้เกิดการบริหารความเสี่ยงอย่างมีประสิทธิภาพ โดยมีหน่วยงานในการบริหารความเสี่ยงที่เป็นอิสระจากหน่วยงานการลงทุน

(๒) การระบุประเภทความเสี่ยงที่เกิดจากการลงทุน ประเภทของความเสี่ยงที่บริษัทอาจมี และการกำหนดระดับความเสี่ยงที่ยอมรับได้ โดยพิจารณาจากความมั่นคงทางการเงินของบริษัท ความพร้อมในการบริหารและรองรับความเสี่ยงดังกล่าว

(๓) วิธีการวัดและประเมินความเสี่ยงที่สามารถสะท้อนความเสี่ยงทั้งหมดที่เกิดขึ้นจากการลงทุนแต่ละประเภทได้อย่างครอบคลุมและรวดเร็วทันเวลา

(๔) แนวทางและวิธีการควบคุมความเสี่ยง บริษัทอาจกำหนดนโยบายให้มีการปิดความเสี่ยงที่ไม่มีระบบบริหารความเสี่ยงรองรับ หรือไม่สามารถบริหารความเสี่ยงนั้นได้อย่าง  
มีประสิทธิภาพ หรือกำหนดให้มีการใช้เครื่องมือบริหารความเสี่ยง ทั้งนี้ แนวทางที่ใช้ต้องสอดคล้องกับลักษณะการลงทุน ความพร้อมของระบบงาน บุคลากร และระบบข้อมูลที่บริษัทมี

(๕) การรายงานและติดตามความเสี่ยง บริษัทต้องจัดให้มีผู้ที่มีหน้าที่ดูแลบริหารความเสี่ยงคอยติดตามความเสี่ยงที่เกิดขึ้นจากการลงทุน และรายงานผลให้ผู้บริหารระดับสูงและคณะกรรมการบริษัททราบอย่างน้อยปีละหนึ่งครั้ง

บริษัทต้องทบทวนกระบวนการบริหารความเสี่ยงตามวรรคหนึ่งอย่างสม่ำเสมอ และจัดส่งให้สำนักงานภายในสามสิบวัน นับแต่วันที่คณะกรรมการบริษัทอนุมัติการเปลี่ยนแปลงอย่างมีนัยสำคัญ

ข้อ ๑๒ บริษัทต้องจัดทำแผนการลงทุนของบริษัทเป็นลายลักษณ์อักษร ซึ่งสอดคล้องกับกรอบนโยบายการลงทุน และนโยบายการบริหารความเสี่ยงรวม โดยมีรายละเอียดอย่างน้อย ดังต่อไปนี้

(๑) สัดส่วนของสินทรัพย์ลงทุนแต่ละประเภท (limits for the allocation of assets) ที่คำนึงถึงการกระจายการลงทุนในแต่ละประเภทสินทรัพย์ ผู้ออกตราสาร คู่สัญญา ประเภทธุรกิจ ตลาดหรือประเทศที่จะลงทุน สกุลเงิน สภาพคล่อง และระยะเวลาการลงทุน

(๒) วิธีการคัดเลือกสินทรัพย์ที่จะลงทุน (policy on the selection of individual securities)

(๓)[[17]](#footnote-18) กรณีบริษัทมีการให้กู้ยืม การให้เช่าซื้อรถ การรับอาวัลตั๋วเงิน หรือการออกหนังสือค้ำประกันเพื่อเป็นหลักประกันตามสัญญาของโครงการต่าง ๆ ตามข้อ ๙/๑ วรรคหนึ่ง แก่บุคคลใด บริษัทต้องกำหนดนโยบายด้านสินเชื่อเกี่ยวกับการให้กู้ยืม การให้เช่าซื้อรถ การรับอาวัลตั๋วเงิน หรือ การออกหนังสือค้ำประกันเพื่อเป็นหลักประกันตามสัญญาของโครงการต่าง ๆ ที่ครอบคลุมรายละเอียดอย่างน้อย ดังต่อไปนี้

(ก) ระเบียบวิธีปฏิบัติ และหลักเกณฑ์เงื่อนไขในการทำธุรกรรมด้านสินเชื่อ ตลอดจนการบริหารความเสี่ยง การควบคุมภายใน การจัดเก็บข้อมูล และการจัดทำรายงานเพื่อการติดตามและวิเคราะห์ข้อมูลและความเสี่ยงที่เกี่ยวข้องที่เป็นลายลักษณ์อักษรซึ่งต้องได้รับความเห็นชอบจากคณะกรรมการบริษัท ทั้งนี้ ให้เป็นไปตามที่นายทะเบียนประกาศกำหนด โดยต้องมีมาตรฐานไม่ต่ำกว่าที่ธนาคารแห่งประเทศไทยกำหนดให้สถาบันการเงินถือปฏิบัติ

(ข) ผู้รับผิดชอบที่เกี่ยวข้องในกระบวนการด้านสินเชื่อ ซึ่งแบ่งแยกหน้าที่ ความรับผิดชอบด้านการปฏิบัติงานด้านสินเชื่อ การบริหารความเสี่ยงที่เกี่ยวข้องกับธุรกรรมด้านสินเชื่อ และการตรวจสอบธุรกรรมด้านสินเชื่อ โดยมีรายละเอียดอย่างน้อย ดังต่อไปนี้

๑) ผู้วิเคราะห์สินเชื่อต้องวิเคราะห์ด้านความเสี่ยงของการผิดนัดชำระหนี้ตามลักษณะหรือประเภทสินเชื่อ หลักประกัน และหลักเกณฑ์การคิดดอกเบี้ย ก่อนนำเสนอผู้มีอำนาจอนุมัติ

๒) ผู้มีอำนาจในการอนุมัติธุรกรรมด้านสินเชื่อในแต่ละระดับที่มีความเหมาะสม โดยต้องระบุอำนาจในการอนุมัติให้ชัดเจนทั้งตามประเภทธุรกรรมสินเชื่อ และวงเงินสินเชื่อสูงสุด ที่แต่ละตำแหน่งมีอำนาจในการอนุมัติ

๓) ผู้รับผิดชอบหรือตรวจสอบความถูกต้องของการปฏิบัติงาน ภายหลัง การอนุมัติสินเชื่อ

๔) ผู้ติดตามดูแล และรายงานความเสี่ยงที่เกี่ยวข้องกับธุรกรรมด้านสินเชื่อต่อคณะกรรมการบริษัท หรือคณะกรรมการอื่นที่ได้รับมอบหมาย

๕) ผู้รับผิดชอบตรวจสอบการทำธุรกรรมด้านสินเชื่อ โดยต้องรายงานผลการตรวจสอบโดยตรงต่อคณะกรรมการของบริษัทอย่างสม่ำเสมอ

บุคคลตาม ๑) ๒) และ ๔) ต้องไม่ใช่บุคคลเดียวกัน และหน่วยงานที่รับผิดชอบตาม ๑) และ ๒) กับหน่วยงานที่รับผิดชอบตาม ๓) ๔) และ ๕) ต้องไม่ใช่หน่วยงานเดียวกัน

(๔) กรณีที่บริษัทมีการเข้าเป็นคู่สัญญาซื้อขายล่วงหน้า และลงทุนในตราสารหนี้ที่มีลักษณะของสัญญาซื้อขายล่วงหน้าแฝง บริษัทต้องกำหนดแผนงานการทำสัญญาซื้อขายล่วงหน้า หรือลงทุนในตราสารหนี้ที่มีลักษณะของสัญญาซื้อขายล่วงหน้าแฝง ที่สอดคล้องกับแนวนโยบายหรือวัตถุประสงค์ของการทำสัญญาซื้อขายล่วงหน้า หรือลงทุนในตราสารหนี้ที่มีลักษณะของสัญญาซื้อขายล่วงหน้าแฝง โดยอาจแบ่งเป็นประเภทต่างๆ ตามความเหมาะสม เช่น ประเภทธุรกรรม ประเภทตัวแปรหรือสินทรัพย์อ้างอิง ประเภทของคู่สัญญา

บริษัทต้องทบทวนแผนการลงทุนตามวรรคหนึ่งอย่างน้อยปีละหนึ่งครั้ง และจัดส่งให้สำนักงานเป็นประจำทุกปีภายในเก้าสิบวันนับแต่วันสิ้นปีปฏิทิน และภายในสามสิบวันนับแต่วันที่คณะกรรมการลงทุนอนุมัติการเปลี่ยนแปลงอย่างมีนัยสำคัญ แล้วแต่กรณี

ข้อ ๑๓ บริษัทต้องจัดให้มีระบบการควบคุมภายในและการตรวจสอบเกี่ยวกับการลงทุน โดยมีรายละเอียดอย่างน้อย ดังต่อไปนี้

(๑) การจัดทำระเบียบวิธีปฏิบัติเกี่ยวกับการลงทุนเป็นลายลักษณ์อักษร เพื่อให้เกิดความรัดกุมในการปฏิบัติงาน และการติดตามดูแลการปฏิบัติงานให้สอดคล้องกับกรอบนโยบาย  
การลงทุนของบริษัท และข้อกำหนดของกฎหมายที่เกี่ยวข้อง

(๒) การตรวจสอบการปฏิบัติตามระเบียบวิธีปฏิบัติเกี่ยวกับการลงทุนโดยหน่วยงานอิสระ ตามระเบียบ วิธีการ และความถี่ที่บริษัทกำหนด

(๓) การประเมินผลและการรายงานผลการตรวจสอบต่อคณะกรรมการบริษัท

ข้อ ๑๔ บริษัทต้องจัดทำระเบียบวิธีปฏิบัติเกี่ยวกับการลงทุนเป็นลายลักษณ์อักษร ซึ่งมีรายละเอียดการปฏิบัติที่เกี่ยวข้องกับกระบวนการลงทุนตั้งแต่เริ่มต้นจนสิ้นสุดกระบวนการลงทุน การแบ่งแยกหน้าที่ (segregation of duty) ในการปฏิบัติงานอย่างเหมาะสมเพื่อให้เกิดการสอบยันความถูกต้องระหว่างกัน (checks and balances) การกำหนดอำนาจในการอนุมัติการลงทุน (authority) โดยมีรายละเอียดอย่างน้อย ดังต่อไปนี้

(๑) ขั้นตอนและวิธีปฏิบัติในการขออนุมัติการลงทุน

(๒) รายละเอียดในการพิจารณาโครงสร้าง ความเสี่ยงของสินทรัพย์ และความสามารถในการรองรับความเสี่ยงดังกล่าวของบริษัท

(๓) ขั้นตอนการลงทุน และการรายงานผลการลงทุน

(๔) ขั้นตอนในการบริหารความเสี่ยงต่างๆ ที่เกิดขึ้นจากการลงทุน

(๕) บันทึกเหตุผลการตัดสินใจลงทุน และจัดเก็บเอกสารหลักฐานที่เกี่ยวข้องกับการลงทุน

ระเบียบวิธีปฏิบัติเกี่ยวกับการลงทุนตามวรรคหนึ่ง บริษัทต้องจัดทำให้แล้วเสร็จภายในเก้าสิบวันนับแต่วันสิ้นปีปฏิทินของปีที่ประกาศนี้มีผลใช้บังคับ และจัดส่งให้สำนักงานภายในสามสิบวัน นับแต่วันที่ดำเนินการแล้วเสร็จ ทั้งนี้ บริษัทต้องทบทวนระเบียบวิธีปฏิบัติเกี่ยวกับการลงทุนอย่างสม่ำเสมอ และจัดส่งให้สำนักงานภายในสามสิบวันนับแต่วันที่มีการเปลี่ยนแปลงอย่างมีนัยสำคัญ

ข้อ ๑๕ องค์ประกอบของหน่วยงานการลงทุน

(๑) บริษัทต้องจัดให้มีหน่วยงาน ที่รับผิดชอบดูแลการลงทุนของบริษัท โดยมีโครงสร้างความพร้อมของบุคลากร ระบบงาน ข้อมูลต่างๆ ที่เพียงพอและสอดคล้องกับลักษณะและความซับซ้อนของการลงทุนของบริษัท รวมทั้งเครื่องมือที่ใช้ในการบริหารความเสี่ยง เพื่อประเมินและติดตามอย่างสม่ำเสมอ เช่น value at risk, position limit และกำหนดมาตรการดำเนินการที่เหมาะสมเพื่อบริหารความเสี่ยง เช่น การกำหนด stop loss โดยรายงานผลการปฏิบัติงานให้คณะกรรมการลงทุนทราบอย่างสม่ำเสมอ

(๒) ให้บริษัทมอบหมายให้บุคคลที่มีความรู้ความเชี่ยวชาญในการลงทุน เป็นผู้ที่รับผิดชอบดูแลหน่วยงานการลงทุน โดยมีประสบการณ์และคุณสมบัติ ดังต่อไปนี้

(ก) ผ่านการอบรมหลักสูตรตามที่นายทะเบียนกำหนดให้เป็นหลักสูตรสำหรับ  
ผู้ที่รับผิดชอบดูแลหน่วยงานการลงทุนของบริษัทประกันภัย

(ข) [[18]](#footnote-19) ไม่มีลักษณะต้องห้ามตามมาตรา ๓๕ แห่งพระราชบัญญัติประกันวินาศภัย พ.ศ. ๒๕๓๕ ซึ่งแก้ไขเพิ่มเติมโดยพระราชบัญญัติประกันวินาศภัย (ฉบับที่ ๒) พ.ศ. ๒๕๕๑

(ค) มีคุณสมบัติ อย่างหนึ่งอย่างใด ดังต่อไปนี้

๑) สอบผ่านหลักสูตร Chartered Financial Analyst (CFA) หรือหลักสูตร Certified Investment and Securities Analysts Program (CISA) ระดับ ๑ ขึ้นไป หรือหลักสูตรอื่น ที่เทียบเท่าตามที่นายทะเบียนให้ความเห็นชอบ และมีประสบการณ์ทำงานด้านการบริหารเงินลงทุน   
การบริหารความเสี่ยงเกี่ยวกับการลงทุน หรือการวิเคราะห์การลงทุน เป็นระยะเวลารวมกัน ไม่น้อยกว่าสามปี

๒) จบการศึกษาระดับปริญญาโทขึ้นไป ในสาขาการเงิน บริหารธุรกิจ เศรษฐศาสตร์ หรือสาขาอื่นที่เกี่ยวข้องกับการบริหารการลงทุน และมีประสบการณ์ทำงานด้านการบริหารเงินลงทุน การบริหารความเสี่ยงเกี่ยวกับการลงทุน หรือการวิเคราะห์การลงทุน เป็นระยะเวลารวมกันไม่น้อยกว่าสามปี

๓) จบการศึกษาระดับปริญญาตรีขึ้นไป ในสาขาการเงิน บริหารธุรกิจ เศรษฐศาสตร์ หรือสาขาอื่นที่เกี่ยวข้องกับการบริหารการลงทุน และมีประสบการณ์ทำงานด้านการบริหารเงินลงทุน การบริหารความเสี่ยงเกี่ยวกับการลงทุน หรือการวิเคราะห์การลงทุน เป็นระยะเวลารวมกันไม่น้อยกว่าเจ็ดปี

๔) ได้รับวุฒิบัตร (ระดับ ๓) ตามหลักสูตร Chartered Financial Analyst (CFA) หรือหลักสูตร Certified Investment and Securities Analysts Program (CISA) หรือหลักสูตรอื่นที่เทียบเท่าตามที่นายทะเบียนให้ความเห็นชอบ

๕) เป็นบุคคลที่มีรายชื่อในทะเบียนผู้มีคุณสมบัติเป็นผู้จัดการกองทุนตามที่สำนักงานคณะกรรมการกำกับหลักทรัพย์และตลาดหลักทรัพย์กำหนด และมีประสบการณ์ทำงานด้านการบริหารเงินลงทุน การบริหารความเสี่ยงเกี่ยวกับการลงทุน หรือการวิเคราะห์การลงทุน นับแต่วันที่ได้รับการขึ้นทะเบียนเป็นระยะเวลาไม่น้อยกว่าหนึ่งปี

ภายในสองปีนับแต่วันที่ประกาศนี้มีผลใช้บังคับ บริษัทต้องดำเนินการให้มีบุคคลที่มีลักษณะตาม (๒) ดำรงตำแหน่งเป็นผู้ที่รับผิดชอบดูแลหน่วยงานการลงทุน

ให้บริษัทจัดส่งรายชื่อของบุคคลที่ดำรงตำแหน่งเป็นผู้ที่รับผิดชอบดูแลหน่วยงาน การลงทุน พร้อมทั้งรายละเอียดคุณสมบัติของบุคคลดังกล่าวให้สำนักงานทราบภายในสามสิบวัน   
นับแต่วันที่แต่งตั้งบุคคลที่มีคุณสมบัติตามที่กำหนดให้ดำรงตำแหน่งผู้ที่รับผิดชอบดูแลหน่วยงานการลงทุน

ข้อ ๑๖ ในกรณีที่ผู้ที่รับผิดชอบดูแลหน่วยงานการลงทุน ไม่มีลักษณะตามข้อ ๑๕ ให้บริษัทดำเนินการอย่างหนึ่งอย่างใด ดังต่อไปนี้

(๑) ว่าจ้างหรือมอบหมายนิติบุคคลที่มีความเชี่ยวชาญในการลงทุน โดยนำความใน ข้อ ๑๙ มาใช้บังคับโดยอนุโลม

(๒) ลงทุนได้เฉพาะในสินทรัพย์ ดังต่อไปนี้

(ก) ฝากเงินไว้กับสถาบันการเงิน

(ข) ตราสารหนี้ที่ออก สั่งจ่าย รับรอง รับอาวัล หรือค้ำประกันโดยรัฐบาลไทย ธนาคารแห่งประเทศไทย กระทรวงการคลัง หรือกองทุนเพื่อการฟื้นฟูและพัฒนาระบบสถาบันการเงิน

(ค) ตราสารหนี้ที่ออก สั่งจ่าย รับรอง รับอาวัล หรือค้ำประกันโดยสถาบันการเงิน หรือตราสารหนี้ที่ออกโดยบริษัทจำกัด องค์กรหรือรัฐวิสาหกิจ ที่มีอันดับความน่าเชื่อถือของตราสาร หรือของผู้ออกตราสาร ไม่ต่ำกว่าอันดับความน่าเชื่อถือที่สามารถลงทุนได้

(ง) หน่วยลงทุนของกองทุนรวมที่มีนโยบายลงทุนในตราสารตาม (ก) (ข) และ (ค)

(จ) ตราสารทุนที่ออกโดยบริษัท กลางคุ้มครองผู้ประสบภัยจากรถ จำกัด

(ฉ) การให้กู้ยืมแก่พนักงานของบริษัท หรือ

(ช) สินทรัพย์อื่นตามที่นายทะเบียนประกาศกำหนด

ข้อ ๑๗ ตลอดเวลาการลงทุน บริษัทต้องประเมินราคายุติธรรมของตราสาร หรือมูลค่าการลงทุน ตามประกาศคณะกรรมการกำกับและส่งเสริมการประกอบธุรกิจประกันภัยว่าด้วยการประเมินราคาทรัพย์สินและหนี้สินของบริษัทประกันวินาศภัย และต้องดำรงเงินกองทุนเพื่อรองรับความเสี่ยงที่เกิดขึ้นจากการลงทุนได้ตามที่กฎหมายกำหนด

ข้อ ๑๘[[19]](#footnote-20) การลงทุนตามประกาศนี้ หากอยู่ในสกุลเงินตราต่างประเทศและมีกระแสเงินสดรับจ่ายที่แน่นอน เช่น ตราสารหนี้ที่เสนอขายในสกุลเงินตราต่างประเทศ ให้บริษัทดำเนินการป้องกันความเสี่ยงจากอัตราแลกเปลี่ยนไม่น้อยกว่าร้อยละเจ็ดสิบห้าของมูลค่ากระแสเงินสดรับจ่าย

บริษัทอาจดำเนินการป้องกันความเสี่ยงจากอัตราแลกเปลี่ยนน้อยกว่าจำนวนที่กำหนดไว้ในวรรคหนึ่งได้ ดังนี้

1. ป้องกันความเสี่ยงไม่น้อยกว่าร้อยละห้าสิบของมูลค่ากระแสเงินสดรับจ่าย กรณีที่บริษัทมีอัตราส่วนความเพียงพอของเงินกองทุนตั้งแต่ร้อยละสองร้อยห้าสิบ แต่ไม่ถึงร้อยละ สามร้อยแปดสิบ
2. ป้องกันความเสี่ยงตามกรอบนโยบายการลงทุนและกระบวนการบริหาร ความเสี่ยงที่เกิดจากการลงทุนในสัดส่วนที่เหมาะสม กรณีที่บริษัทมีอัตราส่วนความเพียงพอของเงินกองทุนตั้งแต่ร้อยละสามร้อยแปดสิบขึ้นไป
3. การป้องกันความเสี่ยงตามวรรคสองต้องได้รับความเห็นชอบจากคณะกรรมการลงทุนและคณะกรรมการบริษัท โดยบริษัทต้องส่งสำเนารายงานการประชุมที่เกี่ยวข้องให้สำนักงาน ภายในสามสิบวันนับแต่วันที่มีมติที่ประชุม และหากมีการเปลี่ยนแปลงอย่างมีนัยสำคัญต้องรายงานสำนักงานภายในสามสิบวันนับแต่วันที่มีการเปลี่ยนแปลง และหากภายหลังบริษัทมีอัตราส่วน ความเพียงพอของเงินกองทุนลดต่ำลงกว่าจำนวนที่กำหนดไว้ในแต่ละกรณี บริษัทต้องดำเนินการป้องกันความเสี่ยงจากอัตราแลกเปลี่ยนให้สอดคล้องกับอัตราส่วนความเพียงพอของเงินกองทุน ที่บริษัทดำรงอยู่ภายในสามสิบวันนับแต่วันที่มีการเปลี่ยนแปลง

บริษัทต้องแจ้งรายละเอียดการป้องกันความเสี่ยงตามวรรคหนึ่ง วรรคสอง และ  
วรรคสาม ให้นายทะเบียนทราบในรายงานผลการดำเนินงานและฐานะการเงินที่จัดส่งให้นายทะเบียนประจำงวด

ข้อ ๑๙ บริษัทสามารถว่าจ้างหรือมอบหมายให้บุคคลภายนอกซึ่งเป็นนิติบุคคลลงทุนแทนบริษัทได้ตามหลักเกณฑ์ วิธีการ และเงื่อนไข ดังต่อไปนี้

(๑) บุคคลภายนอกนั้นต้องมีความรู้และความเชี่ยวชาญในการลงทุน มีความพร้อมของระบบงานและบุคลากร

(๒) บริษัทต้องกำหนดคุณสมบัติ แนวทางการคัดเลือกบุคคลภายนอกที่ทำหน้าที่ลงทุนแทนบริษัทตามกรอบนโยบายการลงทุน พร้อมทั้งกำหนดการบริหารความเสี่ยงที่เหมาะสม และ

(๓) บริษัทต้องขอรับความเห็นชอบจากนายทะเบียนเป็นลายลักษณ์อักษร ทั้งนี้ นายทะเบียนอาจกำหนดเงื่อนไขใดๆไว้ด้วยก็ได้

การว่าจ้างหรือมอบหมายบุคคลภายนอก ซึ่งเป็นนิติบุคคลที่ได้รับใบอนุญาตประกอบธุรกิจจัดการกองทุนส่วนบุคคลจากสำนักงานคณะกรรมการกำกับหลักทรัพย์และตลาดหลักทรัพย์ ในรูปของการจัดตั้งกองทุนส่วนบุคคลลงทุนแทนบริษัท ให้ถือว่าได้รับความเห็นชอบจากนายทะเบียน และให้บริษัทแจ้งให้นายทะเบียนทราบเป็นลายลักษณ์อักษรภายในสามสิบวัน นับแต่วันที่ว่าจ้างหรือมอบหมาย

ข้อ ๒๐ ห้ามมิให้บริษัทให้กู้ยืม ให้เช่าซื้อรถ ค้ำประกัน แก่บุคคลดังต่อไปนี้ รวมทั้งซื้อ สลักหลัง รับรอง หรือรับอาวัลตั๋วเงินที่บุคคลดังกล่าวเป็นผู้ออก ผู้สั่งจ่าย เว้นแต่ การให้กู้ยืม แก่พนักงานของบริษัท

(๑) กรรมการ

(๒) บุคคลธรรมดาหรือนิติบุคคลที่ถือหุ้นในบริษัทเกินกว่าร้อยละยี่สิบของจำนวนหุ้นที่ออกจำหน่ายได้แล้วทั้งหมดของบริษัท

(๓) บุคคลที่เกี่ยวข้องกับบุคคลตาม (๑) หรือ (๒) ตามประกาศคณะกรรมการกำกับและส่งเสริมการประกอบธุรกิจประกันภัยว่าด้วยบุคคลที่เกี่ยวข้องกับกรรมการของบริษัทประกันวินาศภัย

บริษัทอาจขออนุญาตจากนายทะเบียนให้กู้ยืมเงินแก่บุคคลตามวรรคหนึ่งได้ เฉพาะกรณีจำเป็นและการดำเนินการดังกล่าวไม่ส่งผลกระทบต่อฐานะการเงินและความมั่นคงของบริษัท โดยต้องได้รับความยินยอมจากคณะกรรมการบริษัทและเปิดเผยข้อมูลให้สาธารณชนทราบ

ข้อ ๒๑[[20]](#footnote-21) การลงทุนในตราสารหนี้ที่ผู้ออกตราสารหนี้หรือตราสารหนี้ต้องได้รับการจัดอันดับความน่าเชื่อถือตามประกาศนี้ หากต่อมาผู้ออกตราสารหนี้หรือตราสารหนี้ถูกลดอันดับ ความน่าเชื่อถือต่ำกว่าเกณฑ์ที่สามารถลงทุนได้ตามประกาศนี้ บริษัทอาจถือตราสารหนี้นั้นต่อไปได้ แต่ต้องนำไปในสัดส่วนตามผู้ออกสินทรัพย์หรือคู่สัญญา สัดส่วนการลงทุนตามประเภทสินทรัพย์ สัดส่วนการลงทุนตามผู้ออกสินทรัพย์ ตามหลักเกณฑ์และเงื่อนไขที่กำหนดในข้อ 27 ข้อ 29 ข้อ 36 และข้อ 38 ตามแต่กรณี และนำไปคำนวณมูลค่าการลงทุนในสัดส่วนการลงทุนตามที่กำหนด ในข้อ 37 (6) ด้วย

ข้อ ๒๒ การพิจารณาอันดับความน่าเชื่อถือตามประกาศนี้ ให้เป็นไปตามหลักเกณฑ์ ดังต่อไปนี้

(๑) ในกรณีผู้ออกสินทรัพย์เป็นนิติบุคคลที่จดทะเบียนในประเทศไทย ให้ใช้อันดับความน่าเชื่อถือจากสถาบันจัดอันดับความน่าเชื่อถือในประเทศไทย หากไม่มีการจัดอันดับความน่าเชื่อถือในประเทศไทย ให้ใช้อันดับความน่าเชื่อถือจากสถาบันจัดอันดับความน่าเชื่อถือต่างประเทศ

(๒) ในกรณีผู้ออกสินทรัพย์เป็นนิติบุคคลที่จดทะเบียนในต่างประเทศ ให้ใช้อันดับความน่าเชื่อถือจากสถาบันจัดอันดับความน่าเชื่อถือต่างประเทศ หากไม่มีการจัดอันดับความน่าเชื่อถือในต่างประเทศ ให้ใช้อันดับความน่าเชื่อถือจากสถาบันจัดอันดับความน่าเชื่อถือในประเทศไทย

(๓) ในกรณีที่มีอันดับความน่าเชื่อถือของหลักทรัพย์หรือสินทรัพย์ (issue rating) ให้ใช้อันดับความน่าเชื่อถือนั้น

(๔) ในกรณีที่ไม่มีอันดับความน่าเชื่อถือของหลักทรัพย์หรือสินทรัพย์ ให้ใช้อันดับความน่าเชื่อถืออย่างใดอย่างหนึ่ง ดังต่อไปนี้

(ก) อันดับความน่าเชื่อถือของผู้ออกหรือคู่สัญญา ทั้งนี้ ในกรณีที่ผู้ออกหรือคู่สัญญาเป็นธนาคารที่มีกฎหมายเฉพาะจัดตั้งขึ้น ให้หมายความรวมถึงอันดับความน่าเชื่อถือสนับสนุน (support credit) ซึ่งสถาบันจัดอันดับความน่าเชื่อถือประเมินจากแนวโน้มที่ธนาคารดังกล่าวจะได้รับการสนับสนุนทางการเงินจากรัฐบาลเมื่อมีกรณีจำเป็น

(ข) อันดับความน่าเชื่อถือของผู้รับรอง ผู้รับอาวัล ผู้สลักหลัง หรือผู้ค้ำประกันโดยการรับรอง รับอาวัล สลักหลัง หรือค้ำประกันของบุคคลที่กำหนดต้องเป็นการรับรองตลอดไป   
รับอาวัลทั้งจำนวน สลักหลังโอนประเภทมีสิทธิไล่เบี้ยโดยไม่มีข้อกำหนดลบล้างหรือจำกัดความรับผิดของผู้สลักหลัง หรือค้ำประกันต้นเงินและดอกเบี้ยเต็มจำนวนแบบไม่มีเงื่อนไข

(ค) ในกรณีมีการจัดอันดับความน่าเชื่อถือมากกว่าหนึ่งอันดับ ให้ใช้อันดับความน่าเชื่อถือที่ดีที่สุดลำดับที่สอง (the second best rating)

ข้อ ๒๓ ห้ามมิให้บริษัทนำสินทรัพย์ลงทุนไปก่อภาระผูกพันใด ๆ เว้นแต่ กรณีดังต่อไปนี้

(๑) การนำสินทรัพย์ลงทุนไปวางเป็นประกันต่อศาล หรือนำไปใช้เป็นหลักทรัพย์ประกันการออกหนังสือค้ำประกันจากสถาบันการเงินเพื่อนำไปวางเป็นประกันต่อศาล เพื่อขอทุเลาการบังคับคดีที่ศาลมีคำพิพากษาให้บริษัทชดใช้หนี้ตามสัญญาประกันภัย หรือสัญญาประกันภัยต่อ ทั้งนี้ บริษัทต้องแจ้งให้นายทะเบียนทราบเป็นหนังสือโดยเร็ว พร้อมแสดงเอกสารหลักฐานที่เกี่ยวข้อง

(๒) การทำธุรกรรมยืมและให้ยืมหลักทรัพย์ ตามหมวด ๔ ส่วนที่ ๙

(๓) การทำธุรกรรมซื้อหรือขายหลักทรัพย์โดยมีสัญญาขายหรือซื้อคืน ตามหมวด ๔ ส่วนที่ ๑๐

(๔) กรณีอื่นใดที่ได้รับความเห็นชอบเป็นหนังสือจากนายทะเบียน ทั้งนี้ นายทะเบียนจะกำหนดเงื่อนไขใดๆ ไว้ด้วยก็ได้

ข้อ ๒๔ การดำเนินการลงทุนของบริษัท หากไม่เป็นไปตามกรอบนโยบายการลงทุน และระเบียบวิธีปฏิบัติเกี่ยวกับการลงทุนของบริษัท หรือไม่สอดคล้องกับความพร้อมของระบบงานและบุคลากร ฐานะความมั่นคงทางการเงินของบริษัท นายทะเบียนอาจสั่งให้บริษัทชี้แจงเหตุผลและข้อเท็จจริงที่เกี่ยวข้อง และในกรณีที่เห็นสมควร นายทะเบียนอาจกำหนดเงื่อนไขใดๆ ให้บริษัทปฏิบัติ หรือสั่งให้ระงับการลงทุนดังกล่าว จนกว่าจะสามารถดำเนินการให้เป็นไปตามที่กำหนดได้

ข้อ 24/1[[21]](#footnote-22) ให้บริษัทจัดทำและส่งรายงาน หรือข้อมูลที่เกี่ยวข้องกับการลงทุนและการประกอบธุรกิจอื่นของบริษัท ตามหลักเกณฑ์ วิธีการ เงื่อนไข และระยะเวลาที่นายทะเบียนประกาศกำหนด

**หมวด ๒**

**ประเภทสินทรัพย์**

ข้อ ๒๕ บริษัทสามารถลงทุนหรือมีไว้ซึ่งสินทรัพย์หรือเข้าเป็นคู่สัญญาได้ ดังต่อไปนี้

(๑) ฝากเงินไว้กับสถาบันการเงิน ตามหมวด ๔ ส่วนที่ ๑

(๒) ตราสารหนี้ ตามหมวด ๔ ส่วนที่ ๒

(๓) ตราสารกึ่งหนี้กึ่งทุน ตามหมวด ๔ ส่วนที่ ๓

(๔) ตราสารทุน ตามหมวด ๔ ส่วนที่ ๔

(๕) หน่วยลงทุน ตามหมวด ๔ ส่วนที่ ๕

(๖) สัญญาซื้อขายล่วงหน้า ตามหมวด ๔ ส่วนที่ ๖

(๗) ตราสารหนี้ที่มีลักษณะของสัญญาซื้อขายล่วงหน้าแฝง ตามหมวด ๔ ส่วนที่ ๗

(๘) การให้กู้ยืม การให้เช่าซื้อรถ และการออกหนังสือค้ำประกันเพื่อเป็นหลักประกัน

การปฏิบัติตามสัญญาของโครงการต่างๆ ตามหมวด ๔ ส่วนที่ ๘

(๙) การทำธุรกรรมยืมและให้ยืมหลักทรัพย์ ตามหมวด ๔ ส่วนที่ ๙

(๑๐) การทำธุรกรรมซื้อหรือขายหลักทรัพย์โดยมีสัญญาขายหรือซื้อคืน ตามหมวด ๔ ส่วนที่ ๑๐

(11)[[22]](#footnote-23) กิจการเงินร่วมลงทุน

**หมวด ๓**

**การกำหนดสัดส่วนการลงทุน**

**ส่วนที่ ๑**

**เงื่อนไขทั่วไป**

ข้อ ๒๖ การคำนวณสัดส่วนการลงทุนของบริษัท ให้ใช้ราคาประเมิน

**ส่วนที่ ๒**

**สัดส่วนการลงทุนตามผู้ออกสินทรัพย์หรือคู่สัญญา**

ข้อ ๒๗[[23]](#footnote-24) การคำนวณสัดส่วนการลงทุนตามผู้ออกสินทรัพย์หรือคู่สัญญา ให้นับรวมมูลค่าของเงินลงทุนในหลักทรัพย์ที่คู่สัญญาแต่ละรายเป็นผู้ออก รับรอง รับอาวัล สลักหลัง ค้ำประกัน เงินฝากส่วนที่เกินจากที่ได้รับความคุ้มครองภายใต้กฎหมายว่าด้วยการคุ้มครองเงินฝาก เงินให้กู้ยืม เงินให้เช่าซื้อรถ ภาระผูกพันที่เกิดจากการออกหนังสือค้ำประกัน สิทธิเรียกร้องที่เกิดจากการทำสัญญาซื้อขายล่วงหน้าส่วนที่เกินกว่ามูลค่าหลักประกันที่ได้รับจากคู่สัญญา ตราสารหนี้ที่มีลักษณะของสัญญาซื้อขายล่วงหน้าแฝง และสิทธิเรียกร้องและภาระผูกพันอื่นที่เกิดขึ้นจากการลงทุน ที่บริษัทมีต่อคู่สัญญารายหนึ่งรายใด ไม่เกินมูลค่าที่กำหนดตามประเภทผู้ออกสินทรัพย์หรือคู่สัญญา ดังต่อไปนี้

(๑) รัฐบาลไทย ธนาคารแห่งประเทศไทย กระทรวงการคลัง กองทุนเพื่อการฟื้นฟูและพัฒนาระบบสถาบันการเงิน ไม่จำกัดสัดส่วน

(๒) สถาบันการเงิน แต่ละรายได้ไม่เกินร้อยละสามสิบของสินทรัพย์ลงทุนของบริษัท

(๓) องค์การหรือรัฐวิสาหกิจที่มีกฎหมายเฉพาะจัดตั้งขึ้น บริษัทจำกัดภายใต้โครงการแปลงสินทรัพย์เป็นหลักทรัพย์ที่นำรายได้ทั้งจำนวนไปใช้ในโครงการของราชการ บริษัทจำกัดที่จดทะเบียนในตลาดหลักทรัพย์ทั้งในและต่างประเทศ บริษัทจำกัดที่อยู่ระหว่างการดำเนินการกระจายการถือหุ้นรายย่อยตามข้อบังคับตลาดหลักทรัพย์แห่งประเทศไทย หรือที่ได้รับการจัดอันดับความน่าเชื่อถือไม่ต่ำกว่าอันดับความน่าเชื่อถือที่สามารถลงทุนได้ แต่ละรายได้ไม่เกินร้อยละสิบห้าของสินทรัพย์ลงทุนของบริษัท

(๔) บริษัทจำกัดที่ออกตราสารหนี้ที่ได้รับการจัดอันดับความน่าเชื่อถือไม่ต่ำกว่าอันดับความน่าเชื่อถือที่สามารถลงทุนได้ แต่ละรายได้ไม่เกินร้อยละสิบห้าของสินทรัพย์ลงทุนของบริษัท ทั้งนี้ กรณีการลงทุนอื่นนอกจากตราสารหนี้ แต่ละรายได้ไม่เกินร้อยละห้าของสินทรัพย์ลงทุนของบริษัท

(๕) องค์กรระหว่างประเทศ แต่ละรายได้ไม่เกินร้อยละสิบห้าของสินทรัพย์ลงทุน ของบริษัท

(๖)[[24]](#footnote-25) กองทุนรวมอสังหาริมทรัพย์ กองทรัสต์เพื่อการลงทุนในอสังหาริมทรัพย์ กองทุนรวมโครงสร้างพื้นฐาน กองทรัสต์เพื่อการลงทุนในโครงสร้างพื้นฐาน แต่ละกองทุนรวมหรือกองทรัสต์ ได้ไม่เกินร้อยละสิบของสินทรัพย์ลงทุนของบริษัท

(๗) คู่สัญญาอื่น แต่ละรายได้ไม่เกินร้อยละห้าของสินทรัพย์ลงทุนของบริษัท

ทั้งนี้ บริษัทอาจมีสัดส่วนการลงทุนตามผู้ออกสินทรัพย์หรือคู่สัญญาเกินกว่าสัดส่วนที่กำหนดในวรรคหนึ่งได้เฉพาะกรณีการซื้อหุ้นเพิ่มทุนหรือซื้อตราสารทุนอื่นใดเพื่อวัตถุประสงค์ในการเพิ่มทุนของบริษัทจำกัดตามสัดส่วนจำนวนหุ้นที่บริษัทถืออยู่ตามเงื่อนไข ดังต่อไปนี้

(๑) นับแต่วันที่บริษัทได้รับหนังสือบอกกล่าวให้ซื้อหุ้นเพิ่มทุน ห้ามมิให้บริษัทลงทุนใดๆ ที่มีผลทำให้สัดส่วนการลงทุนไม่เป็นไปตามประกาศนี้ เมื่อมีการซื้อหุ้นเพิ่มทุนของบริษัทจำกัด

(๒) เมื่อบริษัทลงทุนซื้อหุ้นเพิ่มทุนแล้ว ให้นำส่วนของการลงทุนซื้อหุ้นเพิ่มทุน นับรวมกับส่วนการลงทุนอื่น หากเป็นผลให้สัดส่วนการลงทุนไม่เป็นไปตามประกาศนี้ ห้ามมิให้บริษัทลงทุนเพิ่มในกลุ่มการลงทุนที่เกินสัดส่วนนั้นอีก

การคำนวณสัดส่วนการลงทุนตามผู้ออกสินทรัพย์หรือคู่สัญญาตามวรรคหนึ่ง ไม่รวมกรณีดังต่อไปนี้

(๑) การลงทุนในหน่วยลงทุนอื่น นอกจากหน่วยลงทุนตามวรรคหนึ่ง (๖)

(๒) การให้กู้ยืมแก่พนักงานของบริษัท

**ส่วนที่ ๓**

**สัดส่วนการลงทุนตามประเภทสินทรัพย์**

ข้อ ๒๘[[25]](#footnote-26) การคำนวณสัดส่วนการลงทุนในหน่วยลงทุนของกองทุนรวม ให้นับรวมมูลค่าของสินทรัพย์หรือดัชนีที่กองทุนรวมนั้นถือครอง ณ วันที่คำนวณ ตามสัดส่วนมูลค่าหน่วยลงทุนที่บริษัทลงทุนในกองทุนรวมนั้น ตามที่กำหนดในรายงานรอบระยะเวลาบัญชีล่าสุด หรือหากไม่มีรายงานรอบระยะเวลาบัญชีล่าสุด ให้ใช้ตามที่กำหนดในหนังสือชี้ชวนส่วนสรุปข้อมูลสำคัญ (fund fact sheet) ล่าสุด รวมกับสัดส่วนการลงทุนในสินทรัพย์หรือดัชนีประเภทเดียวกันที่บริษัทได้ลงทุนหรือมีไว้ ตามสัดส่วนที่กำหนดไว้ในหมวดนี้ (look-through approach)

ข้อ ๒๙[[26]](#footnote-27) บริษัทสามารถลงทุนในตราสารหนี้ในประเทศที่ออก สั่งจ่าย รับรอง รับอาวัล หรือค้ำประกันโดยสถาบันการเงิน ตราสารหนี้ที่ออกโดยบริษัทจำกัด องค์การหรือรัฐวิสาหกิจที่ไม่มีกระทรวงการคลังค้ำประกัน ตราสารหนี้ที่ออกโดยกองทรัสต์เพื่อการลงทุนในอสังหาริมทรัพย์ หรือกองทรัสต์อื่นที่นายทะเบียนประกาศกำหนด ตราสารกึ่งหนี้กึ่งทุนที่ออกโดยบริษัทจำกัด และตราสารหนี้ ที่มีลักษณะของสัญญาซื้อขายล่วงหน้าแฝง รวมทั้งหมดได้ไม่เกินร้อยละหกสิบของสินทรัพย์ลงทุน ของบริษัท

ข้อ ๓๐ บริษัทสามารถลงทุนในตราสารทุนในประเทศและต่างประเทศ รวมทั้งหมดได้ไม่เกินร้อยละสามสิบของสินทรัพย์ลงทุนของบริษัท เว้นแต่ การลงทุนในตราสารทุนของบริษัทจำกัดที่จดทะเบียนซื้อขายในตลาดหลักทรัพย์ในประเทศ โดยได้รับความเห็นชอบจากนายทะเบียน ตามเงื่อนไขที่นายทะเบียนกำหนด ทั้งนี้ บริษัทต้องดำรงเงินกองทุนเพิ่มเติมจากจำนวนที่ต้องดำรงตามประกาศคณะกรรมการกำกับและส่งเสริมการประกอบธุรกิจประกันภัย ว่าด้วยการกำหนดประเภทและชนิดของเงินกองทุน รวมทั้งหลักเกณฑ์ วิธีการ และเงื่อนไขในการคำนวณเงินกองทุนของบริษัทประกันวินาศภัย โดยคำนวณจากผลรวมของเงินกองทุนสำหรับความเสี่ยงด้านตลาด บวกด้วยผลรวมของเงินกองทุนสำหรับความเสี่ยงด้านการกระจุกตัว หรือมูลค่าตราสารทุนที่ลงทุนเกินเงื่อนไขที่กำหนด แล้วแต่มูลค่าใดจะสูงกว่า ทั้งนี้ การดำรงเงินกองทุนสำหรับการลงทุนในตราสารทุนของบริษัทต้องไม่เกินมูลค่าของตราสารทุนที่บริษัทลงทุนโดยตรงและลงทุนผ่านการลงทุนในหน่วยลงทุน

ความในวรรคหนึ่งมิให้ใช้กับกรณีการซื้อหุ้นเพิ่มทุนหรือซื้อตราสารทุนอื่นใดเพื่อวัตถุประสงค์ในการเพิ่มทุนของบริษัทจำกัดตามสัดส่วนจำนวนหุ้นที่บริษัทถืออยู่ และให้เป็นไปตามเงื่อนไขที่กำหนดไว้ในข้อ ๒๗ วรรคสอง

ข้อ ๓๑[[27]](#footnote-28) บริษัทสามารถลงทุนในหน่วยลงทุนของกองทุนรวมอสังหาริมทรัพย์ ใบทรัสต์ของกองทรัสต์เพื่อการลงทุนในอสังหาริมทรัพย์ หน่วยลงทุนของกองทุนรวมโครงสร้างพื้นฐาน ใบทรัสต์ของกองทรัสต์เพื่อการลงทุนในโครงสร้างพื้นฐาน ที่จดทะเบียนจัดตั้งในประเทศไทยหรือต่างประเทศ รวมทั้งหมด ได้ไม่เกินร้อยละสามสิบของสินทรัพย์ลงทุนของบริษัท

ข้อ ๓๒ บริษัทสามารถเข้าเป็นคู่สัญญาซื้อขายล่วงหน้า ที่มีวัตถุประสงค์เพื่อการ  
ลดความเสี่ยงที่เกิดขึ้นจากการรับประกันภัยหรือจากสินทรัพย์ที่บริษัทลงทุน โดยมีผลรวมของสถานะถือครองสัญญาสุทธิรวมทั้งหมดได้ไม่เกินมูลค่าความเสี่ยงที่บริษัทมีอยู่

ข้อ ๓๓ บริษัทสามารถลงทุนโดยการให้กู้ยืมและให้เช่าซื้อรถ รวมทั้งหมดได้ไม่เกินร้อยละยี่สิบของสินทรัพย์ลงทุนของบริษัท ทั้งนี้ ไม่นับรวมการให้กู้ยืมแก่พนักงานของบริษัท

ข้อ ๓๔ บริษัทสามารถออกหนังสือค้ำประกันเพื่อเป็นหลักประกันการปฏิบัติตามสัญญาของโครงการต่างๆ รวมทั้งหมดได้ไม่เกินร้อยละห้าของสินทรัพย์ลงทุนของบริษัท

ข้อ ๓๕ บริษัทสามารถลงทุนโดยการให้กู้ยืมแก่พนักงานของบริษัทรวมทั้งหมดได้ไม่เกินร้อยละห้าของสินทรัพย์ลงทุนของบริษัท

ข้อ ๓๖[[28]](#footnote-29) บริษัทสามารถลงทุนในเงินฝากธนาคารต่างประเทศ ตราสารหนี้ต่างประเทศ ตราสารทุนต่างประเทศ หน่วยลงทุนของกองทุนรวมที่จดทะเบียนจัดตั้งในต่างประเทศ ใบทรัสต์ของกองทรัสต์ที่จดทะเบียนจัดตั้งในต่างประเทศ หน่วยลงทุนของกองทุนรวมอสังหาริมทรัพย์ ใบทรัสต์ของกองทรัสต์เพื่อการลงทุนในอสังหาริมทรัพย์ หน่วยลงทุนของกองทุนรวมโครงสร้างพื้นฐาน ใบทรัสต์ของกองทรัสต์เพื่อการลงทุนในโครงสร้างพื้นฐานที่จดทะเบียนจัดตั้งในต่างประเทศ กิจการเงินร่วมลงทุนที่จัดตั้งในต่างประเทศ และการลงทุนให้กู้ยืมสำหรับกิจการโครงสร้างพื้นฐาน โดยการให้กู้ร่วมกับธนาคารพาณิชย์โดยผู้กู้เป็นนิติบุคคลในต่างประเทศ รวมทั้งหมดได้ไม่เกินร้อยละสามสิบของสินทรัพย์ลงทุนของบริษัท

ข้อ 37[[29]](#footnote-30) บริษัทสามารถลงทุนในสินทรัพย์ดังต่อไปนี้รวมทั้งหมดได้ไม่เกินร้อยละห้า ของสินทรัพย์ลงทุนของบริษัท

(1) ตราสารหนี้ที่มีลักษณะของสัญญาซื้อขายล่วงหน้าแฝง เว้นแต่ ตราสารหนี้ที่มีลักษณะของสัญญาซื้อขายล่วงหน้าแฝงประเภทคุ้มครองเงินต้น ตามข้อ 44 (3)

(2) ตราสารทุนที่ไม่ได้จดทะเบียนซื้อขายในตลาดหลักทรัพย์ในประเทศ หรือไม่ได้อยู่ระหว่างการดำเนินการกระจายการถือหุ้นรายย่อยตามข้อบังคับตลาดหลักทรัพย์แห่งประเทศไทย หรือไม่ได้จดทะเบียนซื้อขายในตลาดหลักทรัพย์ต่างประเทศ

(3) หน่วยลงทุนของกองทุนรวมสินค้าโภคภัณฑ์ และสินทรัพย์หรือดัชนีที่บริษัท ถือครองผ่านการลงทุนในหน่วยลงทุนของกองทุนรวม ที่กำหนดนโยบายลงทุนในสินทรัพย์หรือดัชนี ที่บริษัทลงทุนได้โดยตรง แต่มีการจัดสรรลงทุนบางส่วนในสินทรัพย์หรือดัชนีสินค้าโภคภัณฑ์ เช่น ทองคำ

(4) หน่วยลงทุนของกองทุนรวม ตามข้อ 49 หรือข้อ 50 ที่บริษัทไม่สามารถ แยกองค์ประกอบได้ หรือไม่มีข้อมูลสัดส่วนประเภทการลงทุนของกองทุนรวมที่เพียงพอ

(5) กิจการเงินร่วมลงทุน

(6)[[30]](#footnote-31) ตราสารหนี้ที่ผู้ออกตราสารหนี้หรือตราสารหนี้ที่ถูกลดอันดับความน่าเชื่อถือ ต่ำกว่าเกณฑ์ที่สามารถลงทุนได้ตามข้อ 21

(๗)[[31]](#footnote-32) ตราสารหนี้ที่มีอันดับความน่าเชื่อถือต่ำกว่าที่สามารถลงทุนได้ (non – investment grade) หรือตราสารหนี้ที่ไม่ได้รับการจัดอันดับความน่าเชื่อถือ (unrated) ที่อยู่ในกองทุนรวม ตามข้อ 49 (3) หรือข้อ 50 (7)

ทั้งนี้ บริษัทลงทุนในสินทรัพย์ตาม (5) ได้ไม่เกินร้อยละหนึ่งของสินทรัพย์ลงทุนของบริษัท

**ส่วนที่ ๔**

**สัดส่วนการลงทุนตามผู้ออกสินทรัพย์**

ข้อ ๓๘[[32]](#footnote-33) บริษัทสามารถลงทุนในตราสารหนี้แต่ละประเภท ได้ไม่เกินสัดส่วนดังต่อไปนี้

(๑) ตราสารหนี้ที่ออก สั่งจ่าย รับรอง รับอาวัล หรือค้ำประกันโดยสถาบันการเงิน หรือตราสารหนี้ที่ออกโดยบริษัทจำกัด หรือองค์การหรือรัฐวิสาหกิจที่ไม่มีกระทรวงการคลังค้ำประกัน หรือตราสารหนี้ที่มีลักษณะของสัญญาซื้อขายล่วงหน้าแฝง รวมถึงตราสารกึ่งหนี้กึ่งทุนที่ออกโดยบริษัทจำกัดรายเดียวกัน แต่ละรายได้ไม่เกินร้อยละสิบห้าของสินทรัพย์ลงทุนของบริษัท

(๒) ตราสารหนี้ที่ออกโดยกองทรัสต์เพื่อการลงทุนในอสังหาริมทรัพย์ หรือกองทรัสต์อื่นที่นายทะเบียนประกาศกำหนด แต่ละกองทรัสต์ ได้ไม่เกินร้อยละสิบของสินทรัพย์ลงทุนของบริษัท

(๓) ตราสารหนี้ที่ผู้ออกหรือผู้ค้ำประกันเป็นนิติบุคคลต่างประเทศ แต่ละรายได้ไม่เกินร้อยละห้าของสินทรัพย์ลงทุนของบริษัท

ข้อ ๓๙ บริษัทสามารถลงทุนในตราสารทุนของผู้ออกแต่ละรายได้ตามเงื่อนไข ดังต่อไปนี้

(๑) ตราสารทุนของบริษัทจำกัดที่จดทะเบียนซื้อขายในตลาดหลักทรัพย์ในประเทศหรือต่างประเทศ หรือของบริษัทจำกัดที่อยู่ระหว่างการเสนอขายต่อประชาชนเป็นการทั่วไปเป็นครั้งแรก (initial public offering: IPO) แต่ละรายได้ไม่เกินร้อยละสิบห้าของสินทรัพย์ลงทุนของบริษัท

(๒) ตราสารทุนอื่นนอกจาก (๑) แต่ละรายได้ไม่เกินร้อยละห้าของสินทรัพย์ลงทุนของบริษัท

ความในวรรคหนึ่งมิให้ใช้กับกรณีการซื้อหุ้นเพิ่มทุนหรือซื้อตราสารทุนอื่นใดเพื่อวัตถุประสงค์ในการเพิ่มทุนของบริษัทจำกัดตามสัดส่วนจำนวนหุ้นที่บริษัทถืออยู่ และให้เป็นไปตามเงื่อนไขที่กำหนดไว้ในข้อ ๒๗ วรรคสอง

ข้อ ๔๐[[33]](#footnote-34) บริษัทสามารถลงทุนในหน่วยลงทุนของกองทุนรวมแต่ละกองทุนรวม ได้ไม่เกินร้อยละห้าของสินทรัพย์ลงทุนของบริษัท เว้นแต่ หน่วยลงทุนของกองทุนรวมอสังหาริมทรัพย์ ใบทรัสต์ของกองทรัสต์เพื่อการลงทุนในอสังหาริมทรัพย์ หน่วยลงทุนของกองทุนรวมโครงสร้างพื้นฐาน ใบทรัสต์ของกองทรัสต์เพื่อการลงทุนในโครงสร้างพื้นฐาน ที่จดทะเบียนจัดตั้งในประเทศไทย แต่ละกองทุนรวมหรือกองทรัสต์ ได้ไม่เกินร้อยละสิบของสินทรัพย์ลงทุนของบริษัท

ข้อ ๔๑[[34]](#footnote-35) บริษัทสามารถลงทุนโดยการให้กู้ยืม ให้เช่าซื้อรถ และออกหนังสือค้ำประกันเพื่อเป็นหลักประกันการปฏิบัติตามสัญญาของโครงการต่างๆ อย่างหนึ่งอย่างใดแก่บุคคลใดบุคคลหนึ่ง เมื่อรวมกันแล้วให้บริษัทลงทุนแก่บุคคลนั้นได้ไม่เกินร้อยละห้าของสินทรัพย์ลงทุนของบริษัท เว้นแต่ การให้กู้ยืมในกรณี ดังต่อไปนี้

(๑) การให้กู้ยืมแก่พนักงานของบริษัท

(๒)[[35]](#footnote-36) การให้กู้ยืมแก่กองทุนรวมอสังหาริมทรัพย์ กองทรัสต์เพื่อการลงทุน  
ในอสังหาริมทรัพย์ กองทุนรวมโครงสร้างพื้นฐาน กองทรัสต์เพื่อการลงทุนในโครงสร้างพื้นฐาน  
ที่จดทะเบียนจัดตั้งในประเทศไทย แต่ละกองทุนรวมหรือกองทรัสต์ ให้กู้ยืมได้ไม่เกินร้อยละสิบ ของสินทรัพย์ลงทุนของบริษัท

**ส่วนที่ ๔[[36]](#footnote-37)**

**สัดส่วนการลงทุนในกิจการที่มีความเชื่อมโยงกับบริษัท**

ข้อ ๔๑/๑ ในส่วนนี้

“กิจการที่มีผลประโยชน์เกี่ยวข้องกับบริษัท” หมายความว่า นิติบุคคลที่บริษัท บริษัทแม่ของบริษัท บริษัทลูกของบริษัท หรือบริษัทร่วมของบริษัทถือหุ้นรวมกันตั้งแต่ร้อยละยี่สิบของจำนวนหุ้นที่จำหน่ายได้แล้วทั้งหมดของนิติบุคคลนั้น

“นิติบุคคล” หมายความว่า บริษัทจำกัด บริษัทมหาชนจำกัด ห้างหุ้นส่วนจำกัด ห้างหุ้นส่วนสามัญนิติบุคคล หรือนิติบุคคลอื่นทั้งในและต่างประเทศ และให้หมายความรวมถึงห้างหุ้นส่วนสามัญด้วย

“บริษัทแม่” หมายความว่า บริษัทแม่ตามประกาศคณะกรรมการกำกับและส่งเสริมการประกอบธุรกิจประกันภัยว่าด้วยบุคคลที่เกี่ยวข้องกับกรรมการของบริษัทประกันชีวิต

“บริษัทลูก” หมายความว่า บริษัทลูกตามประกาศคณะกรรมการกำกับและส่งเสริมการประกอบธุรกิจประกันภัยว่าด้วยบุคคลที่เกี่ยวข้องกับกรรมการของบริษัทประกันชีวิต

“บริษัทร่วม” หมายความว่า บริษัทร่วมตามประกาศคณะกรรมการกำกับและส่งเสริมการประกอบธุรกิจประกันภัยว่าด้วยบุคคลที่เกี่ยวข้องกับกรรมการของบริษัทประกันชีวิต

ข้อ ๔๑/๒ บริษัทสามารถลงทุน หรือมีไว้ซึ่งสินทรัพย์ หรือเข้าเป็นคู่สัญญาตามข้อ ๒๕ กับบริษัทแม่ บริษัทลูก บริษัทร่วม หรือกิจการที่มีผลประโยชน์เกี่ยวข้องกับบริษัททุกรายรวมกัน ไม่เกินร้อยละยี่สิบห้าของเงินกองทุนของบริษัทตามประกาศคณะกรรมการกำกับและส่งเสริม การประกอบธุรกิจประกันภัยว่าด้วยการกำหนดประเภทและชนิดของเงินกองทุน รวมทั้งหลักเกณฑ์ วิธีการและเงื่อนไขในการคำนวณเงินกองทุนของบริษัทประกันชีวิต หรือไม่เกินร้อยละสิบ ของสินทรัพย์รวมของบริษัท แล้วแต่มูลค่าใดจะต่ำกว่า

การนับสัดส่วนตามวรรคหนึ่ง ให้นับรวมการถือตราสารทุนของบริษัทในนิติบุคคลเพื่อประกอบธุรกิจอื่นตามข้อ ๗๑ (๓) ด้วย

**หมวด ๔**

**ข้อกำหนดเกี่ยวกับลักษณะของตราสารและหลักเกณฑ์การลงทุน**

**ส่วนที่ ๑**

**ฝากเงินไว้กับสถาบันการเงิน**

ข้อ ๔๒ การฝากเงินในประเทศ บริษัทต้องฝากไว้กับธนาคารที่มีกฎหมายเฉพาะจัดตั้งขึ้น หรือสถาบันการเงินที่ได้รับการจัดอันดับความน่าเชื่อถือไม่ต่ำกว่าอันดับความน่าเชื่อถือที่สามารถลงทุนได้

ข้อ ๔๓ การฝากเงินในต่างประเทศ บริษัทต้องฝากไว้กับธนาคารต่างประเทศตามเงื่อนไข ดังต่อไปนี้

(๑) เป็นธนาคารต่างประเทศที่ได้รับการจัดอันดับความน่าเชื่อถือไม่ต่ำกว่าอันดับความน่าเชื่อถือที่สามารถลงทุนได้

(๒) เป็นการฝากเงินระยะสั้นในธนาคารต่างประเทศ โดยธนาคารดังกล่าวตั้งอยู่ในประเทศที่บริษัทได้ลงทุนหรือมีไว้ซึ่งทรัพย์สินต่างประเทศ ทั้งนี้ การฝากเงินดังกล่าวต้องมีวัตถุประสงค์เพื่อการชำระราคา อำนวยความสะดวก หรือป้องกันปัญหาในการดำเนินงานในต่างประเทศของบริษัท

**ส่วนที่ ๒**

**ตราสารหนี้**

ข้อ ๔๔[[37]](#footnote-38) บริษัทสามารถลงทุนในตราสารหนี้ในประเทศได้ตามเงื่อนไข ดังต่อไปนี้

(๑) ตราสารหนี้ที่ออก สั่งจ่าย รับรอง รับอาวัล หรือค้ำประกัน โดยรัฐบาลไทย ธนาคารแห่งประเทศไทย กระทรวงการคลัง หรือกองทุนเพื่อการฟื้นฟูและพัฒนาระบบสถาบันการเงิน บริษัทสามารถลงทุนได้โดยไม่จำกัดจำนวน

(๒)[[38]](#footnote-39) ตราสารหนี้ที่ออก สั่งจ่าย รับรอง รับอาวัล สลักหลัง หรือค้ำประกัน โดยสถาบันการเงินหรือตราสารหนี้ที่ออกโดยบริษัทจำกัด องค์การหรือรัฐวิสาหกิจ ตราสารหนี้ที่ออกโดยกองทรัสต์เพื่อการลงทุนในอสังหาริมทรัพย์ กองทรัสต์เพื่อการลงทุนในโครงสร้างพื้นฐาน หรือกองทรัสต์อื่นที่นายทะเบียนประกาศกำหนดที่จดทะเบียนจัดตั้งในประเทศไทย ซึ่งมีลักษณะ ดังต่อไปนี้

(ก) มีอันดับความน่าเชื่อถือของตราสารหนี้ หรือของผู้ออกตราสารหนี้ หรือของ ผู้ค้ำประกัน ไม่ต่ำกว่าอันดับความน่าเชื่อถือที่สามารถลงทุนได้ เว้นแต่ เป็นตราสารหนี้ที่ออก สั่งจ่าย รับรอง รับอาวัล หรือค้ำประกัน โดยสถาบันการเงินที่มีกฎหมายเฉพาะจัดตั้งขึ้น หรือตราสารหนี้ ที่ออกโดยองค์การหรือรัฐวิสาหกิจที่มีกฎหมายเฉพาะจัดตั้งขึ้น หรือตราสารหนี้ที่บริษัทเป็นผู้รับอาวัล

(ข) กรณีตราสารหนี้เป็นตั๋วสัญญาใช้เงินหรือตั๋วแลกเงิน ต้องไม่มีข้อจำกัดความรับผิด

(ค) กรณีตราสารหนี้ที่ออกโดยกองทรัสต์เพื่อการลงทุนในอสังหาริมทรัพย์ กองทรัสต์เพื่อการลงทุนในโครงสร้างพื้นฐาน หรือกองทรัสต์อื่นที่นายทะเบียนประกาศกำหนด ที่จดทะเบียนจัดตั้งในประเทศไทย ต้องจดทะเบียนในตลาดหลักทรัพย์ในประเทศ และมีมูลค่ากองทุนไม่ต่ำกว่าหนึ่งพันห้าร้อยล้านบาท

(๓) ตราสารหนี้ที่มีลักษณะของสัญญาซื้อขายล่วงหน้าแฝงตามหมวด ๔ ส่วนที่ ๗ ข้อ ๕๒ ประเภทคุ้มครองเงินต้น

กรณีตราสารหนี้ตาม (๑) และ (๒) ที่เสนอขายในต่างประเทศ ให้ถือว่าเป็นตราสารหนี้ในประเทศที่บริษัทสามารถลงทุนได้ โดยให้เป็นไปตามเงื่อนไขที่กำหนดใน (๑) และ (๒)

การรับรอง รับอาวัล สลักหลัง หรือค้ำประกัน ตาม (๑) และ (๒) ต้องเป็นการรับรองตลอดไป รับอาวัลทั้งจำนวน สลักหลังโอนประเภทมีสิทธิไล่เบี้ยโดยไม่มีข้อกำหนดลบล้างหรือจำกัดความรับผิดของผู้สลักหลัง หรือค้ำประกันต้นเงินและดอกเบี้ยเต็มจำนวนแบบไม่มีเงื่อนไข

ข้อ ๔๕[[39]](#footnote-40) บริษัทสามารถลงทุนในตราสารหนี้ต่างประเทศได้ตามเงื่อนไข ดังต่อไปนี้

(๑) ตราสารหนี้ที่ออกหรือค้ำประกันโดยรัฐบาลต่างประเทศ องค์การหรือหน่วยงานของรัฐบาลต่างประเทศ หรือองค์กรระหว่างประเทศ ต้องเป็นตราสารที่มีอันดับความน่าเชื่อถือของตราสาร หรือของผู้ออกตราสาร หรือของผู้ค้ำประกัน ไม่ต่ำกว่าอันดับความน่าเชื่อถือที่สามารถลงทุนได้

(๒) ตราสารหนี้ที่ออกโดยนิติบุคคลที่จัดตั้งขึ้นตามกฎหมายต่างประเทศ หรือรัฐวิสาหกิจตามกฎหมายต่างประเทศ และตราสารนั้นต้องมีอันดับความน่าเชื่อถือไม่ต่ำกว่าอันดับความน่าเชื่อถือที่สามารถลงทุนได้

(๓) ตราสารหนี้ตาม (๑) และ (๒) ต้องเป็นตราสารหนี้ที่บริษัทสามารถเข้าถึงข้อมูลเกี่ยวกับตราสารหนี้ดังกล่าวเป็นภาษาอังกฤษผ่านระบบอินเทอร์เน็ต

**ส่วนที่ ๓**

**ตราสารกึ่งหนี้กึ่งทุน**

ข้อ ๔๖ บริษัทสามารถลงทุนในตราสารกึ่งหนี้กึ่งทุนได้ตามเงื่อนไข ดังต่อไปนี้

(๑) เป็นตราสารที่ออกโดยบริษัทจำกัด ที่มีอันดับความน่าเชื่อถือของตราสารไม่ต่ำกว่าอันดับความน่าเชื่อถือที่สามารถลงทุนได้

(๒) เป็นตราสารที่ขึ้นทะเบียนในสมาคมตลาดตราสารหนี้ไทย

(๓) เป็นตราสารที่มีราคาเหมาะสมตามที่สมาคมตลาดตราสารหนี้ไทยกำหนด หรือ  
มีผู้แสดงตนต่อบุคคลทั่วไปว่าพร้อมจะเสนอราคาซื้อและรับซื้อตราสารนั้นในราคาดังกล่าว ตามจำนวนและวิธีการที่สมาคมตลาดตราสารหนี้ไทยกำหนดอยู่เสมอ โดยได้ส่งสำเนาราคาแก่สมาคมตลาด  
ตราสารหนี้ไทยตลอดอายุของตราสารนั้น หรือในกรณีที่เป็นตราสารที่มีการเสนอขายครั้งแรกต้องเป็นตราสารที่มีนักลงทุนสถาบันไม่น้อยกว่าสามรายเป็นผู้ซื้อตราสารดังกล่าว

**ส่วนที่ ๔**

**ตราสารทุน**

ข้อ ๔๗ บริษัทสามารถลงทุนในตราสารทุนในประเทศที่ออกโดยบริษัทจำกัดได้ตามเงื่อนไข ดังต่อไปนี้

(๑) ไม่เกินร้อยละสิบของจำนวนตราสารทุนที่ออกจำหน่ายทั้งหมดของบริษัทจำกัดนั้น เว้นแต่ การถือตราสารทุนเพื่อการประกอบธุรกิจอื่น และตราสารทุนที่ออกโดยบริษัท กลางคุ้มครองผู้ประสบภัยจากรถ จำกัด

(๒) กรณีตราสารทุนที่ไม่ได้จดทะเบียนในตลาดหลักทรัพย์ทั้งในประเทศและต่างประเทศ หรือไม่มีตลาดรองซื้อขายเป็นการทั่วไป หรือไม่ได้เป็นตราสารทุนที่คณะกรรมการตลาดหลักทรัพย์สั่งรับเป็นหลักทรัพย์จดทะเบียนในตลาดหลักทรัพย์ในประเทศ ซึ่งผู้ออกตราสารทุนดังกล่าวอยู่ระหว่างการดำเนินการกระจายการถือหุ้นรายย่อยตามข้อบังคับตลาดหลักทรัพย์แห่งประเทศไทย ต้องได้รับความเห็นชอบเป็นหนังสือจากนายทะเบียน ทั้งนี้ นายทะเบียนอาจกำหนดเงื่อนไขใด ๆ ไว้ด้วยก็ได้

ความในวรรคหนึ่ง (2) มิให้ใช้กับกรณีการลงทุนในตราสารทุนในกิจการเงินร่วมลงทุน ทั้งนี้ การลงทุนในตราสารทุนในกิจการเงินร่วมลงทุน บริษัทต้องเข้าถึงข้อมูลเกี่ยวกับตราสารทุนและการลงทุนของนิติบุคคลดังกล่าวได้[[40]](#footnote-41)

ข้อ ๔๘[[41]](#footnote-42) บริษัทสามารถลงทุนในตราสารทุนต่างประเทศที่ออกโดยนิติบุคคล ที่จัดตั้งขึ้นตามกฎหมายต่างประเทศได้ตามเงื่อนไข ดังต่อไปนี้

(๑) แต่ละรายได้ไม่เกินร้อยละสิบของจำนวนตราสารทุนที่ออกจำหน่ายทั้งหมด ของผู้ออกนั้น

(๒) กรณีตราสารทุนที่จดทะเบียนในตลาดหลักทรัพย์ต่างประเทศ ต้องเป็นตราสารทุนที่ซื้อขายในตลาดซื้อขายหลักทรัพย์ที่อยู่ภายใต้การกำกับดูแลของหน่วยงานกำกับดูแลด้านหลักทรัพย์และตลาดซื้อขายหลักทรัพย์ที่เป็นสมาชิกสามัญขององค์กรกำกับหลักทรัพย์และตลาดหลักทรัพย์นานาชาติ (International Organization of Securities Commission : IOSCO) หรือที่มีการซื้อขายในตลาดซื้อขายหลักทรัพย์ที่เป็นสมาชิกของสมาพันธ์ตลาดหลักทรัพย์นานาชาติ (World Federation of Exchanges : WFE) หรือที่อยู่ระหว่างการเสนอขายต่อประชาชนเป็นการทั่วไปเป็นครั้งแรก โดยได้รับอนุญาตจากหน่วยงานกำกับดูแลในประเทศนั้น และบริษัทสามารถเข้าถึงข้อมูลเกี่ยวกับ ตราสารทุนดังกล่าวเป็นภาษาอังกฤษผ่านอินเทอร์เน็ต

(3) กรณีตราสารทุนที่ออกโดยนิติบุคคลที่ประกอบธุรกิจกิจการเงินร่วมลงทุน โดยบริษัทต้องเข้าถึงข้อมูลเกี่ยวกับตราสารทุนและการลงทุนของนิติบุคคลดังกล่าวได้

(4) กรณีตราสารทุนอื่นนอกจาก (๒) และ (3) บริษัทสามารถลงทุนได้เฉพาะ ตราสารทุนที่ออกโดยนิติบุคคล ดังต่อไปนี้ และต้องได้รับความเห็นชอบเป็นหนังสือจากนายทะเบียน ทั้งนี้ นายทะเบียนอาจกำหนดเงื่อนไขใดๆ ไว้ด้วยก็ได้

(ก) นิติบุคคลที่จัดตั้งขึ้นตามกฎหมายต่างประเทศที่ได้รับใบอนุญาตประกอบธุรกิจประกันภัยจากหน่วยงานกำกับดูแลในประเทศนั้น หรือที่ประกอบธุรกิจหลักโดยการถือหุ้น ในบริษัทประกันภัยที่ได้รับใบอนุญาตประกอบธุรกิจประกันภัยดังกล่าว

(ข) นิติบุคคลที่จัดตั้งขึ้นตามกฎหมายต่างประเทศที่ประกอบธุรกิจสนับสนุนธุรกิจประกันภัย

(ค) นิติบุคคลที่จัดตั้งขึ้นตามความตกลงของประเทศในสมาคมประชาชาติ แห่งเอเชียตะวันออกเฉียงใต้ (Association of Southeast Asian Nations: ASEAN) หรือของคณะกรรมาธิการเศรษฐกิจและสังคมแห่งภาคพื้นเอเชียและแปซิฟิค (Economic and Social Commission for Asia and the Pacific: ESCAP) เพื่อประกอบธุรกิจเฉพาะการประกันต่อ

**ส่วนที่ ๕**

**หน่วยลงทุน**

ข้อ ๔๙[[42]](#footnote-43) บริษัทสามารถลงทุนในหน่วยลงทุนของกองทุนรวมที่จดทะเบียนจัดตั้งขึ้นในประเทศได้ตามเงื่อนไข ดังต่อไปนี้

(๑) เป็นหน่วยลงทุนของกองทุนรวมที่ลงทุนในสินทรัพย์หรือดัชนีประเภทและชนิดเดียวกับสินทรัพย์ที่บริษัทอาจลงทุนหรือมีไว้ได้ หน่วยลงทุนของกองทุนรวมอสังหาริมทรัพย์ ใบทรัสต์ของกองทรัสต์เพื่อการลงทุนในอสังหาริมทรัพย์ หน่วยลงทุนของกองทุนรวมโครงสร้างพื้นฐาน ใบทรัสต์ของกองทรัสต์เพื่อการลงทุนในโครงสร้างพื้นฐาน กองทรัสต์ของกิจการเงินร่วมลงทุน หรือ หน่วยลงทุนของกองทุนรวมสินค้าโภคภัณฑ์

(๒) กรณีกองทุนรวมอสังหาริมทรัพย์ กองทรัสต์เพื่อการลงทุนในอสังหาริมทรัพย์ กองทุนรวมโครงสร้างพื้นฐาน หรือกองทรัสต์เพื่อการลงทุนในโครงสร้างพื้นฐาน ต้องจดทะเบียน ในตลาดหลักทรัพย์ในประเทศ และมีมูลค่ากองทุนไม่ต่ำกว่าหนึ่งพันห้าร้อยล้านบาท

(3)[[43]](#footnote-44) กรณีเป็นหน่วยลงทุนของกองทุนรวมที่มีการลงทุนในตราสารหนี้ที่มีอันดับความน่าเชื่อถือต่ำกว่าที่สามารถลงทุนได้ (non – investment grade) หรือตราสารหนี้ที่ไม่ได้รับการจัดอันดับความน่าเชื่อถือ (unrated) กองทุนรวมนั้นต้องมีนโยบายการลงทุนในตราสารหนี้ดังกล่าว ไม่เกินร้อยละสิบของมูลค่าทรัพย์สินสุทธิของกองทุนรวมนั้น หากนโยบายการลงทุนไม่ได้กำหนดไว้ ให้ใช้สัดส่วนการลงทุนของกองทุนรวมจากรายงานรอบระยะเวลาบัญชีล่าสุด หรือหากไม่มีรายงานรอบระยะเวลาบัญชีล่าสุด ให้ใช้ตามที่กำหนดในหนังสือชี้ชวนส่วนสรุปข้อมูลสำคัญ (fund fact sheet) ล่าสุด

ข้อ ๕๐[[44]](#footnote-45) บริษัทสามารถลงทุนในหน่วยลงทุนของกองทุนรวมที่จดทะเบียนจัดตั้ง ในต่างประเทศได้ตามเงื่อนไข ดังต่อไปนี้

(๑) เป็นหน่วยลงทุนของกองทุนรวมที่อยู่ภายใต้การกำกับดูแลของหน่วยงานกำกับดูแลด้านหลักทรัพย์และตลาดซื้อขายหลักทรัพย์ที่เป็นสมาชิกสามัญขององค์กรกำกับหลักทรัพย์และตลาดหลักทรัพย์นานาชาติ (International Organization of Securities Commission : IOSCO) หรือที่มีการซื้อขายในตลาดซื้อขายหลักทรัพย์ที่เป็นสมาชิกของสมาพันธ์ตลาดหลักทรัพย์นานาชาติ (World Federation of Exchanges : WFE) หรือที่อยู่ระหว่างการเสนอขายต่อประชาชนเป็นการทั่วไปเป็นครั้งแรก โดยได้รับอนุญาตจากหน่วยงานกำกับดูแลในประเทศนั้น

(2) เป็นหน่วยลงทุนของกองทุนรวม ที่ลงทุนในสินทรัพย์หรือดัชนีประเภทและชนิดเดียวกับสินทรัพย์ที่บริษัทอาจลงทุนหรือมีไว้ได้ กองทุนรวมอสังหาริมทรัพย์ กองทรัสต์เพื่อการลงทุนในอสังหาริมทรัพย์ กองทุนรวมโครงสร้างพื้นฐาน กองทรัสต์เพื่อการลงทุนในโครงสร้างพื้นฐาน กองทรัสต์ของกิจการเงินร่วมลงทุน หรือกองทุนรวมสินค้าโภคภัณฑ์

(๓) เป็นหน่วยลงทุนของกองทุนรวมต่างประเทศที่จัดตั้งขึ้นเพื่อผู้ลงทุนทั่วไป ทั้งนี้ มิใช้บังคับกับกองทุนรวมของกิจการเงินร่วมลงทุน

(๔) ไม่ใช่หน่วยลงทุนของกองทุนรวมประเภทเฮ็ดจ์ฟันด์

(๕) กรณีกองทุนรวมอสังหาริมทรัพย์ กองทรัสต์เพื่อการลงทุนในอสังหาริมทรัพย์ กองทุนรวมโครงสร้างพื้นฐาน หรือกองทรัสต์เพื่อการลงทุนในโครงสร้างพื้นฐาน ต้องจดทะเบียน ในตลาดหลักทรัพย์ต่างประเทศ และมีมูลค่ากองทุนไม่ต่ำกว่าหนึ่งพันห้าร้อยล้านบาท

(๖) กรณีกองทุนรวมสินค้าโภคภัณฑ์ ต้องลงทุนสินค้าหรือดัชนีสินค้าโภคภัณฑ์ชนิดและประเภทเดียวกับที่กองทุนรวมสินค้าโภคภัณฑ์ที่จดทะเบียนจัดตั้งในประเทศสามารถลงทุนได้

(7)[[45]](#footnote-46) กรณีเป็นหน่วยลงทุนของกองทุนรวมที่มีการลงทุนในตราสารหนี้ที่มีอันดับความน่าเชื่อถือต่ำกว่าที่สามารถลงทุนได้ (non – investment grade) หรือตราสารหนี้ที่ไม่ได้รับการจัดอันดับความน่าเชื่อถือ (unrated) กองทุนรวมนั้นต้องมีนโยบายการลงทุนในตราสารหนี้ดังกล่าว ไม่เกินร้อยละสิบของมูลค่าทรัพย์สินสุทธิของกองทุนรวมนั้น หากนโยบายการลงทุนไม่ได้กำหนดไว้ ให้ใช้สัดส่วนการลงทุนของกองทุนรวมจากรายงานรอบระยะเวลาบัญชีล่าสุด หรือหากไม่มีรายงานรอบระยะเวลาบัญชีล่าสุด ให้ใช้ตามที่กำหนดในหนังสือชี้ชวนส่วนสรุปข้อมูลสำคัญ (fund fact sheet) ล่าสุด

**ส่วนที่ ๖**

**สัญญาซื้อขายล่วงหน้า**

ข้อ ๕๑ บริษัทสามารถเข้าเป็นคู่สัญญาในสัญญาซื้อขายล่วงหน้าได้ตามเงื่อนไข ดังต่อไปนี้

(๑) สัญญาซื้อขายล่วงหน้าที่มิใช่สัญญาซื้อขายล่วงหน้าขั้นพื้นฐาน (plain vanilla derivatives) บริษัทต้องได้รับความเห็นชอบเป็นหนังสือจากนายทะเบียน ตามเงื่อนไขที่นายทะเบียนกำหนด

(๒) เป็นไปเพื่อลดความเสี่ยงที่เกิดขึ้นจากการรับประกันภัยหรือจากสินทรัพย์ที่บริษัทลงทุน โดยอ้างอิงสินทรัพย์หรือดัชนีตามภาระความเสี่ยงที่บริษัทมีอยู่ และมูลค่าของสัญญาต้องไม่เกินมูลค่าความเสี่ยงที่บริษัทมี

(๓) ไม่ทำให้การบริหารสินทรัพย์ลงทุนของบริษัทเบี่ยงเบนไปจากกรอบนโยบายการลงทุนของบริษัท

(๔)[[46]](#footnote-47) กระทำในบริษัท ตลาดสัญญาซื้อขายล่วงหน้า (ประเทศไทย) จำกัด (มหาชน) หรือศูนย์ซื้อขายสัญญาซื้อขายล่วงหน้าอื่นตามที่นายทะเบียนประกาศกำหนด หรือในกรณีที่กระทำนอกศูนย์ซื้อขายสัญญาซื้อขายล่วงหน้า คู่สัญญาอีกฝ่ายหนึ่งต้องเป็นสถาบันการเงินที่มีกฎหมายเฉพาะจัดตั้งขึ้น ธนาคารพาณิชย์ในประเทศ ตัวแทนซื้อขายสัญญาซื้อขายล่วงหน้า หรือผู้ค้าสัญญาซื้อขายล่วงหน้าที่มีอันดับความน่าเชื่อถือไม่ต่ำกว่าอันดับความน่าเชื่อถือที่สามารถลงทุนได้

(๕) มีสินค้าหรือตัวแปร อย่างหนึ่งอย่างใด ดังต่อไปนี้

(ก) หลักทรัพย์

(ข) อัตราดอกเบี้ยอ้างอิง

(ค) อัตราแลกเปลี่ยนเงินตราต่างประเทศ

(ง) อันดับความน่าเชื่อถือของตราสารหนี้ หรือของผู้ออกตราสารหนี้

(จ) ดัชนีทางการเงินที่มีลักษณะ ดังต่อไปนี้

๑) เกิดจากการคำนวณโดยใช้ตัวแปรอ้างอิงที่กำหนดไว้ตาม (ก) (ข) (ค) หรือ (ง)

๒) พัฒนาโดยสถาบันที่มีความน่าเชื่อถือ

๓) นิยมแพร่หลายในตลาดการเงินไทยหรือสากล

๔) มีการเสนอราคาอย่างต่อเนื่องเป็นประจำทุกวันผ่านสื่อที่ทันสมัยต่อเหตุการณ์

๕) มีการกำหนดวิธีการคำนวณไว้อย่างชัดเจน โดยระบุแหล่งข้อมูลของตัวแปรและปัจจัยที่นำมาใช้ในการคำนวณ ซึ่งต้องมีการเคลื่อนไหวตามสภาวะตลาดอย่างเป็นอิสระ โดยไม่มีบุคคลใดสามารถมีอิทธิพลต่อการเคลื่อนไหวของตัวแปร ปัจจัย หรือดัชนีทางการเงินนั้นได้

ทั้งนี้ บริษัทจะต้องจัดทำเอกสารหลักฐานแสดงถึงการพิจารณาคุณสมบัติดัชนีทางการเงินนั้นไว้ที่บริษัท เพื่อให้สำนักงานสามารถตรวจสอบ หรือจัดส่งให้สำนักงานเมื่อสำนักงานร้องขอ

(ฉ) สินค้าหรือตัวแปรอ้างอิงอื่น ตามที่นายทะเบียนประกาศกำหนด

(๖) การส่งมอบสินค้าเมื่อสัญญาซื้อขายล่วงหน้าสิ้นสุดลง สินค้านั้นต้องเป็นสินทรัพย์ที่บริษัทสามารถลงทุนหรือมีไว้ได้ ทั้งนี้ ไม่ว่าบริษัทจะเป็นผู้มีสิทธิรับมอบหรือมีหน้าที่  
ส่งมอบสินค้านั้นก็ตาม เว้นแต่ กรณีการรับชำระหนี้ที่เกิดจากคู่สัญญาผิดนัดชำระหนี้ ให้บริษัทจำหน่ายทรัพย์สินนั้นในโอกาสแรกที่สามารถกระทำได้

(๗) มีการวางแผนการบริหารสภาพคล่องให้เพียงพอตามวันครบกำหนดสัญญา  
ซื้อขายล่วงหน้า

(๘)[[47]](#footnote-48) ห้ามมิให้บริษัทเข้าเป็นคู่สัญญาออปชันที่ผูกพันบริษัทในฐานะผู้ให้สัญญา (option writer) เว้นแต่เป็นสัญญาออปชันที่มีข้อผูกพันให้ส่งมอบสินค้าที่บริษัทมีอยู่แล้วอย่างเพียงพอตามข้อผูกพันนั้นในขณะเข้าเป็นคู่สัญญาดังกล่าว

(๙) การเข้าเป็นคู่สัญญาของบริษัทต้องไม่มีลักษณะเป็นการหลีกเลี่ยงการปฏิบัติตามข้อกำหนดใดๆ เกี่ยวกับสัดส่วนการลงทุน การประเมินราคา และการคำนวณเงินกองทุนของบริษัท

(๑๐) ต้องใช้สัญญามาตรฐานตามที่กำหนดโดย International Swaps and Derivatives Association (ISDA) หรือสัญญารูปแบบอื่นที่ใช้มาตรฐานทางธุรกิจ

(๑๑) สัญญาซื้อขายล่วงหน้าซึ่งได้กระทำนอกศูนย์ซื้อขายสัญญาซื้อขายล่วงหน้า บริษัทต้องจัดให้มีข้อตกลงในเรื่อง ดังต่อไปนี้

(ก) ให้คู่สัญญาอีกฝ่ายหนึ่ง หรือบุคคลที่สามที่ได้รับการแต่งตั้งจากคู่สัญญาคำนวณมูลค่ายุติธรรมของสัญญาซื้อขายล่วงหน้า ณ สิ้นวันทำการสุดท้ายของแต่ละเดือน และแจ้งมูลค่ายุติธรรมให้บริษัททราบในวันดังกล่าว หรือวันทำการแรกที่สามารถกระทำได้

(ข) ในกรณีที่เกิดเหตุการณ์ที่ส่งผลกระทบต่อราคาของสัญญาซื้อขายล่วงหน้าอย่างมีนัยสำคัญ ให้คู่สัญญาอีกฝ่ายหนึ่งคำนวณและแจ้งมูลค่ายุติธรรมของสัญญาซื้อขายล่วงหน้าให้บริษัททราบทันที

(ค) คู่สัญญาอีกฝ่ายหนึ่งยินยอมให้มีการล้างฐานะสัญญาซื้อขายล่วงหน้าเมื่อบริษัทร้องขอได้

(12)[[48]](#footnote-49) ในกรณีที่บริษัทเข้าเป็นคู่สัญญาในสัญญาออปชันตามข้อ 51 (8) ให้บริษัทดำเนินการให้มีการดำรงสินค้าตามสัญญาดังกล่าวไว้อยู่ตลอดเวลาจนกว่าจะสิ้นสุดสัญญานั้น

**ส่วนที่ ๗**

**ตราสารหนี้ที่มีลักษณะของสัญญาซื้อขายล่วงหน้าแฝง**

ข้อ ๕๒ บริษัทสามารถลงทุนในตราสารหนี้ที่มีลักษณะของสัญญาซื้อขายล่วงหน้าแฝงได้ตามเงื่อนไข ดังต่อไปนี้

(๑) ไม่ทำให้การบริหารสินทรัพย์ลงทุนของบริษัทเบี่ยงเบนไปจากกรอบนโยบายการลงทุนของบริษัท

(๒) ในกรณีการซื้อตราสารดังกล่าวมีผลทำให้บริษัทต้องรับมอบสินทรัพย์ สินทรัพย์ดังกล่าวต้องเป็นประเภทที่บริษัทสามารถลงทุนหรือมีไว้ได้ และไม่ทำให้สัดส่วนการลงทุนในสินทรัพย์ดังกล่าวเกินกว่าที่กำหนดไว้ในประกาศนี้ เว้นแต่ กรณีการรับชำระหนี้ที่เกิดจากคู่สัญญาผิดนัดชำระหนี้ ให้บริษัทจำหน่ายสินทรัพย์นั้นในโอกาสแรกที่สามารถกระทำได้

(๓) เป็นไปเพื่อลดความเสี่ยงที่เกิดขึ้นจากการรับประกันภัยหรือจากสินทรัพย์ที่บริษัทลงทุน หรือเพื่อเพิ่มผลตอบแทนของบริษัทภายใต้ระดับความเสี่ยงที่บริษัทยอมรับได้

(๔)[[49]](#footnote-50) เป็นตราสารที่ออกโดยสถาบันการเงิน หรือสถาบันการเงินต่างประเทศที่มีอันดับความน่าเชื่อถือของตราสาร หรือของผู้ออกตราสารไม่ต่ำกว่าอันดับความน่าเชื่อถือที่สามารถลงทุนได้”

(๕) เป็นตราสารที่มีการจ่ายผลตอบแทนโดยอ้างอิงกับสินค้าหรือตัวแปรอย่างหนึ่งอย่างใด ดังต่อไปนี้

(ก) หลักทรัพย์

(ข) อัตราดอกเบี้ยอ้างอิง

(ค) อัตราแลกเปลี่ยนเงินตราต่างประเทศ

(ง) อันดับความน่าเชื่อถือของตราสารหนี้ หรือของผู้ออกตราสารหนี้

(จ) ทองคำ

(ฉ) ดัชนีทางการเงิน ที่มีลักษณะดังต่อไปนี้

๑) เกิดจากการคำนวณโดยใช้ตัวแปรอ้างอิงที่กำหนดไว้ตาม (ก) (ข) (ค) (ง) หรือ (จ)

๒) พัฒนาโดยสถาบันที่มีความน่าเชื่อถือ

๓) นิยมแพร่หลายในตลาดการเงินไทยหรือสากล

๔) มีการเสนอราคาอย่างต่อเนื่องเป็นประจำทุกวันผ่านสื่อที่ทันสมัยต่อเหตุการณ์ และ

๕) มีการกำหนดวิธีการคำนวณไว้อย่างชัดเจน โดยระบุแหล่งข้อมูลของตัวแปรและปัจจัยที่นำมาใช้ในการคำนวณ ซึ่งมีการเคลื่อนไหวตามสภาวะตลาดอย่างเป็นอิสระ โดยไม่มีบุคคลใดสามารถมีอิทธิพลต่อการเคลื่อนไหวของตัวแปร ปัจจัย หรือดัชนีทางการเงินนั้นได้

ทั้งนี้ บริษัทจะต้องจัดทำเอกสารหลักฐานแสดงถึงการพิจารณาคุณสมบัติดัชนี ทางการเงินนั้นไว้ที่บริษัท เพื่อให้สำนักงานสามารถตรวจสอบ หรือจัดส่งให้สำนักงานเมื่อสำนักงานร้องขอ

(ช) สินค้าหรือตัวแปรอ้างอิงอื่น ตามที่นายทะเบียนประกาศกำหนด

(๖) ในกรณีตราสารหนี้ที่มีลักษณะของสัญญาซื้อขายล่วงหน้าแฝงประเภท  
ไม่คุ้มครองเงินต้น บริษัทต้องได้รับความเห็นชอบเป็นหนังสือจากนายทะเบียน ทั้งนี้ นายทะเบียนจะกำหนดเงื่อนไขใดๆ ไว้ด้วยก็ได้

**ส่วนที่ ๘**

**การให้กู้ยืม การให้เช่าซื้อรถ**

**และการออกหนังสือค้ำประกันเพื่อเป็นหลักประกันการปฏิบัติตามสัญญาของโครงการต่างๆ**

ข้อ ๕๒/๑[[50]](#footnote-51) ในส่วนนี้

“กิจการโครงการโครงสร้างพื้นฐาน” หมายความว่า กิจการโครงการโครงสร้างพื้นฐานภาครัฐ โครงสร้างพื้นฐานที่เป็นประโยชน์ต่อสาธารณะของประเทศไทย รวมถึงโครงการโครงสร้างพื้นฐานในภูมิภาคอาเซียนที่สร้างประโยชน์ต่อประเทศไทย”

ข้อ ๕๓ บริษัทสามารถลงทุนให้กู้ยืมแก่พนักงานของบริษัท ตามเงื่อนไข ดังต่อไปนี้

(๑) ให้กู้ยืมแต่ละรายได้ไม่เกินหนึ่งล้านบาท

(๒) มีพนักงานของบริษัทเดียวกัน คนเดียว หรือหลายคนซึ่งมีเงินเดือนรวมกัน  
สูงกว่าเงินเดือนของผู้กู้ยืมเป็นผู้ค้ำประกัน พนักงานของบริษัทคนหนึ่งให้ค้ำประกันได้ไม่เกินหนึ่งราย หรือมีข้าราชการ เจ้าหน้าที่ของรัฐ หรือพนักงานรัฐวิสาหกิจ เป็นผู้ค้ำประกัน

(๓) กำหนดระยะเวลาชำระเงินต้นคืนพร้อมดอกเบี้ยตามนโยบายการให้กู้ยืมของบริษัท หรือระเบียบว่าด้วยการให้กู้ยืมแก่พนักงานของบริษัท แล้วแต่กรณี

ข้อ ๕๔[[51]](#footnote-52) บริษัทสามารถลงทุนให้กู้ยืมโดยมีทรัพย์สินจำนองหรือจำนำเป็นประกัน ได้ตามเงื่อนไข ดังต่อไปนี้

(๑) ทรัพย์สินที่ใช้จำนองหรือจำนำเป็นประกันการกู้ยืม ต้องเป็นทรัพย์สินอย่างหนึ่งอย่างใด ดังต่อไปนี้

(ก) ตราสารหนี้ที่ออก สั่งจ่าย รับรอง รับอาวัล หรือค้ำประกัน โดยรัฐบาลไทย ธนาคารแห่งประเทศไทย กระทรวงการคลัง หรือกองทุนเพื่อการฟื้นฟูและพัฒนาระบบสถาบันการเงิน ตามข้อ ๔๔ (๑)

(ข) ตราสารหนี้ที่ออก สั่งจ่าย รับรอง รับอาวัล หรือค้ำประกัน โดยสถาบันการเงิน หรือตราสารหนี้ที่ออกโดยบริษัทจำกัด องค์การหรือรัฐวิสาหกิจ หรือตราสารหนี้ที่ออกโดยกองทรัสต์เพื่อการลงทุนในอสังหาริมทรัพย์ หรือกองทรัสต์อื่นที่นายทะเบียนประกาศกำหนด ตามข้อ ๔๔ (๒)

(ค) ตราสารทุนที่จดทะเบียนซื้อขายในตลาดหลักทรัพย์ในประเทศ ตามข้อ ๔๗

(ง) หน่วยลงทุนของกองทุนรวม ตามข้อ ๔๙

(จ) อสังหาริมทรัพย์ที่ตั้งอยู่ในประเทศไทย

(๒) ให้กู้เฉพาะในประเทศ ในสกุลเงินบาท

(๓) กำหนดระยะเวลาชำระเงินต้นคืนพร้อมดอกเบี้ยเป็นรายงวด ไม่น้อยกว่าปีละครั้ง เว้นแต่ นโยบายการให้กู้ยืมของบริษัทมีการกำหนดระยะเวลาปลอดการชำระเงินต้นและดอกเบี้ยคืน และระยะเวลาดังกล่าวไม่เกินหนึ่งในสี่ของระยะเวลาให้กู้ยืม

(๔)[[52]](#footnote-53) ให้กู้ยืมแต่ละรายได้ไม่เกินอัตรา ดังต่อไปนี้

(ก) กรณีผู้กู้ยืมเป็นบุคคลธรรมดา

1) กรณีกู้ยืมเพื่อที่อยู่อาศัย ให้เป็นไปตามหลักเกณฑ์การกำกับดูแลสินเชื่อเพื่อที่อยู่อาศัยและสินเชื่ออื่นที่เกี่ยวเนื่องกับสินเชื่อเพื่อที่อยู่อาศัยตามที่ธนาคารแห่งประเทศไทยประกาศกำหนด

2) กรณีกู้ยืมอื่น ได้ไม่เกินร้อยละเก้าสิบของราคาประเมินของทรัพย์สิน ที่ผู้กู้ยืมนำมาจำนองหรือจำนำเป็นประกัน

(ข) กรณีผู้กู้ยืมเป็นนิติบุคคล กองทุนรวมอสังหาริมทรัพย์ กองทรัสต์เพื่อการลงทุนในอสังหาริมทรัพย์ กองทุนรวมโครงสร้างพื้นฐาน หรือกองทรัสต์เพื่อการลงทุนในโครงสร้างพื้นฐาน ได้ไม่เกินร้อยละเจ็ดสิบของราคาประเมินของทรัพย์สินที่ผู้กู้ยืมนำมาจำนองหรือจำนำเป็นประกัน

ทั้งนี้ กองทุนรวมอสังหาริมทรัพย์ กองทรัสต์เพื่อการลงทุนในอสังหาริมทรัพย์ กองทุนรวมโครงสร้างพื้นฐาน หรือกองทรัสต์เพื่อการลงทุนในโครงสร้างพื้นฐาน ตาม (ข) ต้องจดทะเบียนในตลาดหลักทรัพย์ในประเทศและมีมูลค่าไม่ต่ำกว่าหนึ่งพันห้าร้อยล้านบาท

(๕) การจำนองอสังหาริมทรัพย์ที่เป็นสิ่งปลูกสร้าง สิ่งปลูกสร้างนั้นจะต้องมีการประกันวินาศภัย และให้บริษัทเป็นผู้รับประโยชน์ตามกรมธรรม์ประกันภัยตลอดระยะเวลาตามสัญญากู้ยืม

(๖) การให้กู้ยืมโดยมีตราสารทุนที่จดทะเบียนซื้อขายในตลาดหลักทรัพย์ในประเทศ หรือหน่วยลงทุนของกองทุนรวม จำนำเป็นประกัน ต้องได้รับความเห็นชอบเป็นหนังสือจากนายทะเบียน ทั้งนี้ นายทะเบียนจะกำหนดเงื่อนไขใดๆ ไว้ด้วยก็ได้

ความในวรรคหนึ่งไม่นำมาใช้บังคับกับการให้เงินกู้ร่วมสำหรับกิจการโครงสร้างพื้นฐานโดยการให้กู้ร่วมกับธนาคารพาณิชย์ตามข้อ ๕๕/๑[[53]](#footnote-54)

ข้อ ๕๕ บริษัทสามารถลงทุนให้กู้ยืมโดยมีสถาบันการเงิน ธนาคารต่างประเทศ หรือองค์กรระหว่างประเทศค้ำประกันได้ตามเงื่อนไข ดังต่อไปนี้

(๑) สถาบันการเงิน ธนาคารต่างประเทศ หรือองค์กรระหว่างประเทศ ที่ค้ำประกันได้รับการจัดอันดับความน่าเชื่อถือไม่ต่ำกว่าอันดับความน่าเชื่อถือที่สามารถลงทุนได้

(๒) ให้กู้ยืมในสกุลเงินบาท

ข้อ ๕๕/๑ [[54]](#footnote-55) บริษัทสามารถลงทุนให้เงินกู้ร่วม (syndicated loan) สำหรับกิจการโครงสร้างพื้นฐานได้ตามเงื่อนไข ดังต่อไปนี้

(๑) บริษัทที่ประสงค์จะลงทุนให้เงินกู้ร่วมสำหรับกิจการโครงสร้างพื้นฐาน ต้องมีคุณสมบัติและลักษณะอย่างน้อย ดังต่อไปนี้

(ก) มีเงินกองทุนส่วนเกินไม่น้อยกว่าห้าพันล้านบาท

(ข) มีอัตราส่วนสินทรัพย์สภาพคล่องไม่ต่ำกว่าร้อยละหนึ่งร้อยสิบ

(ค) มีอัตราส่วนความเพียงพอของเงินกองทุน (capital adequacy ratio : CAR) สี่ไตรมาสล่าสุดไม่น้อยกว่าร้อยละสองร้อย

(ง) มีระบบงานที่สามารถรองรับการปฏิบัติงานที่เกี่ยวข้องกับการทำธุรกรรมด้านสินเชื่อ

(๒) เป็นกิจการโครงการโครงสร้างพื้นฐาน อย่างหนึ่งอย่างใด ดังต่อไปนี้

(ก) ระบบขนส่งทางราง หรือทางท่อ

(ข) ไฟฟ้า

(ค) ประปา

(ง) ถนน ทางพิเศษ หรือทางสัมปทาน

(จ) ท่าอากาศยานหรือสนามบิน

(ฉ) ท่าเรือน้ำลึก

(ช) โทรคมนาคม หรือโครงสร้างพื้นฐานด้านเทคโนโลยีสารสนเทศและการสื่อสาร

(ซ) พลังงานทางเลือก

(ฌ) ระบบบริหารจัดการน้ำ หรือการชลประทาน

(ญ) ระบบป้องกันภัยธรรมชาติ ซึ่งรวมถึงระบบเตือนภัยและระบบจัดการเพื่อลดความรุนแรงของภัยธรรมชาติที่เกิดขึ้นด้วย

(ฎ) ระบบจัดการของเสีย

(ฏ) กิจการที่มีลักษณะเป็นกิจการโครงสร้างพื้นฐานตาม (ก) ถึง (ฎ) หลายกิจการ (multi-infrastructure) ประกอบกัน โดยกิจการที่ประกอบกันเหล่านั้นเข้าลักษณะที่ครบถ้วนดังต่อไปนี้

๑) มีความเชื่อมโยง ส่งเสริม หรือก่อให้เกิดประโยชน์ซึ่งกันและกัน หรือ ต่อชุมชนเดียวกันหรือใกล้เคียงกัน

๒) ก่อให้เกิดหรือจะก่อให้เกิดรายได้เป็นมูลค่าไม่น้อยกว่าร้อยละแปดสิบของรายได้รวมของกิจการทั้งหมดที่ประกอบกันนั้น

(๓)[[55]](#footnote-56) การให้เงินกู้ร่วม (syndicated loan) ต้องมีลักษณะดังต่อไปนี้

(ก) มีธนาคารพาณิชย์ขนาดใหญ่ตามการจัดกลุ่มของธนาคารแห่งประเทศไทยที่ได้รับการจัดอันดับความน่าเชื่อถือไม่ต่ำกว่าอันดับความน่าเชื่อถือที่สามารถลงทุนได้เป็นผู้นำในการจัดการเงินกู้ (lead manager หรือ lead arranger)

การให้กู้ยืมร่วมตามวรรคหนึ่ง ธนาคารพาณิชย์ทุกรายรวมกันจะต้องมีสัดส่วนการให้กู้ยืมไม่น้อยกว่าร้อยละหกสิบของมูลค่าสินเชื่อตามสัญญาให้กู้ยืมเงินนั้น ๆ

การให้กู้ยืมร่วมตามวรรคหนึ่ง อาจมีสถาบันการเงินเฉพาะกิจ ธนาคารต่างประเทศ หรือองค์กรระหว่างประเทศเป็นผู้ให้กู้ร่วมได้ แต่สัดส่วนการให้กู้ดังกล่าวเมื่อรวมกับสัดส่วนการให้กู้ของบริษัทแล้ว ต้องไม่เกินร้อยละสี่สิบของมูลค่าสินเชื่อตามสัญญาให้กู้ยืมเงินนั้น ๆ และไม่เกินสัดส่วนที่เหลือจากวรรคสอง

(ข) ผู้ขอกู้ยืมต้องมีลักษณะอย่างหนึ่งอย่างใด ดังต่อไปนี้

๑) เป็นรัฐบาลไทย

๒) กรณีผู้ขอกู้ยืมมิใช่รัฐบาลไทย ต้องได้รับการจัดอันดับความน่าเชื่อถือไม่ต่ำกว่าอันดับความน่าเชื่อถือที่สามารถลงทุนได้ (investment grade)

กรณีผู้ขอกู้ยืมมิใช่รัฐบาลไทย และไม่ได้รับการจัดอันดับความน่าเชื่อถือ  
ไม่ต่ำกว่าอันดับความน่าเชื่อถือที่สามารถลงทุนได้ (investment grade) หรือไม่มีอันดับความน่าเชื่อถือ ให้บริษัทจัดให้มีการประเมินความเสี่ยงของการให้เงินกู้ร่วมดังกล่าวเป็นการภายใน โดยพิจารณาปัจจัยต่าง ๆ เช่น ฐานะการเงิน ความสามารถในการชำระหนี้ การกำกับดูแลของหน่วยงานที่เกี่ยวข้อง ความน่าเชื่อถือและความมั่นคงทางการเงินของผู้สนับสนุนโครงการ (project sponsor) และเงื่อนไขต่าง ๆ ในสัญญาการให้เงินกู้ร่วม

(ค) บริษัทต้องไม่เป็นผู้ทำหน้าที่เป็นผู้นำในการจัดการเงินกู้

(ง) บริษัทสามารถให้กู้ยืมได้ไม่เกินร้อยละสิบของมูลค่าสินเชื่อตามสัญญาให้กู้ยืมเงินนั้น ๆ

(จ) ในกรณีที่บริษัทรับประกันวินาศภัยโครงการโครงสร้างพื้นฐานที่บริษัทให้กู้ยืม บริษัทจะต้องมีการบริหารความเสี่ยงจากการรับเสี่ยงภัยไว้เอง การเอาประกันภัยต่อ การคัดเลือกบริษัทผู้รับประกันภัยต่อ ให้สอดคล้องกับระดับความเสี่ยงที่ยอมรับได้และฐานะความมั่นคงของบริษัท และบริษัทต้องมีแนวทางป้องกันไม่ให้เกิดการขัดแย้งทางผลประโยชน์ (conflict of Interest)

(ฉ) ให้นายทะเบียนมีอำนาจประกาศกำหนดสัดส่วนการลงทุนย่อยอื่น (sub limit) ได้ตามความจำเป็น

(๔) ทรัพย์สินหรือหลักประกันที่ใช้จำนองหรือจำนำเป็นประกันการกู้ยืม ต้องเป็นทรัพย์สินหรือหลักประกันอย่างหนึ่งอย่างใด ดังต่อไปนี้

(ก) ตราสารหนี้ที่ออก สั่งจ่าย รับรอง รับอาวัล หรือค้ำประกัน โดยรัฐบาลไทย ธนาคารแห่งประเทศไทย กระทรวงการคลัง หรือกองทุนเพื่อการฟื้นฟูและพัฒนาระบบสถาบันการเงิน ตามข้อ ๔๔ (๑)

(ข) ตราสารหนี้ที่ออก สั่งจ่าย รับรอง รับอาวัล หรือค้ำประกัน โดยสถาบันการเงินหรือตราสารหนี้ที่ออกโดยบริษัทจำกัด หรือองค์การหรือรัฐวิสาหกิจ หรือตราสารหนี้ที่ออกโดยกองทรัสต์เพื่อการลงทุนในอสังหาริมทรัพย์จดทะเบียนจัดตั้งในประเทศไทย ตามข้อ ๔๔ (๒)

(ค) ตราสารทุนที่จดทะเบียนซื้อขายในตลาดหลักทรัพย์ในประเทศ

(ง) หน่วยลงทุนของกองทุนรวม ตามข้อ ๔๙

(จ) อสังหาริมทรัพย์ที่ตั้งอยู่ในประเทศไทย

(ฉ)[[56]](#footnote-57) การค้ำประกันโดยผู้ค้ำประกันที่มิใช่รัฐบาลไทย ผู้ค้ำประกันนั้นต้องได้รับ การจัดอันดับความน่าเชื่อถือไม่ต่ำกว่าอันดับความน่าเชื่อถือที่สามารถลงทุนได้ (investment grade)

(ช) ทรัพย์สินที่จดทะเบียนหลักประกันทางธุรกิจ ตามพระราชบัญญัติหลักประกันทางธุรกิจ พ.ศ. ๒๕๕๘ ได้แก่ สิทธิในเงินฝาก สิทธิการเช่าอสังหาริมทรัพย์ สิทธิการรับเงินเป็นหลักประกัน สิทธิเรียกร้องอื่น เครื่องจักรหรืออุปกรณ์เพื่อใช้ในการประกอบกิจการโครงสร้างพื้นฐาน

(ซ) สิทธิการรับกระแสเงินสดรับในอนาคตของโครงการ

ข้อ ๕๕/๒[[57]](#footnote-58) เมื่อบริษัทลงทุนตามข้อ ๕๕/๑ บริษัทต้องแจ้งนายทะเบียนภายในสามสิบวันนับแต่วันที่บริษัทลงทุน พร้อมแสดงข้อมูลรายละเอียดและเอกสารหลักฐานอย่างน้อย ดังต่อไปนี้

(๑) รายงานการประชุมของคณะกรรมการสินเชื่อ หรือคณะกรรมการอื่นใดที่ได้รับมอบหมายจากคณะกรรมการบริษัท

(๒) รายละเอียดที่แสดงคุณสมบัติของบริษัท ตามข้อ ๕๕/๑ (๑) (ก) (ข) และ (ค)

(๓) รายละเอียดการวิเคราะห์สินเชื่อ อย่างน้อยดังต่อไปนี้

(ก) รายละเอียดเกี่ยวกับโครงการโครงสร้างพื้นฐาน

(ข) การพิจารณาคุณสมบัติผู้ขอกู้ยืม รวมถึงการวิเคราะห์ความสามารถในการชำระหนี้

(ค) วัตถุประสงค์ในการกู้เงิน

(ง) การวิเคราะห์ความเป็นไปได้ของโครงการ รวมถึงการวิเคราะห์กระแสเงินสดของโครงการ (cash flow projection)

(๔) การวิเคราะห์หลักประกัน หรือสิทธิการรับเงิน หรือสิทธิเรียกร้องอื่น

(๕) ข้อมูลเกี่ยวกับการพิจารณาสินเชื่อที่ได้รับจากผู้นำในการจัดการเงินกู้ รวมถึง นิติกรรมสัญญาที่เกี่ยวข้องกับสินเชื่อโครงการโครงสร้างพื้นฐาน

ข้อ ๕๖ บริษัทสามารถลงทุนให้เช่าซื้อรถได้ตามเงื่อนไข ดังต่อไปนี้

(๑) เป็นรถตามกฎหมายว่าด้วยรถยนต์ หรือรถตามกฎหมายว่าด้วยการขนส่งทางบก

(๒) ผู้เช่าซื้อรถมีภูมิลำเนาหรือถิ่นที่อยู่ในประเทศไทย

(๓) ให้เช่าซื้อแต่ละรายได้ไม่เกินร้อยละเก้าสิบของราคาตลาดของรถนั้น

(๔) รถที่ให้เช่าซื้อต้องจัดให้มีการประกันวินาศภัย โดยให้บริษัทเป็นผู้รับประโยชน์ตามกรมธรรม์ประกันภัยตลอดระยะเวลาการเช่าซื้อ

ข้อ ๕๗[[58]](#footnote-59) บริษัทสามารถออกหนังสือค้ำประกันเพื่อเป็นหลักประกันการปฏิบัติ ตามสัญญาของโครงการต่างๆ แก่บุคคลใดได้ตามเงื่อนไข ดังต่อไปนี้

(๑) มีทรัพย์สินอย่างหนึ่งอย่างใด ดังต่อไปนี้ จำนองหรือจำนำเป็นประกัน

(ก) ตราสารหนี้ที่ออก สั่งจ่าย รับรอง รับอาวัล หรือค้ำประกัน โดยรัฐบาลไทย ธนาคารแห่งประเทศไทย กระทรวงการคลัง หรือกองทุนเพื่อการฟื้นฟูและพัฒนาระบบสถาบันการเงิน ตามข้อ ๔๔ (๑)

(ข) ตราสารหนี้ที่ออก สั่งจ่าย รับรอง รับอาวัล หรือค้ำประกัน โดยสถาบันการเงิน หรือตราสารหนี้ที่ออกโดยบริษัทจำกัด องค์การหรือรัฐวิสาหกิจ หรือตราสารหนี้ที่ออกโดยกองทรัสต์เพื่อการลงทุนในอสังหาริมทรัพย์ หรือกองทรัสต์อื่นที่นายทะเบียนประกาศกำหนด ตามข้อ ๔๔ (๒)

(ค) ตราสารทุนที่จดทะเบียนซื้อขายในตลาดหลักทรัพย์ในประเทศ ตามข้อ ๔๗

(ง) หน่วยลงทุนของกองทุนรวม ตามข้อ ๔๙

(จ) อสังหาริมทรัพย์ที่ตั้งอยู่ในประเทศไทย

(๒) จำกัดวงเงินการออกหนังสือค้ำประกันให้แก่บุคคล แต่ละรายไม่เกินร้อยละเจ็ดสิบของราคาประเมินของทรัพย์สินที่นำมาจำนองหรือจำนำเป็นประกัน

(๓) การออกหนังสือค้ำประกันเพื่อเป็นหลักประกันการปฏิบัติตามสัญญาของโครงการต่างๆ โดยมีตราสารทุนที่จดทะเบียนซื้อขายในตลาดหลักทรัพย์ในประเทศ หรือหน่วยลงทุนของกองทุนรวม จำนำเป็นประกัน ต้องได้รับความเห็นชอบเป็นหนังสือจากนายทะเบียน ทั้งนี้ นายทะเบียนจะกำหนดเงื่อนไขใดๆ ไว้ด้วยก็ได้

**ส่วนที่ ๙**

**การทำธุรกรรมยืมและให้ยืมหลักทรัพย์**

ข้อ ๕๘ บริษัทสามารถทำธุรกรรมยืมและให้ยืมหลักทรัพย์ได้ตามเงื่อนไข ดังต่อไปนี้

(๑) คู่สัญญาของการทำธุรกรรมเป็นผู้ที่ได้รับใบอนุญาตประกอบธุรกิจหลักทรัพย์ประเภทกิจการการยืมและให้ยืมหลักทรัพย์ เว้นแต่ คู่สัญญาเป็นบริษัท ศูนย์รับฝากหลักทรัพย์ (ประเทศไทย) จำกัด หรือธนาคารแห่งประเทศไทย

(๒) ทำสัญญายืมและให้ยืมเป็นลายลักษณ์อักษร โดยมีลักษณะและสาระสำคัญตามหลักเกณฑ์ที่สำนักงานคณะกรรมการกำกับหลักทรัพย์และตลาดหลักทรัพย์กำหนด เว้นแต่ กรณีทำธุรกรรมให้ยืมตราสารหนี้แก่ธนาคารแห่งประเทศไทย ให้ทำสัญญาตามรูปแบบที่ธนาคารแห่งประเทศไทยกำหนด

(๓) หลักทรัพย์ที่ยืมหรือให้ยืมต้องเป็นหลักทรัพย์ที่อยู่ในระบบรับฝากหลักทรัพย์ของศูนย์รับฝากหลักทรัพย์ หรือที่ธนาคารแห่งประเทศไทยทำหน้าที่เป็นนายทะเบียนหลักทรัพย์

(๔) กรณีที่คู่สัญญาเป็นผู้ดูแลรักษาหลักทรัพย์ของลูกค้า (custodian) หากต้องการยืมหลักทรัพย์จากบริษัท หรือต้องการนำหลักทรัพย์ของบริษัทไปให้บุคคลอื่นยืม ต้องได้รับความยินยอมจากบริษัทเป็นลายลักษณ์อักษร

(๕) การให้ยืมหลักทรัพย์ บริษัทต้องดำเนินการให้มีการวางหรือเรียกหลักประกันอย่างหนึ่งอย่างใด ดังต่อไปนี้ จากผู้ยืมหลักทรัพย์เพื่อเป็นประกันการให้ยืมหลักทรัพย์

(ก) เงินสด

(ข) ตราสารหนี้ที่ออก สั่งจ่าย รับรอง รับอาวัล หรือค้ำประกัน โดยรัฐบาลไทย ธนาคารแห่งประเทศไทย กระทรวงการคลัง หรือกองทุนเพื่อการฟื้นฟูและพัฒนาระบบสถาบันการเงิน ตามข้อ ๔๔ (๑)

(ค) ตราสารหนี้ที่ออก สั่งจ่าย รับรอง รับอาวัล หรือค้ำประกัน โดยสถาบันการเงิน หรือตราสารหนี้ที่ออกโดยบริษัทจำกัด องค์การหรือรัฐวิสาหกิจ ตามข้อ ๔๔ (๒)

(ง) หลักทรัพย์อื่นตามที่นายทะเบียนประกาศกำหนด

(๖) การวางหรือเรียกหลักประกันจากผู้ยืมหลักทรัพย์ตาม (๕) บริษัทต้องดำเนินการ ดังต่อไปนี้

(ก) ให้บริษัทมีกรรมสิทธิ์ในหลักประกัน หรือดำเนินการโดยวิธีอื่นซึ่งจะมีผลให้บริษัทสามารถบังคับชำระหนี้เอาจากหลักประกันดังกล่าวได้โดยพลัน

(ข) ห้ามมิให้บริษัทนำหลักประกันตาม (๕) ที่บริษัทมีกรรมสิทธิ์ไปโอนหรือขายต่อ เว้นแต่ เป็นการบังคับชำระหนี้ตามข้อตกลงธุรกรรมการให้ยืมหลักทรัพย์

(ค) ดำรงมูลค่าหลักประกัน ณ สิ้นวัน ไม่น้อยกว่าร้อยละหนึ่งร้อยของมูลค่าหลักทรัพย์ที่ให้ยืม

(๗) ให้นับหลักทรัพย์ที่บริษัทให้ยืม และหลักทรัพย์ที่บริษัทนำไปวางไว้กับคู่สัญญาเพื่อเป็นหลักประกันการยืม ในการคำนวณสัดส่วนการลงทุนของบริษัทในหลักทรัพย์ดังกล่าว

**ส่วนที่ ๑๐**

**การทำธุรกรรมซื้อหรือขายหลักทรัพย์โดยมีสัญญาขายหรือซื้อคืน**

ข้อ ๕๙ บริษัทสามารถทำธุรกรรมซื้อหรือขายหลักทรัพย์โดยมีสัญญาขายหรือซื้อคืนได้ตามเงื่อนไข ดังต่อไปนี้

(๑) เป็นการทำธุรกรรมกับคู่สัญญา ดังต่อไปนี้

(ก) สถาบันการเงิน

(ข) บริษัทหลักทรัพย์

(ค) บริษัทประกันภัย

(ง) ธนาคารแห่งประเทศไทย

(จ) กองทุนเพื่อการฟื้นฟูและพัฒนาระบบสถาบันการเงิน

(ฉ) กองทุนบำเหน็จบำนาญ

(ช) กองทุนสำรองเลี้ยงชีพ

(ซ) กองทุนรวม

(ฌ) นิติบุคคลที่มีกฎหมายเฉพาะจัดตั้งขึ้น

(ญ) ส่วนราชการ หรือองค์การหรือรัฐวิสาหกิจ

(ฎ) บริษัทจำกัดที่ได้รับการจัดอันดับความน่าเชื่อถือไม่ต่ำกว่าอันดับความน่าเชื่อถือที่สามารถลงทุนได้

(๒) เป็นการทำธุรกรรมซื้อหรือขายโดยมีสัญญาขายหรือซื้อคืนตราสารหนี้ ที่ขึ้นทะเบียนในสมาคมตลาดตราสารหนี้ไทย ในประเภทและชนิดเดียวกับสินทรัพย์ที่บริษัทอาจลงทุนหรือมีไว้ได้ หรือตราสารอื่นตามที่นายทะเบียนประกาศกำหนด

(๓) ทำสัญญาเป็นลายลักษณ์อักษรระหว่างผู้ซื้อและผู้ขายโดยต้องเป็นสัญญามาตรฐานที่ได้รับการยอมรับจากสมาคมตลาดตราสารหนี้ไทย เว้นแต่ เป็นสัญญาที่บริษัททำกับธนาคารแห่งประเทศไทย ทั้งนี้ จะมีเอกสารแนบท้ายสัญญาด้วยก็ได้ โดยธุรกรรมดังกล่าวให้ทำได้เฉพาะสกุลเงินบาทและมีระยะเวลาการขายและซื้อคืนไม่เกินหนึ่งปี

(๔) การคำนวณมูลค่าหลักทรัพย์ให้คำนวณตามมาตรฐานการปฏิบัติงานในตลาดตราสารหนี้ (market convention) ในการทำธุรกรรมซื้อหรือขายหลักทรัพย์โดยมีสัญญาขายหรือซื้อคืนที่ได้รับการยอมรับจากสมาคมตลาดตราสารหนี้ไทย

(๕) การทำธุรกรรมซื้อหลักทรัพย์โดยมีสัญญาขายคืน ให้ราคาซื้อ ณ วันเริ่มต้นสัญญาต่ำกว่ามูลค่าหลักทรัพย์ โดยมีส่วนลดในอัตราที่เหมาะสม และสะท้อนความเสี่ยงของคู่สัญญา ระยะเวลาของสัญญา และหลักทรัพย์ที่ใช้ทำธุรกรรมนั้น ในระหว่างที่สัญญามีผลใช้บังคับบริษัทต้องดำรงมูลค่าหลักทรัพย์ ณ สิ้นวัน ไม่น้อยกว่าราคาซื้อรวมกับผลประโยชน์ที่พึงได้รับจากการทำธุรกรรมนับแต่วันเริ่มต้นสัญญาจนถึงวันที่คำนวณมูลค่าหลักทรัพย์คูณด้วย (1+อัตราส่วนลดหลักทรัพย์) หากมูลค่าไม่เป็นไปตามที่กำหนด บริษัทต้องเรียกให้คู่สัญญาโอนเงินหรือโอนกรรมสิทธิ์ในหลักทรัพย์ให้บริษัทเพื่อให้มูลค่ารวมของหลักทรัพย์ที่ทำธุรกรรมและสินทรัพย์ที่โอนมาดังกล่าว เป็นไปตามที่กำหนดภายในวันทำการถัดจากวันที่มูลค่าหลักทรัพย์เปลี่ยนแปลงไป เว้นแต่ ได้มีการกำหนดส่วนต่างขั้นต่ำที่บริษัทไม่ต้องเรียกให้คู่สัญญาโอนเงิน หรือโอนกรรมสิทธิ์ในหลักทรัพย์ไว้ โดยการกำหนดส่วนต่างดังกล่าวต้องคำนึงถึงปัจจัยความเสี่ยงที่เกี่ยวข้อง

(๖) ให้นับหลักทรัพย์ที่ขายโดยมีสัญญาซื้อคืน ในการคำนวณสัดส่วนการลงทุนของบริษัทในหลักทรัพย์ดังกล่าว

**ภาค ๒**

**การประกอบธุรกิจอื่น**

**หมวด ๑**

**บททั่วไป**

ข้อ ๖๐ ในการประกอบธุรกิจอื่น บริษัทต้องให้ความสำคัญกับฐานะความมั่นคงทางการเงินของบริษัท และการดำเนินธุรกิจการรับประกันภัยซึ่งเป็นธุรกิจหลักเป็นอันดับแรก รวมทั้งต้องคำนึงถึงหลักธรรมาภิบาลและการบริหารความเสี่ยง การประกอบธุรกิจอื่นต้องเป็นไปเพื่อ เอื้อประโยชน์ต่อการประกอบธุรกิจประกันภัย หรือเพื่อเป็นการใช้ทรัพยากรหรือความเชี่ยวชาญที่บริษัทมีอยู่ให้เกิดประโยชน์สูงสุด โดยไม่ก่อให้เกิดความเสี่ยงอย่างมีนัยสำคัญต่อบริษัท

ข้อ ๖๑ ในการประกอบธุรกิจอื่น คณะกรรมการบริษัทมีบทบาทหน้าที่ ดังต่อไปนี้

(๑) พิจารณาอนุมัติ

(ก) นโยบายการประกอบธุรกิจอื่น

(ข) กระบวนการบริหารความเสี่ยงที่เกิดจากการประกอบธุรกิจอื่น

การพิจารณาอนุมัติตาม (๑) ให้หมายความรวมถึงการเปลี่ยนแปลงที่มีนัยสำคัญ

(๒) จัดให้มีกระบวนการติดตามสอดส่องผลการดำเนินงานของการประกอบธุรกิจอื่น ระบบการควบคุมและการตรวจสอบภายในที่เพียงพอ เพื่อให้การประกอบธุรกิจอื่นของบริษัทเป็นไปตามนโยบายการประกอบธุรกิจอื่น และข้อกำหนดของกฎหมายที่เกี่ยวข้อง

(๓) แต่งตั้งคณะกรรมการอื่นหรือมอบหมายคณะกรรมการลงทุน เพื่อทำหน้าที่ ดังต่อไปนี้

(ก) กำกับดูแลการประกอบธุรกิจอื่นของบริษัทให้เป็นไปตามนโยบาย การประกอบธุรกิจอื่น นโยบายการบริหารความเสี่ยงรวม และข้อกำหนดของกฎหมายที่เกี่ยวข้อง เพื่อไม่ให้เกิดความเสียหายหรือเป็นอุปสรรคต่อการดำเนินการตามปกติของบริษัท

(ข) กำกับดูแลในเรื่องธรรมาภิบาล ความโปร่งใส และการป้องกันความขัดแย้งทางผลประโยชน์ที่เกี่ยวกับการประกอบธุรกิจอื่นของบริษัท

(ค) รายงานผลการดำเนินงานให้คณะกรรมการบริษัททราบอย่างสม่ำเสมอ

ข้อ ๖๒ บริษัทต้องจัดทำนโยบายการประกอบธุรกิจอื่นเป็นลายลักษณ์อักษร ซึ่งต้องสอดคล้องกับนโยบายการบริหารความเสี่ยงรวม ความพร้อมของระบบงาน บุคลากร และทรัพยากรของบริษัท ฐานะเงินกองทุน และระดับความเสี่ยงที่ยอมรับได้ โดยมีรายละเอียดอย่างน้อย ดังต่อไปนี้

(๑) ขอบเขตและประเภทการประกอบธุรกิจอื่นที่บริษัทจะดำเนินการ

(๒) นโยบายการประกอบธุรกิจอื่น ในแต่ละประเภท

(๓) ขอบเขตอำนาจในการอนุมัติ และการตัดสินใจเกี่ยวกับการประกอบธุรกิจอื่น

(๔) กลยุทธ์ แผนงาน และระเบียบวิธีปฏิบัติ เกี่ยวกับการประกอบธุรกิจอื่น เพื่อใช้เป็นแนวทางในการดำเนินงาน

(๕) ขอบเขตอำนาจหน้าที่และความรับผิดชอบของผู้บริหารและหน่วยงานต่าง ๆ   
ในการประกอบธุรกิจอื่น

(๖) การคิดค่าธรรมเนียมหรือค่าบริการกับลูกค้า

บริษัทต้องทบทวนนโยบายการประกอบธุรกิจอื่นตามวรรคหนึ่งอย่างน้อยปีละหนึ่งครั้ง และจัดส่งให้สำนักงานเป็นประจำทุกปีภายในเก้าสิบวันนับแต่วันสิ้นปีปฏิทิน และภายในสามสิบวันนับแต่วันที่คณะกรรมการบริษัทอนุมัติการเปลี่ยนแปลงอย่างมีนัยสำคัญ แล้วแต่กรณี

ข้อ ๖๓ บริษัทต้องจัดให้มีกระบวนการบริหารความเสี่ยงที่เกิดจากการประกอบธุรกิจอื่นเป็นลายลักษณ์อักษร โดยถือเป็นส่วนหนึ่งของนโยบายการบริหารความเสี่ยงรวมตามประกาศว่าด้วยหลักเกณฑ์ วิธีการ และเงื่อนไขในการกำหนดมาตรฐานขั้นต่ำในการบริหารจัดการความเสี่ยงของบริษัทประกันวินาศภัย และต้องสอดคล้องกับนโยบายการประกอบธุรกิจอื่น เพื่อให้บริษัทสามารถประเมิน บริหาร ควบคุม และติดตาม ความเสี่ยงจากการประกอบธุรกิจอื่นได้อย่างเหมาะสม โดยมีรายละเอียดอย่างน้อย ดังต่อไปนี้

(๑) การจัดโครงสร้างองค์กรที่ส่งเสริมให้เกิดการบริหารความเสี่ยงอย่างมีประสิทธิภาพ โดยมีหน่วยงานในการบริหารความเสี่ยงที่เป็นอิสระจากหน่วยงานที่ดูแลรับผิดชอบการประกอบธุรกิจอื่น

(๒) การระบุประเภทความเสี่ยงที่เกิดจากการประกอบธุรกิจอื่น ประเภทของความเสี่ยงที่บริษัทอาจมี และการกำหนดระดับความเสี่ยงที่ยอมรับได้ โดยพิจารณาจากความมั่นคงทางการเงินของบริษัท ความพร้อมในการบริหารและรองรับความเสี่ยงดังกล่าว

(๓) วิธีการวัดและประเมินความเสี่ยงที่สามารถสะท้อนความเสี่ยงทั้งหมดที่เกิดขึ้นจากการประกอบธุรกิจอื่นแต่ละประเภทได้อย่างครอบคลุมและรวดเร็วทันเวลา

(๔) แนวทางและวิธีการควบคุมความเสี่ยงที่สอดคล้องกับลักษณะการประกอบธุรกิจอื่น ความพร้อมของระบบงาน บุคลากร และระบบข้อมูลที่บริษัทมี

(๕) การรายงานและติดตามความเสี่ยง บริษัทต้องจัดให้มีผู้ที่มีหน้าที่ดูแลบริหารความเสี่ยงคอยติดตามความเสี่ยงที่เกิดขึ้นจากการประกอบธุรกิจอื่น และรายงานผลให้ผู้บริหารระดับสูงและคณะกรรมการบริษัททราบอย่างน้อยปีละหนึ่งครั้ง

บริษัทต้องทบทวนกระบวนการบริหารความเสี่ยงตามวรรคหนึ่งอย่างสม่ำเสมอ และจัดส่งให้สำนักงานภายในสามสิบวัน นับแต่วันที่คณะกรรมการบริษัทอนุมัติการเปลี่ยนแปลงอย่างมีนัยสำคัญ

ข้อ ๖๔ บริษัทต้องจัดให้มีระบบการควบคุมภายในและการตรวจสอบเกี่ยวกับการประกอบธุรกิจอื่น โดยมีรายละเอียดอย่างน้อย ดังต่อไปนี้

(๑) การจัดทำระเบียบวิธีปฏิบัติเกี่ยวกับการประกอบธุรกิจอื่นเป็นลายลักษณ์อักษร เพื่อให้เกิดความรัดกุมในการปฏิบัติงาน และการติดตามดูแลการปฏิบัติงานให้สอดคล้องกับนโยบายการประกอบธุรกิจอื่นของบริษัท และข้อกำหนดของกฎหมายที่เกี่ยวข้อง

(๒) การตรวจสอบการปฏิบัติตามระเบียบวิธีปฏิบัติเกี่ยวกับการประกอบธุรกิจอื่นโดยหน่วยงานอิสระ ตามระเบียบ วิธีการ และความถี่ที่บริษัทกำหนด

(๓) การประเมินผลและการรายงานผลการตรวจสอบต่อคณะกรรมการบริษัท

ข้อ ๖๕ บริษัทต้องแยกแสดงรายได้จากการประกอบธุรกิจอื่นแต่ละประเภทให้ครบถ้วนและถูกต้อง ตามหลักเกณฑ์และมาตรฐานการบัญชีที่ยอมรับโดยทั่วไป

ข้อ ๖๖ บริษัทต้องตรวจสอบดูแลให้มีการปฏิบัติตามมาตรฐานการบัญชี กฎหมาย หรือกฎเกณฑ์อื่นที่เกี่ยวข้องโดยเคร่งครัด

ข้อ ๖๗ การประกอบธุรกิจอื่น ต้องไม่มีลักษณะเป็นการหลีกเลี่ยงการปฏิบัติตามข้อกำหนดใดๆ เกี่ยวกับสัดส่วนการลงทุน การประเมินราคา และการคำนวณเงินกองทุนของบริษัท กฎหมายหรือกฎเกณฑ์อื่นๆ ที่เกี่ยวข้อง หรือเป็นการเอื้อประโยชน์ให้กับบุคคลหรือกลุ่มบุคคลใดโดยเฉพาะ อันอาจก่อให้เกิดความเสียหายกับบริษัท

ข้อ ๖๘ กรณีการประกอบธุรกิจอื่นที่มีหน่วยงานกำกับเป็นการเฉพาะ บริษัทต้องปฏิบัติตามกฎ ระเบียบ และหลักเกณฑ์ที่เกี่ยวข้องอย่างครบถ้วน

ข้อ ๖๙ การดำเนินการประกอบธุรกิจอื่นของบริษัท หากไม่เป็นไปตามนโยบายการประกอบธุรกิจอื่นของบริษัท หรือไม่สอดคล้องกับความพร้อมของระบบงานและบุคลากร ฐานะความมั่นคงทางการเงินของบริษัท นายทะเบียนอาจสั่งให้บริษัทชี้แจงเหตุผลและข้อเท็จจริงที่เกี่ยวข้อง และในกรณีที่เห็นสมควร นายทะเบียนอาจกำหนดเงื่อนไขใดๆ ให้บริษัทปฏิบัติ หรือสั่งให้ระงับการประกอบธุรกิจดังกล่าว จนกว่าจะสามารถดำเนินการให้เป็นไปตามที่กำหนดได้

**หมวด ๒**

**ประเภทการประกอบธุรกิจอื่น**

ข้อ ๗๐ บริษัทสามารถประกอบธุรกิจอื่นได้ ดังต่อไปนี้

(๑) ให้เช่าอสังหาริมทรัพย์ ตามหมวด ๓ ส่วนที่ ๑

(๒) ประกอบธุรกิจให้บริการด้านงานสนับสนุนแก่บุคคลอื่น ตามหมวด ๓ ส่วนที่ ๒

(๓) ถือตราสารทุนเพื่อวัตถุประสงค์ในการประกอบธุรกิจอื่น ตามหมวด ๓ ส่วนที่ ๓

(๔) ประกอบธุรกิจเกี่ยวกับหลักทรัพย์ ตามหมวด ๓ ส่วนที่ ๔

**หมวด ๓**

**หลักเกณฑ์การประกอบธุรกิจอื่น**

**ส่วนที่ ๑**

**การให้เช่าอสังหาริมทรัพย์**

ข้อ ๗๑ อสังหาริมทรัพย์ที่บริษัทนำออกให้เช่าได้ ต้องเป็นอสังหาริมทรัพย์อย่างหนึ่งอย่างใด ดังต่อไปนี้

(๑) อสังหาริมทรัพย์ที่บริษัทใช้เป็นสถานที่สำหรับดำเนินธุรกิจ ตามมาตรา ๓๑ (๑๐) (ก) ซึ่งยังมิได้ใช้ประโยชน์อย่างเต็มที่ เช่น สถานที่ทำการ ที่จอดรถ

(๒) อสังหาริมทรัพย์ที่บริษัทต้องจำหน่าย ตามมาตรา ๓๓

ข้อ ๗๒ บริษัทสามารถนำอสังหาริมทรัพย์ตามข้อ ๗๑ ออกให้เช่าได้ตามเงื่อนไข ดังต่อไปนี้

(๑) เป็นการเช่าเพื่อป้องกันการสูญเปล่าทางเศรษฐกิจ หรือเพื่อป้องกันเสื่อมสภาพ

(๒) มีการทำสัญญาเช่าเป็นหนังสือ

(๓) ไม่ทำสัญญาเช่าที่เป็นอุปสรรคต่อการใช้พื้นที่ และการจำหน่ายของบริษัท

(๔) ให้เช่าไม่เกินกว่าระยะเวลาการถือครองอสังหาริมทรัพย์ตามกฎหมาย

(๕) กำหนดเงื่อนไขในการให้เช่า ค่าเช่า และผลประโยชน์ที่เหมาะสมตามสภาวะตลาดและเป็นปกติทางการค้า

(๖) บริษัทอาจปรับปรุงอสังหาริมทรัพย์ตามข้อ ๗๑ ได้ตามความจำเป็น แต่มีค่าใช้จ่ายในการปรับปรุงได้แห่งละไม่เกินสามล้านบาท เว้นแต่ ได้รับความเห็นชอบเป็นหนังสือจากนายทะเบียน ทั้งนี้ นายทะเบียนจะกำหนดเงื่อนไขใด ๆ ไว้ด้วยก็ได้

**ส่วนที่ ๒**

**การประกอบธุรกิจให้บริการด้านงานสนับสนุนแก่บุคคลอื่น**

ข้อ ๗๓ บริษัทสามารถประกอบธุรกิจให้บริการด้านงานสนับสนุนแก่บุคคลอื่นได้ตามเงื่อนไข ดังต่อไปนี้

(๑) กำหนดขอบเขตและระบุรายละเอียดของประเภทงานสนับสนุนแก่บุคคลอื่น   
ในนโยบายการประกอบธุรกิจอื่นของบริษัทเป็นลายลักษณ์อักษร ทั้งนี้ หากมีการเปลี่ยนแปลงประเภทการให้บริการหรือนโยบาย ให้จัดส่งให้สำนักงานภายในสามสิบวัน นับแต่วันที่คณะกรรมการบริษัทอนุมัติการเปลี่ยนแปลง

(๒) ประเมินศักยภาพและความเพียงพอของทรัพยากรของบริษัท เพื่อให้บริษัทใช้ทรัพยากรที่มีอยู่ให้เกิดประโยชน์และช่วยลดต้นทุน โดยระมัดระวังไม่ให้ปริมาณของงานให้บริการมีมากเกินบทบาทของงานด้านการรับประกันภัยหรือเกินความสามารถของบริษัท

(๓) จัดให้มีสัญญาที่กำหนดรายละเอียด ประเภทของการให้บริการ ขั้นตอนหรือวิธีการดำเนินการ ขอบเขตความรับผิดชอบ การคิดค่าธรรมเนียมหรือค่าบริการระหว่างกัน และระบบการรักษาความปลอดภัยในการเก็บรักษาข้อมูลและทรัพย์สินของบริษัทและของผู้ใช้บริการ

ข้อ ๗๔ การให้บริการงานด้านเทคโนโลยีสารสนเทศแก่บุคคลอื่น บริษัทต้องมี  
ความพร้อมของระบบรักษาความปลอดภัยของข้อมูล เพื่อป้องกันการรั่วไหลของข้อมูลของบริษัท   
โดยต้องมีการแยกระบบเทคโนโลยีสารสนเทศ เว้นแต่ สามารถพิสูจน์ได้ว่าระบบเทคโนโลยีสารสนเทศของบริษัทมีความปลอดภัยและประสิทธิภาพเพียงพอ

**ส่วนที่ ๓**

**การถือตราสารทุนเพื่อวัตถุประสงค์ในการประกอบธุรกิจอื่น**

ข้อ 75[[59]](#footnote-60) บริษัทสามารถถือตราสารทุนตั้งแต่ร้อยละสิบขึ้นไปของจำนวนตราสารทุน ที่ออกจำหน่ายได้แล้วทั้งหมดของนิติบุคคลที่จัดตั้งขึ้นตามกฎหมายต่างประเทศ โดยนิติบุคคลนั้น ต้องได้รับใบอนุญาตประกอบธุรกิจประกันภัย หรือประกอบธุรกิจหลักโดยการถือตราสารทุนในบริษัทประกันภัยต่างประเทศ โดยบริษัทต้องปฏิบัติให้เป็นไปตามหลักเกณฑ์ วิธีการ และเงื่อนไขที่นายทะเบียนประกาศกำหนด และต้องได้รับความเห็นชอบเป็นหนังสือจากนายทะเบียน ทั้งนี้ นายทะเบียน อาจกำหนดเงื่อนไขใดๆ ด้วยก็ได้

ข้อ ๗๖ บริษัทสามารถถือตราสารทุนตั้งแต่ร้อยละยี่สิบขึ้นไปของจำนวนตราสารทุนที่ออกจำหน่ายได้แล้วทั้งหมดของนิติบุคคล ซึ่งมีลักษณะและประกอบกิจการอย่างหนึ่งอย่างใด ดังต่อไปนี้

(๑) บริษัทจำกัดที่จัดตั้งขึ้นเพื่อประกอบกิจการอันเป็นประโยชน์ต่อธุรกิจประกันภัยโดยส่วนรวม โดยได้รับความเห็นชอบเป็นหนังสือจากนายทะเบียน ทั้งนี้ นายทะเบียนอาจกำหนดเงื่อนไขใดๆ ไว้ด้วยก็ได้

(๒) บริษัทจำกัดที่ได้รับใบอนุญาตเป็นนายหน้าประกันภัย เฉพาะในส่วนนายหน้าประกันชีวิตตามกฎหมายว่าด้วยการประกันชีวิต หรือจัดตั้งขึ้นเพื่อขอรับใบอนุญาตเป็นนายหน้าประกันชีวิต ตามกฎหมายว่าด้วยการประกันชีวิต โดยได้รับความเห็นชอบเป็นหนังสือจากนายทะเบียน ทั้งนี้ นายทะเบียนอาจกำหนดเงื่อนไขใดๆ ไว้ด้วยก็ได้

(๓) บริษัทที่ได้รับใบอนุญาตประกอบธุรกิจประกันวินาศภัย เฉพาะการประกันภัยต่อ สามารถซื้อตราสารทุนของบริษัทประกันชีวิตตามกฎหมายว่าด้วยการประกันชีวิตที่ได้รับใบอนุญาตประกอบธุรกิจประกันชีวิต เฉพาะการประกันภัยต่อ โดยได้รับความเห็นชอบเป็นหนังสือจาก  
นายทะเบียน ทั้งนี้ นายทะเบียนอาจกำหนดเงื่อนไขใดๆ ไว้ด้วยก็ได้

(๔) บริษัทประกันชีวิตตามกฎหมายว่าด้วยการประกันชีวิต หรือบริษัทประกัน วินาศภัยตามกฎหมายว่าด้วยการประกันวินาศภัย โดยมีวัตถุประสงค์เพื่อการแก้ไขฐานะการเงินหรือการดำเนินกิจการ โดยได้รับความเห็นชอบจากคณะกรรมการ และให้บริษัทลดสัดส่วนการถือครองตราสารทุนให้เหลือไม่เกินร้อยละสิบของจำนวนตราสารทุนที่ออกจำหน่ายทั้งหมด ภายในระยะเวลาห้าปีนับแต่วันที่ซื้อ ทั้งนี้ คณะกรรมการอาจพิจารณาขยายระยะเวลาให้อีกได้ไม่เกินห้าปี เมื่อบริษัทร้องขอก่อนสิ้นระยะเวลาโดยมีเหตุผลอันสมควร

(5)[[60]](#footnote-61) นิติบุคคลที่จัดตั้งขึ้นเพื่อประกอบกิจการดังต่อไปนี้ ทั้งนี้ตามหลักเกณฑ์ วิธีการ และเงื่อนไขที่นายทะเบียนประกาศกำหนด

(ก) กิจการสถานพยาบาลในประเทศไทย

(ข) กิจการการดูแลผู้สูงอายุและผู้มีภาวะพึ่งพิงในประเทศไทย

(ค) กิจการที่ประกอบธุรกิจเทคโนโลยีที่เป็นประโยชน์ต่อธุรกิจประกันภัย

ข้อ 77[[61]](#footnote-62)  การถือตราสารทุนของนิติบุคคลเพื่อการประกอบธุรกิจอื่นตามข้อ 75 และ ข้อ 76 ให้เป็นไปตามเงื่อนไข ดังต่อไปนี้

(1) มูลค่ารวมของตราสารทุนตามข้อ 76 (5) (ก) และ (ข) ต้องไม่เกินร้อยละสิบของสินทรัพย์ลงทุนของบริษัท

(2) มูลค่ารวมของตราสารทุนตามข้อ 76 (5) (ค) ต้องไม่เกินร้อยละสามของสินทรัพย์ลงทุนของบริษัท

(๓)[[62]](#footnote-63) มูลค่ารวมของตราสารทุนที่บริษัทถือเพื่อการประกอบธุรกิจอื่นทั้งหมดต้องไม่เกินร้อยละสิบของสินทรัพย์รวมของบริษัท

(๔) บริษัทต้องมีฐานะการเงินที่มั่นคง และมีความสามารถในการให้การสนับสนุนทางการเงิน แก่นิติบุคคลที่บริษัทถือตราสารทุนได้ตามสมควร

(๕) บริษัทต้องสามารถควบคุม ดูแล และติดตามฐานะและการดำเนินงานของ นิติบุคคล ดังกล่าวให้เป็นไปตามนโยบายและแผนกลยุทธ์ที่บริษัทกำหนดอย่างสม่ำเสมอ

(๖) กรณีบริษัทถือตราสารทุนของนิติบุคคลที่ไม่ได้จดทะเบียนซื้อขายในตลาดหลักทรัพย์ในประเทศและต่างประเทศ หรือไม่สามารถหาราคาตลาดที่เหมาะสมได้ บริษัทต้องกำหนดแนวทางและวิธีการที่ใช้ในการประเมินมูลค่ายุติธรรมของตราสารทุนดังกล่าวอย่างชัดเจนเป็น ลายลักษณ์อักษร (ประเมินราคาตามประกาศประเมิน)

(๗) บริษัทต้องส่งสำเนารายงานฐานะการเงินและผลการดำเนินงานที่ได้รับ การตรวจสอบและแสดงความเห็นโดยผู้สอบบัญชี (audited financial statement) ของนิติบุคคล ที่บริษัทถือตราสารทุน เพื่อการประกอบธุรกิจอื่น ให้สำนักงานทุกครั้งที่นิติบุคคลนั้นได้จัดทำ โดยจัดส่งให้สำนักงานภายในสามสิบวันนับแต่วันที่ที่ประชุมผู้ถือหุ้นของนิติบุคคลดังกล่าว มีมติรับรอง ในกรณีที่มีการเปลี่ยนแปลงใด ๆ ที่อาจกระทบต่อฐานะการเงินและผลการดำเนินงาน ของนิติบุคคลดังกล่าว หรือทำให้เกิดความเสี่ยงเพิ่มขึ้นอย่างมีนัยสำคัญ โดยเฉพาะในกรณีที่อาจกระทบต่อฐานะและชื่อเสียงของบริษัท ให้รายงานสำนักงานทราบภายในสามสิบวันนับแต่ วันที่มีการเปลี่ยนแปลง

ข้อ ๗๘ บริษัทต้องกำหนดกระบวนการบริหารความเสี่ยงของนิติบุคคลที่บริษัทถือตราสารทุนเพื่อการประกอบธุรกิจอื่น โดยถือเป็นส่วนหนึ่งของกระบวนการบริหารความเสี่ยงที่เกิดขึ้นจากการประกอบธุรกิจอื่นของบริษัทตามข้อ ๖๓ โดยมีรายละเอียดอย่างน้อย ดังต่อไปนี้

(๑) การระบุประเภทความเสี่ยงที่สำคัญของการถือตราสารทุนเพื่อการประกอบธุรกิจอื่น ในภาพรวมและรายนิติบุคคล

(๒) วิธีการวัดและประเมินความเสี่ยงของการถือตราสารทุนของนิติบุคคลเพื่อการประกอบธุรกิจอื่น

(๓) แนวทางและวิธีการควบคุมความเสี่ยง เช่น การกำหนดขอบเขตการมอบอำนาจในการตัดสินใจของผู้มีอำนาจอย่างชัดเจน

**ส่วนที่ ๔**

**การประกอบธุรกิจเกี่ยวกับหลักทรัพย์**

ข้อ 79[[63]](#footnote-64) บริษัทสามารถประกอบธุรกิจเกี่ยวกับหลักทรัพย์ ตามกฎหมายว่าด้วยหลักทรัพย์และตลาดหลักทรัพย์ได้อย่างหนึ่งอย่างใด ดังต่อไปนี้

(1) เป็นตัวแทนด้านการตลาดของกองทุนส่วนบุคคล

(2) ทำธุรกิจงานติดต่อหรือแนะนำบริการของบริษัทหลักทรัพย์หรือธนาคารพาณิชย์ ตามกฎหมายว่าด้วยธุรกิจสถาบันการเงิน

ข้อ 80[[64]](#footnote-65) การประกอบธุรกิจเกี่ยวกับหลักทรัพย์ตามข้อ 79 บริษัทต้องปฏิบัติให้เป็นไปตามหลักเกณฑ์ วิธีการ และเงื่อนไขที่นายทะเบียนประกาศกำหนด และบริษัทต้องแจ้งให้ นายทะเบียนพร้อมเอกสารหลักฐานภายในระยะเวลา ดังต่อไปนี้

(๑) การประกอบธุรกิจเกี่ยวกับหลักทรัพย์ตามข้อ 79 (1) ต้องแจ้งให้นายทะเบียนทราบภายในสามสิบวันนับแต่วันที่ได้รับความเห็นชอบให้ประกอบธุรกิจตามกฎหมายว่าด้วยหลักทรัพย์และตลาดหลักทรัพย์

(๒) การประกอบธุรกิจเกี่ยวกับหลักทรัพย์ข้อ 79 (2) ต้องแจ้งให้นายทะเบียนทราบภายในสามสิบวันนับแต่วันที่เริ่มดำเนินธุรกิจ

ในกรณีที่การประกอบธุรกิจเกี่ยวกับหลักทรัพย์ตามวรรคหนึ่งของบริษัทมีการเปลี่ยนแปลงอย่างมีนัยสำคัญ หรือสำนักงานคณะกรรมการกำกับหลักทรัพย์และตลาดหลักทรัพย์ มีคำสั่งให้บริษัทกระทำการ งดเว้นกระทำการ ปรับปรุง แก้ไข หรือเพิกถอนการให้ความเห็นชอบ บริษัทต้องแจ้งให้นายทะเบียนทราบภายในสามสิบวันนับแต่วันที่มีการเปลี่ยนแปลง หรือวันที่สำนักงานคณะกรรมการกำกับหลักทรัพย์และตลาดทรัพย์มีคำสั่ง

**ภาค ๓**

**บทเฉพาะกาล**

ข้อ ๘๑ การลงทุนของบริษัทตามประกาศกระทรวงพาณิชย์ว่าด้วยการลงทุนประกอบธุรกิจอื่นของบริษัทประกันวินาศภัย และประกาศคณะกรรมการกำกับและส่งเสริมการประกอบธุรกิจประกันภัยว่าด้วยการลงทุนประกอบธุรกิจอื่นของบริษัทประกันวินาศภัย ที่ออกก่อนวันที่ประกาศนี้ใช้บังคับ แต่ไม่เป็นไปตามเงื่อนไขที่กำหนดไว้ในประกาศนี้ ให้บริษัทดำเนินการ ดังต่อไปนี้

(๑) การลงทุนในตราสารทุนของนิติบุคคล ซึ่งมีลักษณะและประกอบกิจการแตกต่างจากที่กำหนดไว้ในข้อ ๗๕ และข้อ ๗๖ เกินร้อยละสิบของจำนวนตราสารทุนที่ออกจำหน่ายทั้งหมดของนิติบุคคลนั้น ให้บริษัทถือตราสารทุนดังกล่าวต่อไปได้ แต่จะซื้อหุ้นเพิ่มทุนของนิติบุคคลนั้นมิได้ จนกว่าสัดส่วนการลงทุนในตราสารทุนของนิติบุคคลดังกล่าวจะลดลงเหลือไม่เกินร้อยละสิบของจำนวนตราสารทุนที่ออกจำหน่ายทั้งหมดของนิติบุคคลนั้น

(๒) การลงทุนอื่น นอกจาก (๑) ให้บริษัทดำเนินการต่อไปได้ เพียงสิ้นภาระหรือ  
สิ้นระยะเวลาที่ผูกพันไว้ในสัญญาหรือข้อตกลงนั้น

ในกรณีที่บริษัทเคยได้รับความเห็นชอบจากนายทะเบียนให้ลงทุนได้ตามประกาศกระทรวงพาณิชย์ว่าด้วยการลงทุนประกอบธุรกิจอื่นของบริษัทประกันวินาศภัย และประกาศคณะกรรมการกำกับและส่งเสริมการประกอบธุรกิจประกันภัยว่าด้วยการลงทุนประกอบธุรกิจอื่นของบริษัทประกันวินาศภัย ที่ออกก่อนวันที่ประกาศนี้ใช้บังคับ และบริษัทยังไม่ได้ลงทุนหรือได้ลงทุนแล้ว  
แต่เพียงบางส่วน ให้บริษัทสามารถลงทุนต่อไปได้เท่าที่ไม่ขัดหรือแย้งกับประกาศนี้

ข้อ ๘๒ การประกอบธุรกิจอื่นของบริษัทตามประกาศกระทรวงพาณิชย์ว่าด้วยการลงทุนประกอบธุรกิจอื่นของบริษัทประกันวินาศภัย และประกาศคณะกรรมการกำกับและส่งเสริมการประกอบธุรกิจประกันภัยว่าด้วยการลงทุนประกอบธุรกิจอื่นของบริษัทประกันวินาศภัย ที่ออกก่อนวันที่ประกาศนี้ใช้บังคับ แต่ไม่เป็นไปตามเงื่อนไขที่กำหนดไว้ในประกาศนี้ เช่น ไม่มีการจัดทำนโยบายการประกอบธุรกิจอื่น กระบวนการบริหารความเสี่ยงจากการประกอบธุรกิจอื่น หรือระบบการควบคุมภายในและการตรวจสอบเกี่ยวกับการประกอบธุรกิจอื่น ให้บริษัทดำเนินการให้เป็นไปตามประกาศนี้ภายในเก้าสิบวันนับแต่วันสิ้นปีปฏิทิน

ข้อ ๘๓[[65]](#footnote-66) บริษัทใดลงทุน หรือมีไว้ซึ่งสินทรัพย์ หรือเข้าเป็นคู่สัญญากับบริษัทแม่ บริษัทลูก บริษัทร่วม หรือกิจการที่มีผลประโยชน์เกี่ยวข้องกับบริษัทเกินสัดส่วนที่กำหนดไว้ ในข้อ ๔๑/๒ หรือถือตราสารทุนเพื่อประกอบธุรกิจอื่นเกินกว่าที่กำหนดในข้อ ๗๗ (๓) อยู่ก่อนวันที่ประกาศนี้ใช้บังคับ ให้บริษัทดำเนินการให้เป็นไปตามข้อ ๔๑/๒ หรือข้อ ๗๗ (๓) ภายในสองปีนับแต่วันที่ประกาศนี้ใช้บังคับ

ประกาศ ณ วันที่ 30 กันยายน พ.ศ. 2556

อารีพงศ์ ภู่ชอุ่ม

ปลัดกระทรวงการคลัง

ประธานคณะกรรมการกำกับและส่งเสริมการประกอบธุรกิจประกันภัย

ประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ 2) พ.ศ. 2558

ข้อ 2 ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป[[66]](#footnote-67)

ประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ 3) พ.ศ. 2562

ข้อ 2 ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป[[67]](#footnote-68)

ประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ 4) พ.ศ. 2563[[68]](#footnote-69)

ข้อ 2 ประกาศนี้ให้ใช้บังคับตั้งแต่วันประกาศเป็นต้นไป

หมายเหตุ :- เพื่อเป็นการเพิ่มศักยภาพการแข่งขันของธุรกิจประกันภัยไทยและการตอบสนองต่อ ภาวะเศรษฐกิจ รวมถึงเปิดโอกาสให้บริษัทประกันภัยสามารถมีการลงทุนที่หลากหลายสอดคล้องกับลักษณะของความเสี่ยงและภาระผูกพันที่มีต่อผู้เอาประกันภัย

ประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ 5) พ.ศ. 2564[[69]](#footnote-70)

ข้อ 2 ประกาศนี้ให้ใช้บังคับตั้งแต่วันประกาศเป็นต้นไป

หมายเหตุ :- เพื่อเป็นการบริหารความเสี่ยงให้บริษัทประกันวินาศภัย กรณีตราสารหนี้ถูกปรับลดอันดับความน่าเชื่อถือต่ำกว่าระดับที่สามารถลงทุนได้ และเปิดโอกาสให้บริษัทประกันวินาศภัยลงทุนในสินทรัพย์ลงทุนที่มีรูปแบบเปลี่ยนแปลงไป เนื่องจากสภาพเศรษฐกิจปัจจุบัน

ประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ 6) พ.ศ. 2565[[70]](#footnote-71)

ข้อ 2 ประกาศนี้ให้ใช้บังคับตั้งแต่วันประกาศเป็นต้นไป

ข้อ 9 กรณีที่บริษัทมีการลงทุนโดยการให้กู้ยืม การให้เช่าซื้อรถ การรับอาวัลตั๋วเงิน หรือการออกหนังสือค้ำประกันเพื่อเป็นหลักประกันการปฏิบัติตามสัญญาของโครงการต่าง ๆ ก่อนประกาศฉบับนี้ใช้บังคับ แต่ไม่รวมถึงการลงทุนโดยการให้กู้ยืมแก่พนักงานของบริษัท ให้บริษัทดำเนินการจัดตั้งคณะกรรมการสินเชื่อ หรือคณะกรรมการอื่นใดที่ได้รับมอบหมาย จัดทำนโยบาย ด้านสินเชื่อ นโยบายเกี่ยวกับการจัดชั้นและการกันเงินสำรอง ดำเนินการกันเงินสำรองสำหรับสินทรัพย์และภาระผูกพันทางการเงิน จัดทำข้อมูลสินเชื่อ และการตัดสินทรัพย์ออกจากบัญชี การปรับปรุงโครงสร้างหนี้ ให้เป็นไปตามที่กำหนดไว้ในประกาศนี้ภายในหนึ่งร้อยแปดสิบวัน นับแต่วันที่ประกาศนี้มีผลใช้บังคับ

หมายเหตุ :- เพื่อเป็นการสนับสนุนการลงทุนด้านโครงสร้างพื้นฐานของประเทศไทย ที่มีความจำเป็นต่อการยกระดับความสามารถในการแข่งขัน และเพิ่มศักยภาพการพัฒนาอย่างยั่งยืนของประเทศ โดยมุ่งเน้นหาแนวทางลดข้อจำกัดและสร้างโอกาสในการเกิดโครงการโครงสร้างพื้นฐาน ซึ่งบริษัทประกันวินาศภัยเป็นนักลงทุนสถาบันหนึ่งที่จะเป็นแหล่งเงินทุนของโครงสร้างพื้นฐานดังกล่าวได้ และเพื่อเป็นการขยายโอกาสการลงทุนให้แก่บริษัทประกันวินาศภัยให้สามารถลงทุนในสินทรัพย์ลงทุนที่หลากหลายขึ้น และเป็นทางเลือกในการบริหารจัดการสินทรัพย์ลงทุนเพื่อให้สอดคล้องกับภาระผูกพัน

ของบริษัท จึงจำเป็นต้องออกประกาศนี้

ประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ 7) พ.ศ. 2567

ข้อ 2 ประกาศนี้ให้ใช้บังคับตั้งแต่วันประกาศเป็นต้นไป

หมายเหตุ :- เพื่อเป็นการสนับสนุนการลงทุนด้านโครงสร้างพื้นฐานของประเทศไทย ที่มีความจำเป็นต่อการยกระดับความสามารถในการแข่งขัน และเพิ่มศักยภาพการพัฒนาอย่างยั่งยืนของประเทศ โดยมุ่งเน้นหาแนวทางลดข้อจำกัดและสร้างโอกาสในการลงทุนที่เกี่ยวเนื่องกับโครงการโครงสร้างพื้นฐานของบริษัทประกันวินาศภัย ซึ่งเป็นนักลงทุนสถาบันที่จะเป็นแหล่งเงินทุนเพื่อการเข้าถึง แหล่งเงินทุนของโครงสร้างพื้นฐานดังกล่าวได้

ประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ 8) พ.ศ. 2567

ข้อ 2 ประกาศนี้ให้ใช้บังคับตั้งแต่วันประกาศเป็นต้นไป

ข้อ ๕ บริษัทใดลงทุน หรือมีไว้ซึ่งสินทรัพย์ หรือเข้าเป็นคู่สัญญากับบริษัทแม่ บริษัทลูก บริษัทร่วมหรือกิจการที่มีผลประโยชน์เกี่ยวข้องกับบริษัทเกินสัดส่วนที่กำหนดไว้ในข้อ ๔๑/๒ หรือ ถือตราสารทุนเพื่อประกอบธุรกิจอื่นเกินกว่าที่กำหนดในข้อ ๗๗ (๓) อยู่ก่อนวันที่ประกาศนี้ใช้บังคับ ให้บริษัทดำเนินการให้เป็นไปตามข้อ ๔๑/๒ หรือข้อ ๗๗ (๓) ภายในสองปีนับแต่วันที่ประกาศนี้ใช้บังคับ

1. ราชกิจจานุเบกษา เล่ม 130/ ตอนพิเศษ 142 ง/ หน้า 40/ 24 ตุลาคม 2556 [↑](#footnote-ref-2)
2. มติที่ประชุมคณะกรรมการกำกับและส่งเสริมการประกอบธุรกิจประกันภัย ครั้งที่ ๑๑/๒๕๕๗ เมื่อวันที่ ๓๑ ตุลาคม ๒๕๕๗ สำหรับประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๒) พ.ศ. ๒๕๕๘

   มติที่ประชุมคณะกรรมการกำกับและส่งเสริมการประกอบธุรกิจประกันภัย ครั้งที่ ๗/๒๕๖๒ เมื่อวันที่ ๒๘ มิถุนายน ๒๕๖๒ สำหรับประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๓) พ.ศ. ๒๕๖๒

   มติที่ประชุมคณะกรรมการกำกับและส่งเสริมการประกอบธุรกิจประกันภัย ครั้งที่ ๑/๒๕๖๓ เมื่อวันที่ ๒๗ มกราคม ๒๕๖๓ สำหรับประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๔) พ.ศ. ๒๕๖๓

   มติที่ประชุมคณะกรรมการกำกับและส่งเสริมการประกอบธุรกิจประกันภัย ครั้งที่ ๑๓/๒๕๖๓ เมื่อวันที่ ๒๕ ธันวาคม ๒๕๖๓ และครั้งที่ ๑/๒๕๖๔ เมื่อวันที่ ๒๙ มกราคม ๒๕๖๔ สำหรับประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๕) พ.ศ. ๒๕๖๔

   มติที่ประชุมคณะกรรมการกำกับและส่งเสริมการประกอบธุรกิจประกันภัย ครั้งที่ ๘/๒๕๖๔ เมื่อวันที่ ๒๗ สิงหาคม พ.ศ. ๒๕๖๔ และครั้งที่ ๑๒/๒๕๖๔ เมื่อวันที่ ๒๙ ตุลาคม พ.ศ. ๒๕๖๔ สำหรับประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๖) พ.ศ. ๒๕๖๕

   มติที่ประชุมคณะกรรมการกำกับและส่งเสริมการประกอบธุรกิจประกันภัย ครั้งที่ ๔/๒๕๖๗ เมื่อวันที่ ๒๙ เมษายน พ.ศ. ๒๕๖๗ สำหรับประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๗) พ.ศ. ๒๕๖๗

   มติที่ประชุมคณะกรรมการกำกับและส่งเสริมการประกอบธุรกิจประกันภัย ครั้งที่ ๔/๒๕๖๗ เมื่อวันที่ ๒๙ เมษายน พ.ศ. ๒๕๖๗ สำหรับประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๘) พ.ศ. ๒๕๖๗ [↑](#footnote-ref-3)
3. เพิ่มเติมโดยข้อ ๓ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๗) พ.ศ. ๒๕๖๗ [↑](#footnote-ref-4)
4. เพิ่มเติมโดยข้อ ๓ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๗) พ.ศ. ๒๕๖๗ [↑](#footnote-ref-5)
5. เพิ่มเติมโดยข้อ ๓ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๔) พ.ศ.๒๕๖๓ [↑](#footnote-ref-6)
6. แก้ไขเพิ่มเติมโดยข้อ ๔ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๔) พ.ศ.๒๕๖๓ ความเดิมเป็นดังนี้

   ““ศุกูก” หมายความว่า ตราสารทางการเงินที่มีลักษณะ ดังต่อไปนี้

   (๑) เป็นใบทรัสต์ที่ออกโดยทรัสต์ผู้ออกศุกูก

   (๒) มีการกำหนดโครงสร้างของการทำธุรกรรมของกองทรัสต์เพื่อนำเงินที่ได้จากการออกตราสารไปหาประโยชน์ในรูปแบบที่เป็นไปตามหลักศาสนาอิสลาม และ

   (๓) มีการกำหนดไว้ล่วงหน้าอย่างชัดเจนเกี่ยวกับเงื่อนไขการคืนเงินลงทุนและอัตรา หรือสัดส่วนการจ่ายผลประโยชน์ตอบแทนที่กองทรัสต์จะได้รับจากผู้ระดมทุนเพื่อประโยชน์ของผู้ถือตราสาร และมีการกำหนดเงื่อนไขการคืนเงินลงทุนและอัตราหรือสัดส่วนการจ่ายผลประโยชน์ตอบแทนที่กองทรัสต์จะจ่ายให้แก่ผู้ถือตราสารด้วย ซึ่งการกำหนดอัตราหรือสัดส่วนการจ่ายผลประโยชน์ตอบแทนดังกล่าวเป็นไปตามหลักศาสนาอิสลาม” [↑](#footnote-ref-7)
7. แก้ไขเพิ่มเติมโดยข้อ ๕ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๔) พ.ศ.๒๕๖๓ ความเดิมเป็นดังนี้

   ““หน่วยลงทุน” หมายความว่า หน่วยลงทุน ใบสำคัญแสดงสิทธิที่จะซื้อหน่วยลงทุน ใบทรัสต์ของกองทรัสต์เพื่อการลงทุนในอสังหาริมทรัพย์ (REITs) หรือใบทรัสต์ของกองทรัสต์อื่นตามกฎหมายว่าด้วยหลักทรัพย์และตลาดหลักทรัพย์” [↑](#footnote-ref-8)
8. เพิ่มเติมโดยข้อ ๖ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๔) พ.ศ.๒๕๖๓ [↑](#footnote-ref-9)
9. เพิ่มเติมโดยข้อ ๗ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๔) พ.ศ.๒๕๖๓ [↑](#footnote-ref-10)
10. เพิ่มเติมโดยข้อ ๘ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๔) พ.ศ.๒๕๖๓ [↑](#footnote-ref-11)
11. เพิ่มเติมโดยข้อ ๘ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๔) พ.ศ.๒๕๖๓ [↑](#footnote-ref-12)
12. แก้ไขเพิ่มเติมโดยข้อ ๑๐ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๔) พ.ศ.๒๕๖๓ ความเดิมเป็นดังนี้

    “สินทรัพย์ลงทุนของบริษัท” หมายความว่า สินทรัพย์ที่บริษัทอาจลงทุนได้ตามประกาศฉบับนี้ ตามราคาประเมินที่ปรากฏในรายงานการดำรงเงินกองทุน ณ สิ้นไตรมาสหรือสิ้นปีครั้งล่าสุด ที่บริษัทเสนอต่อนายทะเบียนตามประกาศนายทะเบียนว่าด้วยการกำหนดหลักเกณฑ์ วิธีการ และเงื่อนไขในการจัดทำรายงานการดำรงเงินกองทุนของบริษัทประกันวินาศภัย แต่ไม่รวมถึงการออกหนังสือค้ำประกันเพื่อเป็นหลักประกันการปฏิบัติตามสัญญาของโครงการต่างๆ ตามข้อ ๒๕ (๘)

    ในกรณีที่บริษัทประสงค์จะใช้มูลค่าของสินทรัพย์ลงทุนในช่วงระยะเวลาระหว่างรอบรายงานการดำรงเงินกองทุนรายไตรมาสหรือรายปี ให้บริษัทจัดทำรายงานการดำรงเงินกองทุนตามแบบและรายการตามประกาศนายทะเบียนว่าด้วยการกำหนดหลักเกณฑ์ วิธีการ และเงื่อนไข ในการจัดทำรายงานการดำรงเงินกองทุนของบริษัทประกันวินาศภัย และมีผู้สอบบัญชีรับอนุญาตเป็นผู้สอบทาน พร้อมทั้งแสดงจำนวนความรับผิดชอบตามกรมธรรม์ประกันภัยตามประเภทของการประกันวินาศภัย ซึ่งรับรองโดยนักคณิตศาสตร์ประกันภัย” [↑](#footnote-ref-13)
13. เพิ่มเติมโดยข้อ ๙ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๔) พ.ศ.๒๕๖๓ [↑](#footnote-ref-14)
14. เพิ่มเติมโดยข้อ ๙ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๔) พ.ศ.๒๕๖๓ [↑](#footnote-ref-15)
15. เพิ่มเติมโดยข้อ ๓ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันชีวิต (ฉบับที่ ๖) พ.ศ. ๒๕๖๕ [↑](#footnote-ref-16)
16. เพิ่มเติมโดยข้อ ๓ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันชีวิต (ฉบับที่ ๖) พ.ศ. ๒๕๖๕ [↑](#footnote-ref-17)
17. เพิ่มเติมโดยข้อ ๔ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันชีวิต (ฉบับที่ ๖) พ.ศ. ๒๕๖๕ ความเดิมเป็นดังนี้

    “กรณีบริษัทมีการให้กู้ยืม การให้เช่าซื้อรถ และการออกหนังสือค้ำประกันเพื่อเป็นหลักประกันการปฏิบัติตามสัญญาของโครงการต่างๆ บริษัทต้องกำหนดนโยบายที่ครอบคลุมหลักเกณฑ์และกระบวนการ ดังต่อไปนี้

    (ก) การพิจารณาอนุมัติ กำหนดวงเงิน และระยะเวลาให้กู้ยืมที่เหมาะสมกับความเสี่ยงของคู่สัญญา และประเภทของทรัพย์สินที่เป็นหลักประกันการกู้ยืม

    (ข) การวิเคราะห์การให้กู้ยืม การให้เช่าซื้อรถ และการออกหนังสือค้ำประกัน

    (ค) การประเมินมูลค่าหลักประกัน

    (ง) การสอบทานและตรวจสอบเกี่ยวกับสถานะและการชำระเงินคืนของลูกหนี้ และการใช้เงินตามวัตถุประสงค์การให้กู้ยืม ภายหลังจากการอนุมัติการให้กู้ยืม การให้เช่าซื้อรถ และการออกหนังสือค้ำประกัน แล้วแต่กรณี

    ทั้งนี้ บริษัทอาจกำหนดหลักเกณฑ์ และกระบวนการพิจารณาการให้กู้ยืมแก่พนักงานของบริษัท แตกต่างจากที่กำหนดไว้ใน (ก) (ข) (ค) หรือ (ง) ก็ได้” [↑](#footnote-ref-18)
18. แก้ไขโดยข้อ ๓ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๒) พ.ศ. ๒๕๕๘ ความเดิมเป็นดังนี้

    “(ข) ไม่มีลักษณะต้องห้าม ดังต่อไปนี้” [↑](#footnote-ref-19)
19. แก้ไขเพิ่มเติมโดยข้อ ๑๑ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๔) พ.ศ.๒๕๖๓ ความเดิมเป็นดังนี้

    “ข้อ ๑๘ การลงทุนตามประกาศนี้ หากอยู่ในสกุลเงินตราต่างประเทศและมีกระแสเงินสดรับจ่ายที่แน่นอน เช่น ตราสารหนี้ที่เสนอขายในสกุลเงินตราต่างประเทศ ให้บริษัทดำเนินการป้องกันความเสี่ยงจากอัตราแลกเปลี่ยนเต็มจำนวน และให้แจ้งรายละเอียดการป้องกันความเสี่ยงให้นายทะเบียนทราบในรายงานผลการดำเนินงานและฐานะการเงินที่จัดส่งให้นายทะเบียนประจำงวด” [↑](#footnote-ref-20)
20. แก้ไขเพิ่มเติมโดย ข้อ ๓ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ 5) พ.ศ. 2564 ความเดิมเป็นดังนี้

    “ข้อ 21 การลงทุนในตราสารหนี้ที่ผู้ออกตราสารหนี้หรือตราสารหนี้ต้องได้รับการจัดอันดับความน่าเชื่อถือตามประกาศนี้ หากต่อมาผู้ออกตราสารหนี้หรือตราสารหนี้ถูกลดอันดับความน่าเชื่อถือต่ำกว่าเกณฑ์ที่สามารถลงทุนได้ตามประกาศนี้ ให้บริษัทจำหน่ายตราสารหนี้นั้นในโอกาสแรกที่สามารถกระทำได้” [↑](#footnote-ref-21)
21. เพิ่มเติมโดยข้อ ๓ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๓) พ.ศ. ๒๕๖๒ [↑](#footnote-ref-22)
22. เพิ่มเติมโดยข้อ ๑๒ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๔) พ.ศ. ๒๕๖๓ [↑](#footnote-ref-23)
23. แก้ไขโดยข้อ ๔ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๒) พ.ศ. ๒๕๕๘ ความเดิมเป็นดังนี้

    “ข้อ ๒๗ การคำนวณสัดส่วนการลงทุนตามผู้ออกสินทรัพย์หรือคู่สัญญา ให้นับรวมมูลค่าของเงินลงทุนในหลักทรัพย์ที่คู่สัญญาแต่ละรายเป็นผู้ออก รับรอง รับอาวัล สลักหลัง ค้ำประกัน เงินฝากส่วนที่เกินจากที่ได้รับความคุ้มครองภายใต้กฎหมายว่าด้วยการคุ้มครองเงินฝาก เงินให้กู้ยืม เงินให้เช่าซื้อรถ ภาระผูกพันที่เกิดจากการออกหนังสือค้ำประกัน สิทธิเรียกร้องที่เกิดจากการทำสัญญาซื้อขายล่วงหน้าส่วนที่เกินกว่ามูลค่าหลักประกันที่ได้รับจากคู่สัญญา ตราสารหนี้ที่มีลักษณะของสัญญาซื้อขายล่วงหน้าแฝง และสิทธิเรียกร้องและภาระผูกพันอื่นที่เกิดขึ้นจากการลงทุน เว้นแต่ การลงทุนในหน่วยลงทุน และการให้กู้ยืมแก่พนักงานของบริษัท ที่บริษัทมีต่อคู่สัญญารายหนึ่งรายใด ไม่เกินมูลค่าที่กำหนดตามประเภทผู้ออกสินทรัพย์หรือคู่สัญญา ดังต่อไปนี้

    (๑) รัฐบาลไทย ธนาคารแห่งประเทศไทย กระทรวงการคลัง กองทุนเพื่อการฟื้นฟูและพัฒนาระบบสถาบันการเงินไม่จำกัดสัดส่วน

    (๒) สถาบันการเงิน แต่ละรายได้ไม่เกินร้อยละสามสิบของสินทรัพย์ลงทุนของบริษัท

    (๓) องค์การหรือรัฐวิสาหกิจที่มีกฎหมายเฉพาะจัดตั้งขึ้น บริษัทจำกัดภายใต้โครงการแปลงสินทรัพย์เป็นหลักทรัพย์ที่นำรายได้ทั้งจำนวนไปใช้ในโครงการของราชการ บริษัทจำกัดที่จดทะเบียนในตลาดหลักทรัพย์ในและต่างประเทศ บริษัทจำกัดที่อยู่ระหว่างการดำเนินการกระจายการถือหุ้นรายย่อยตามข้อบังคับตลาดหลักทรัพย์แห่งประเทศไทย หรือที่ได้รับการจัดอันดับความน่าเชื่อถือไม่ต่ำกว่าอันดับความน่าเชื่อถือที่สามารถลงทุนได้ แต่ละรายได้ไม่เกินร้อยละสิบห้าของสินทรัพย์ลงทุนของบริษัท

    (๔) บริษัทจำกัดที่ออกตราสารหนี้ที่ได้รับการจัดอันดับความน่าเชื่อถือไม่ต่ำกว่าอันดับความน่าเชื่อถือที่สามารถลงทุนได้ แต่ละรายได้ไม่เกินร้อยละสิบห้าของสินทรัพย์ลงทุนของบริษัท ทั้งนี้ กรณีการลงทุนอื่นนอกจากตราสารหนี้ แต่ละรายได้ไม่เกินร้อยละห้าของสินทรัพย์ลงทุนของบริษัท

    (๕) องค์กรระหว่างประเทศ แต่ละรายได้ไม่เกินร้อยละสิบห้าของสินทรัพย์ลงทุนของบริษัท

    (๖) คู่สัญญาอื่น แต่ละรายได้ไม่เกินร้อยละห้าของสินทรัพย์ลงทุนของบริษัท

    ความในวรรคหนึ่ง มิให้ใช้กับการซื้อหุ้นเพิ่มทุนหรือซื้อตราสารทุนอื่นใดเพื่อวัตถุประสงค์ในการเพิ่มทุนของบริษัทจำกัดตามสัดส่วนจำนวนหุ้นที่บริษัทถืออยู่ และให้เป็นไปตามเงื่อนไข ดังต่อไปนี้

    (๑) นับแต่วันที่บริษัทได้รับหนังสือบอกกล่าวให้ซื้อหุ้นเพิ่มทุน ห้ามมิให้บริษัทลงทุนใดๆ ที่มีผลทำให้สัดส่วนการลงทุนไม่เป็นไปตามประกาศนี้ เมื่อมีการซื้อหุ้นเพิ่มทุนของบริษัทจำกัด

    (๒) เมื่อบริษัทลงทุนซื้อหุ้นเพิ่มทุนแล้ว ให้นำส่วนของการลงทุนซื้อหุ้นเพิ่มทุนนับรวมกับส่วนการลงทุนอื่น หากเป็นผลให้สัดส่วนการลงทุนไม่เป็นไปตามประกาศนี้ ห้ามมิให้บริษัทลงทุนเพิ่มในกลุ่มการลงทุนที่เกินสัดส่วนนั้นอีก” [↑](#footnote-ref-24)
24. แก้ไขเพิ่มเติมโดยข้อ ๑๓ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๔) พ.ศ.๒๕๖๓ ความเดิมเป็นดังนี้

    “(๖) กองทรัสต์เพื่อการลงทุนในอสังหาริมทรัพย์ กองทรัสต์อื่นที่นายทะเบียนประกาศกำหนด กองทุนรวมโครงสร้างพื้นฐาน แต่ละกองทรัสต์หรือกองทุนรวม ได้ไม่เกินร้อยละสิบของสินทรัพย์ลงทุนของบริษัท” [↑](#footnote-ref-25)
25. แก้ไขโดย ข้อ ๔ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๕) พ.ศ. ๒๕๖๔ ความเดิมเป็นดังนี้

    “ข้อ ๒๘ การคำนวณสัดส่วนการลงทุนในหน่วยลงทุนของกองทุนรวม ให้นับรวมมูลค่าของสินทรัพย์หรือดัชนีที่กองทุนรวมนั้นถือครอง ณ วันที่คำนวณ ตามสัดส่วนมูลค่าหน่วยลงทุนที่บริษัทลงทุนในกองทุนรวมนั้น ตามที่กำหนดในรายงานประจำปีล่าสุด ของกองทุนรวม หรือ fund fact sheet รวมกับสัดส่วนการลงทุนในสินทรัพย์หรือดัชนีประเภทเดียวกันที่บริษัทได้ลงทุนหรือมีไว้ ตามสัดส่วนที่กำหนดไว้ในหมวดนี้ (look-through approach)” [↑](#footnote-ref-26)
26. แก้ไขโดยข้อ ๕ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๒) พ.ศ. ๒๕๕๘ ความเดิมเป็นดังนี้

    “ข้อ ๒๙ บริษัทสามารถลงทุนในตราสารหนี้ในประเทศที่ออก สั่งจ่าย รับรอง รับอาวัลหรือค้ำประกันโดยสถาบันการเงิน ตราสารหนี้ที่ออกโดยบริษัทจำกัด หรือองค์การหรือรัฐวิสาหกิจที่ไม่มีกระทรวงการคลังค้ำประกัน ตราสารกึ่งหนี้กึ่งทุนที่ออกโดยบริษัทจำกัด และตราสารหนี้ที่มีลักษณะของสัญญาซื้อขายล่วงหน้าแฝง รวมทั้งหมดได้ไม่เกินร้อยละหกสิบของสินทรัพย์ลงทุนของบริษัท” [↑](#footnote-ref-27)
27. แก้ไขเพิ่มเติมโดยข้อ ๑๔ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๔) พ.ศ.๒๕๖๓ ความเดิมเป็นดังนี้

    “ข้อ ๓๑ บริษัทสามารถลงทุนในหน่วยลงทุนของกองทุนรวมอสังหาริมทรัพย์ ใบทรัสต์ของกองทรัสต์เพื่อการลงทุนในอสังหาริมทรัพย์ และหน่วยลงทุนของกองทุนรวมโครงสร้างพื้นฐาน ที่จดทะเบียนจัดตั้งในประเทศไทย รวมทั้งหมดได้ไม่เกินร้อยละยี่สิบของสินทรัพย์ลงทุนของบริษัท” [↑](#footnote-ref-28)
28. แก้ไขเพิ่มเติมโดยข้อ ๑๕ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๔) พ.ศ.๒๕๖๓ ความเดิมเป็นดังนี้

    “ข้อ ๓๖ บริษัทสามารถลงทุนในเงินฝากธนาคารต่างประเทศ ตราสารหนี้ต่างประเทศ ตราสารทุนต่างประเทศ หน่วยลงทุนของกองทุนรวมที่จดทะเบียนจัดตั้งในต่างประเทศ และใบทรัสต์ของกองทรัสต์ที่จดทะเบียนจัดตั้งในต่างประเทศ รวมทั้งหมดได้ไม่เกินร้อยละสิบห้าของสินทรัพย์ลงทุนของบริษัท ทั้งนี้ หน่วยลงทุนของกองทุนรวมอสังหาริมทรัพย์ ใบทรัสต์ของกองทรัสต์เพื่อการลงทุนในอสังหาริมทรัพย์ที่จดทะเบียนจัดตั้งในต่างประเทศ รวมกันทั้งหมดไม่เกินร้อยละห้าของสินทรัพย์ลงทุนของบริษัท”

    ซึ่งต่อมาได้มีการแก้ไขเพิ่มเติมโดยข้อ 5 แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๖) พ.ศ.๒๕๖๕ ความเดิมเป็นดังนี้

    “ข้อ ๓๖ บริษัทสามารถลงทุนในเงินฝากธนาคารต่างประเทศ ตราสารหนี้ต่างประเทศ ตราสารทุนต่างประเทศ หน่วยลงทุนของกองทุนรวมที่จดทะเบียนจัดตั้งในต่างประเทศ ใบทรัสต์ของกองทรัสต์ที่จดทะเบียนจัดตั้งในต่างประเทศ หน่วยลงทุนของกองทุนรวมอสังหาริมทรัพย์ ใบทรัสต์ของกองทรัสต์เพื่อการลงทุนในอสังหาริมทรัพย์ หน่วยลงทุนของกองทุนรวมโครงสร้างพื้นฐาน ใบทรัสต์ของกองทรัสต์เพื่อการลงทุนในโครงสร้างพื้นฐาน ที่จดทะเบียนจัดตั้งในต่างประเทศ และกิจการเงินร่วมลงทุนที่จัดตั้งในต่างประเทศ รวมทั้งหมดได้ไม่เกินร้อยละสามสิบของสินทรัพย์ลงทุนของบริษัท” [↑](#footnote-ref-29)
29. แก้ไขเพิ่มเติมโดยข้อ ๑๖ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๔) พ.ศ.๒๕๖๓ ความเดิมเป็นดังนี้

    “ข้อ ๓๗ บริษัทสามารถลงทุนในสินทรัพย์ดังต่อไปนี้ รวมทั้งหมดได้ไม่เกินร้อยละห้าของสินทรัพย์ลงทุนของบริษัท

    (๑) ตราสารหนี้ที่กำหนดให้ผู้ทรงตราสารหนี้มีสิทธิในการรับชำระหนี้ด้อยกว่าเจ้าหนี้สามัญทั่วไป

    (๒) ตราสารหนี้ที่มีลักษณะของสัญญาซื้อขายล่วงหน้าแฝง เว้นแต่ ตราสารหนี้ที่มีลักษณะของสัญญาซื้อขายล่วงหน้าแฝงประเภทคุ้มครองเงินต้น ตามข้อ ๔๔ (๓)

    (๓) ตราสารทุนที่ไม่ได้จดทะเบียนซื้อขายในตลาดหลักทรัพย์ในประเทศ หรือไม่ได้อยู่ระหว่างการดำเนินการกระจายการถือหุ้นรายย่อยตามข้อบังคับตลาดหลักทรัพย์แห่งประเทศไทย หรือไม่ได้จดทะเบียนซื้อขายในตลาดหลักทรัพย์ต่างประเทศ

    (๔) หน่วยลงทุนของกองทุนรวมสินค้าโภคภัณฑ์ และสินทรัพย์หรือดัชนีที่บริษัทถือครองผ่านการลงทุนในหน่วยลงทุนของกองทุนรวม ที่กำหนดนโยบายลงทุนในสินทรัพย์หรือดัชนีที่บริษัทลงทุนได้โดยตรง แต่มีการจัดสรรลงทุนบางส่วนในสินทรัพย์หรือดัชนีสินค้าโภคภัณฑ์ เช่น ทองคำ

    (๕) หน่วยลงทุนของกองทุนรวม ตามข้อ ๔๙ หรือข้อ ๕๐ ที่บริษัทไม่สามารถแยกองค์ประกอบได้ หรือไม่มีข้อมูลสัดส่วนประเภทการลงทุนของกองทุนรวมที่เพียงพอ” [↑](#footnote-ref-30)
30. เพิ่มเติมโดยข้อ ๕ แก้ไขโดยข้อ ๖ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๕) พ.ศ. ๒๕๕๔ [↑](#footnote-ref-31)
31. เพิ่มเติมโดยข้อ ๕ แก้ไขโดยข้อ ๖ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๕) พ.ศ. ๒๕๕๔ [↑](#footnote-ref-32)
32. แก้ไขโดยข้อ ๖ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๒) พ.ศ. ๒๕๕๘ ความเดิมเป็นดังนี้

    “ข้อ ๓๘ บริษัทสามารถลงทุนในตราสารหนี้ที่ออก สั่งจ่าย รับรอง รับอาวัล หรือ ค้ำประกันโดยสถาบันการเงิน หรือที่ออกโดยบริษัทจำกัด หรือองค์การหรือรัฐวิสาหกิจที่ไม่มีกระทรวงการคลังค้ำประกัน หรือตราสารหนี้ที่มีลักษณะของสัญญาซื้อขายล่วงหน้าแฝง แต่ละรายได้ไม่เกินร้อยละสิบห้าของสินทรัพย์ลงทุนของบริษัท ทั้งนี้ กรณีผู้ออกหรือผู้ค้ำประกันเป็นนิติบุคคลต่างประเทศ แต่ละรายได้ไม่เกินร้อยละห้าของสินทรัพย์ลงทุนของบริษัท

    การลงทุนในตราสารกึ่งหนี้กึ่งทุนที่ออกโดยบริษัทจำกัดรายเดียวกันให้นับรวมในสัดส่วนการลงทุนตามวรรคหนึ่งด้วย” [↑](#footnote-ref-33)
33. แก้ไขเพิ่มเติมโดยข้อ ๑๗ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๔) พ.ศ.๒๕๖๓ ความเดิมเป็นดังนี้

    “ข้อ ๔๐ บริษัทสามารถลงทุนในหน่วยลงทุนของกองทุนรวมแต่ละกองทุนรวมได้ไม่เกินร้อยละห้าของสินทรัพย์ลงทุนของบริษัท เว้นแต่ หน่วยลงทุนของกองทุนรวมอสังหาริมทรัพย์ ใบทรัสต์ของกองทรัสต์เพื่อการลงทุนในอสังหาริมทรัพย์ และหน่วยลงทุนของกองทุนรวมโครงสร้างพื้นฐานที่จดทะเบียนจัดตั้งในประเทศไทย แต่ละกองทุนรวมหรือกองทรัสต์ ได้ไม่เกินร้อยละสิบของสินทรัพย์ลงทุนของบริษัท” [↑](#footnote-ref-34)
34. แก้ไขโดยข้อ ๗ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๒) พ.ศ. ๒๕๕๘ ความเดิมเป็นดังนี้

    “ข้อ ๔๑ บริษัทสามารถลงทุนโดยการให้กู้ยืม ให้เช่าซื้อรถ และออกหนังสือค้ำประกันเพื่อเป็นหลักประกันการปฏิบัติตามสัญญาของโครงการต่างๆ อย่างหนึ่งอย่างใดแก่บุคคลใดบุคคลหนึ่ง เมื่อรวมกันแล้วให้บริษัทลงทุนแก่บุคคลนั้นได้ไม่เกินร้อยละห้าของสินทรัพย์ลงทุนของบริษัท เว้นแต่ การให้กู้ยืมแก่พนักงานของบริษัท” [↑](#footnote-ref-35)
35. แก้ไขเพิ่มเติมโดยข้อ ๑๘ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๔) พ.ศ.๒๕๖๓ ความเดิมเป็นดังนี้

    “(๒) การให้กู้ยืมแก่กองทรัสต์เพื่อการลงทุนในอสังหาริมทรัพย์ กองทุนรวมโครงสร้างพื้นฐาน แต่ละกองทรัสต์หรือกองทุนรวม ให้กู้ยืมได้ไม่เกินร้อยละสิบของสินทรัพย์ลงทุนของบริษัท” [↑](#footnote-ref-36)
36. เพิ่มเติมโดยข้อ ๓ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันชีวิต (ฉบับที่ ๘) พ.ศ. ๒๕๖๗ [↑](#footnote-ref-37)
37. แก้ไขเพิ่มเติมโดยข้อ ๑๙ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๔) พ.ศ.๒๕๖๓ ความเดิมเป็นดังนี้

    “ข้อ ๔๔ บริษัทสามารถลงทุนในตราสารหนี้ในประเทศได้ตามเงื่อนไข ดังต่อไปนี้

    (๑) ตราสารหนี้ที่ออก สั่งจ่าย รับรอง รับอาวัล หรือค้ำประกัน โดยรัฐบาลไทย ธนาคารแห่งประเทศไทย กระทรวงการคลัง หรือกองทุนเพื่อการฟื้นฟูและพัฒนาระบบสถาบันการเงิน บริษัทสามารถลงทุนได้โดยไม่จำกัดจำนวน

    (๒) ตราสารหนี้ที่ออก สั่งจ่าย รับรอง รับอาวัล หรือค้ำประกัน โดยสถาบันการเงิน หรือตราสารหนี้ที่ออกโดยบริษัทจำกัด องค์การหรือรัฐวิสาหกิจ ตราสารหนี้ที่ออกโดยกองทรัสต์เพื่อการลงทุนในอสังหาริมทรัพย์ หรือกองทรัสต์อื่นที่นายทะเบียนประกาศกำหนด ซึ่งมีลักษณะ ดังต่อไปนี้

    (ก) มีอันดับความน่าเชื่อถือของตราสารหนี้ หรือของผู้ออกตราสารหนี้ หรือ ของผู้ค้ำประกัน ไม่ต่ำกว่าอันดับความน่าเชื่อถือที่สามารถลงทุนได้ เว้นแต่ เป็นตราสารหนี้ที่ออก สั่งจ่าย รับรอง รับอาวัล หรือค้ำประกัน โดยธนาคารที่มีกฎหมายเฉพาะจัดตั้งขึ้น หรือตราสารหนี้ที่ออกโดยองค์การหรือรัฐวิสาหกิจที่มีกฎหมายเฉพาะจัดตั้งขึ้น

    (ข) กรณีตราสารหนี้เป็นตั๋วสัญญาใช้เงินหรือตั๋วแลกเงิน ต้องไม่มีข้อจำกัด ความรับผิด

    (ค) กรณีตราสารหนี้ที่ออกโดยกองทรัสต์เพื่อการลงทุนในอสังหาริมทรัพย์ หรือกองทรัสต์อื่นที่นายทะเบียนประกาศกำหนด กองทรัสต์นั้นต้องจดทะเบียนในตลาดหลักทรัพย์ในประเทศ และมีมูลค่าไม่ต่ำกว่าหนึ่งพันห้าร้อยล้านบาท

    (๓) ตราสารหนี้ที่มีลักษณะของสัญญาซื้อขายล่วงหน้าแฝงตามหมวด ๔ ส่วนที่ ๗ ข้อ ๕๒ ประเภทคุ้มครองเงินต้น

    กรณีตราสารหนี้ตาม (๑) และ (๒) ที่เสนอขายในต่างประเทศ ให้ถือว่าเป็นตราสารหนี้ในประเทศที่บริษัทสามารถลงทุนได้ โดยให้เป็นไปตามเงื่อนไขที่กำหนดใน (๑) และ (๒)

    การรับรอง รับอาวัล หรือค้ำประกัน ตาม (๑) และ (๒) ต้องเป็นการรับรองตลอดไป รับอาวัลทั้งจำนวน สลักหลังโอนประเภทมีสิทธิไล่เบี้ยโดยไม่มีข้อกำหนดลบล้างหรือจำกัดความรับผิดของผู้สลักหลัง หรือค้ำประกันต้นเงินและดอกเบี้ยเต็มจำนวนแบบไม่มีเงื่อนไข” [↑](#footnote-ref-38)
38. แก้ไขเพิ่มเติมโดยข้อ 8 แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ 2) พ.ศ. 2558 ความเดิมเป็นดังต่อไปนี้

    “(๒) ตราสารหนี้ที่ออก สั่งจ่าย รับรอง รับอาวัล หรือค้ำประกัน โดยสถาบันการเงิน หรือตราสารหนี้ที่ออกโดยบริษัทจำกัด องค์การหรือรัฐวิสาหกิจ บริษัทสามารถลงทุนได้ตามเงื่อนไข ดังต่อไปนี้

    (ก) เป็นตราสารหนี้ที่มีอันดับความน่าเชื่อถือของตราสารหนี้ หรือของผู้ออกตราสารหนี้ หรือของผู้ค้ำประกัน ไม่ต่ำกว่าอันดับความน่าเชื่อถือที่สามารถลงทุนได้ เว้นแต่ ตราสารหนี้ที่ออก สั่งจ่าย รับรอง รับอาวัล หรือค้ำประกัน โดยธนาคารที่มีกฎหมายเฉพาะจัดตั้งขึ้น หรือตราสารหนี้ที่ออกโดยองค์การหรือรัฐวิสาหกิจที่มีกฎหมายเฉพาะจัดตั้งขึ้น

    (ข) กรณีตราสารหนี้เป็นตั๋วสัญญาใช้เงินหรือตั๋วแลกเงิน ต้องไม่มีข้อจำกัดความรับผิด”

    ซึ่งต่อมาได้แก้ไขเพิ่มเติมโดยข้อ 19 แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๔) พ.ศ.๒๕๖๓ ความเดิมเป็นดังนี้

    “(๒) ตราสารหนี้ที่ออก สั่งจ่าย รับรอง รับอาวัล หรือค้ำประกัน โดยสถาบันการเงิน หรือตราสารหนี้ที่ออกโดยบริษัทจำกัด องค์การหรือรัฐวิสาหกิจ ตราสารหนี้ที่ออกโดยกองทรัสต์เพื่อการลงทุนในอสังหาริมทรัพย์ หรือกองทรัสต์อื่นที่นายทะเบียนประกาศกำหนด ซึ่งมีลักษณะ ดังต่อไปนี้

    (ก) มีอันดับความน่าเชื่อถือของตราสารหนี้ หรือของผู้ออกตราสารหนี้ หรือของผู้ค้ำประกันไม่ต่ำกว่าอันดับความน่าเชื่อถือที่สามารถลงทุนได้ เว้นแต่ เป็นตราสารหนี้ที่ออก สั่งจ่าย รับรอง รับอาวัล หรือค้ำประกัน โดยธนาคารที่มีกฎหมายเฉพาะจัดตั้งขึ้น หรือตราสารหนี้ที่ออกโดยองค์การหรือรัฐวิสาหกิจที่มีกฎหมายเฉพาะจัดตั้งขึ้น

    (ข) กรณีตราสารหนี้เป็นตั๋วสัญญาใช้เงินหรือตั๋วแลกเงิน ต้องไม่มีข้อจำกัด ความรับผิด

    (ค) กรณีตราสารหนี้ที่ออกโดยกองทรัสต์เพื่อการลงทุนในอสังหาริมทรัพย์ หรือกองทรัสต์อื่นที่นายทะเบียนประกาศกำหนด กองทรัสต์นั้นต้องจดทะเบียนในตลาดหลักทรัพย์ในประเทศและมีมูลค่าไม่ต่ำกว่าหนึ่งพันห้าร้อยล้านบาท” [↑](#footnote-ref-39)
39. แก้ไขเพิ่มเติมโดยข้อ ๒๐ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๔) พ.ศ.๒๕๖๓ ความเดิมเป็นดังนี้

    “ข้อ ๔๕ บริษัทสามารถลงทุนในตราสารหนี้ต่างประเทศได้ตามเงื่อนไข ดังต่อไปนี้

    (๑) ตราสารหนี้ไม่ด้อยสิทธิที่ออกหรือค้ำประกันโดยรัฐบาลต่างประเทศ องค์การหรือหน่วยงานของรัฐบาลต่างประเทศ หรือองค์กรระหว่างประเทศ และต้องเป็นตราสารที่มีอันดับความน่าเชื่อถือของตราสาร หรือของผู้ออกตราสาร หรือของผู้ค้ำประกัน ไม่ต่ำกว่าอันดับความน่าเชื่อถือที่สามารถลงทุนได้

    (๒) ตราสารหนี้ไม่ด้อยสิทธิที่ออกโดยนิติบุคคลที่จัดตั้งขึ้นตามกฎหมายต่างประเทศ หรือรัฐวิสาหกิจตามกฎหมายต่างประเทศ และต้องเป็นตราสารที่มีอันดับความน่าเชื่อถือไม่ต่ำกว่าอันดับความน่าเชื่อถือ ที่สามารถลงทุนได้

    (๓) ตราสารหนี้ตาม (๑) และ (๒) ต้องเป็นตราสารหนี้ที่บริษัทสามารถเข้าถึงข้อมูลเกี่ยวกับตราสารหนี้ดังกล่าวเป็นภาษาอังกฤษผ่านระบบอินเตอร์เน็ต” [↑](#footnote-ref-40)
40. เพิ่มเติมโดยข้อ ๒๑ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๔) พ.ศ. ๒๕๖๓ [↑](#footnote-ref-41)
41. แก้ไขเพิ่มเติมโดยข้อ ๒๒ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๔) พ.ศ.๒๕๖๓ ความเดิมเป็นดังนี้

    “ข้อ ๔๘ บริษัทสามารถลงทุนในตราสารทุนต่างประเทศที่ออกโดยนิติบุคคลที่จัดตั้งขึ้นตามกฎหมายต่างประเทศได้ตามเงื่อนไข ดังต่อไปนี้

    (๑) แต่ละรายได้ไม่เกินร้อยละสิบของจำนวนตราสารทุนที่ออกจำหน่ายทั้งหมดของผู้ออกนั้น

    (๒) กรณีตราสารทุนที่จดทะเบียนในตลาดหลักทรัพย์ต่างประเทศ ต้องเป็นตราสารทุนที่ซื้อขายในตลาดซื้อขายหลักทรัพย์ที่อยู่ภายใต้การกำกับดูแลของหน่วยงานกำกับดูแลด้านหลักทรัพย์และตลาดซื้อขายหลักทรัพย์ที่เป็นสมาชิกสามัญของ International Organizations of Securities Commission (IOSCO) หรือที่มีการซื้อขายในตลาดซื้อขายหลักทรัพย์ที่เป็นสมาชิกของ World Federations of Exchange (WFE) หรือที่อยู่ระหว่างการเสนอขายต่อประชาชนเป็นการทั่วไปเป็นครั้งแรก โดยได้รับอนุญาตจากหน่วยงานกำกับดูแลในประเทศนั้น และบริษัทสามารถเข้าถึงข้อมูลเกี่ยวกับตราสารทุนดังกล่าวเป็นภาษาอังกฤษผ่านอินเตอร์เน็ต

    (๓) กรณีตราสารทุนอื่นนอกจาก (๒) บริษัทสามารถลงทุนได้เฉพาะตราสารทุนที่ออกโดยนิติบุคคล ดังต่อไปนี้ และต้องได้รับความเห็นชอบเป็นหนังสือจากนายทะเบียน ทั้งนี้นายทะเบียนอาจกำหนดเงื่อนไขใดๆ ไว้ด้วยก็ได้

    (ก) นิติบุคคลที่จัดตั้งขึ้นตามกฎหมายต่างประเทศที่ได้รับใบอนุญาตประกอบธุรกิจประกันภัยจากหน่วยงานกำกับดูแลในประเทศนั้น หรือที่ประกอบธุรกิจหลักโดยการถือหุ้นในบริษัทประกันภัยที่ได้รับใบอนุญาตประกอบธุรกิจประกันภัยดังกล่าว

    (ข) นิติบุคคลที่จัดตั้งขึ้นตามกฎหมายต่างประเทศที่ประกอบธุรกิจสนับสนุนธุรกิจประกันภัย

    (ค) นิติบุคคลที่จัดตั้งขึ้นตามความตกลงของประเทศในสมาคมประชาชาติแห่งเอเชียตะวันออกเฉียงใต้ (Association of South East Asian Nations : ASEAN) หรือของคณะกรรมาธิการเศรษฐกิจและสังคมแห่งภาคพื้นเอเชียและแปซิฟิค (Economic And Social Commission For Asia And The Pacific : ESCAP) เพื่อประกอบธุรกิจเฉพาะการประกันต่อ” [↑](#footnote-ref-42)
42. แก้ไขเพิ่มเติมโดยข้อ ๒๓ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๔) พ.ศ.๒๕๖๓ ความเดิมเป็นดังนี้

    “ข้อ ๔๙ บริษัทสามารถลงทุนในหน่วยลงทุนของกองทุนรวมที่จดทะเบียนจัดตั้งขึ้นในประเทศได้ตามเงื่อนไข ดังต่อไปนี้

    (๑) เป็นหน่วยลงทุนของกองทุนรวมที่ลงทุนในสินทรัพย์หรือดัชนีประเภทและชนิดเดียวกับสินทรัพย์ที่บริษัทอาจลงทุนหรือมีไว้ได้ หน่วยลงทุนของกองทุนรวมอสังหาริมทรัพย์ ใบทรัสต์ของกองทรัสต์เพื่อการลงทุนในอสังหาริมทรัพย์ หน่วยลงทุนของกองทุนรวมโครงสร้างพื้นฐาน หรือหน่วยลงทุนของกองทุนรวมสินค้าโภคภัณฑ์

    (๒) กรณีกองทุนรวมอสังหาริมทรัพย์ กองทรัสต์เพื่อการลงทุนในอสังหาริมทรัพย์ หรือกองทุนรวมโครงสร้างพื้นฐาน ต้องจดทะเบียนในตลาดหลักทรัพย์ในประเทศ และมีมูลค่ากองทุนไม่ต่ำกว่าหนึ่งพันห้าร้อยล้านบาท” [↑](#footnote-ref-43)
43. เพิ่มเติมโดยข้อ ๖ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๕) พ.ศ. ๒๕๖๔ [↑](#footnote-ref-44)
44. แก้ไขเพิ่มเติมโดยข้อ ๒๔ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๔) พ.ศ.๒๕๖๓ ความเดิมเป็นดังนี้

    “ข้อ ๕๐ บริษัทสามารถลงทุนในหน่วยลงทุนของกองทุนรวมที่จดทะเบียนจัดตั้งในต่างประเทศได้ตามเงื่อนไข ดังต่อไปนี้

    (๑) เป็นหน่วยลงทุนของกองทุนรวมที่อยู่ภายใต้การกำกับดูแลของหน่วยงานกำกับดูแลด้านหลักทรัพย์และตลาดซื้อขายหลักทรัพย์ที่เป็นสมาชิกสามัญของ International Organizations of Securities Commission (IOSCO) หรือหน่วยลงทุนของกองทุนรวมต่างประเทศที่มีการซื้อขายในตลาดซื้อขายหลักทรัพย์ที่เป็นสมาชิกของ World Federations of Exchange (WFE) หรือที่อยู่ระหว่างการเสนอขายต่อประชาชนเป็นการทั่วไปเป็นครั้งแรก โดยได้รับอนุญาตจากหน่วยงานกำกับดูแลในประเทศนั้น

    (๒) เป็นหน่วยลงทุนของกองทุนรวมที่ลงทุนในสินทรัพย์หรือดัชนีประเภทและชนิดเดียวกับสินทรัพย์ที่บริษัทอาจลงทุนหรือมีไว้ได้ กองทุนรวมอสังหาริมทรัพย์ กองทรัสต์เพื่อการลงทุนในอสังหาริมทรัพย์ หรือกองทุนรวมสินค้าโภคภัณฑ์

    (๓) เป็นหน่วยลงทุนของกองทุนรวมต่างประเทศที่จัดตั้งขึ้นเพื่อผู้ลงทุนทั่วไป

    (๔) ไม่ใช่หน่วยลงทุนของกองทุนรวมประเภทเฮ็ดจ์ฟันด์

    (๕) กรณีกองทุนรวมอสังหาริมทรัพย์ กองทรัสต์เพื่อการลงทุนในอสังหาริมทรัพย์ หรือกองทุนรวมโครงสร้างพื้นฐาน ต้องจดทะเบียนในตลาดหลักทรัพย์ในต่างประเทศ และมีมูลค่ากองทุนไม่ต่ำกว่าหนึ่งพันห้าร้อยล้านบาท

    (๖) กรณีกองทุนรวมสินค้าโภคภัณฑ์ ต้องลงทุนสินค้าหรือดัชนีสินค้าโภคภัณฑ์ชนิดและประเภทเดียวกับที่กองทุนรวมสินค้าโภคภัณฑ์ที่จดทะเบียนจัดตั้งในประเทศสามารถลงทุนได้” [↑](#footnote-ref-45)
45. เพิ่มเติมโดยข้อ ๗ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๕) พ.ศ. ๒๕๖๔ [↑](#footnote-ref-46)
46. แก้ไขเพิ่มเติมโดยข้อ ๒๕ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๔) พ.ศ.๒๕๖๓ ความเดิมเป็นดังนี้

    “(๔) กระทำในบริษัท ตลาดสัญญาซื้อขายล่วงหน้า (ประเทศไทย) จำกัด (มหาชน) หรือศูนย์ซื้อขายสัญญาซื้อขายล่วงหน้าอื่นตามที่นายทะเบียนประกาศกำหนด หรือในกรณีที่กระทำนอกศูนย์ซื้อขายสัญญาซื้อขายล่วงหน้า คู่สัญญาอีกฝ่ายหนึ่งต้องเป็นธนาคารพาณิชย์ในประเทศที่มีอันดับความน่าเชื่อถือไม่ต่ำกว่าอันดับความน่าเชื่อถือที่สามารถลงทุนได้” [↑](#footnote-ref-47)
47. แก้ไขเพิ่มเติมโดยข้อ ๒๖ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๔) พ.ศ.๒๕๖๓ ความเดิมเป็นดังนี้

    “(๘) ห้ามมิให้บริษัทเข้าเป็นคู่สัญญาออปชันที่ผูกพันบริษัทในฐานะผู้ให้สัญญา (option writer)” [↑](#footnote-ref-48)
48. เพิ่มเติมโดยข้อ ๒๗ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๔) พ.ศ.๒๕๖๓ [↑](#footnote-ref-49)
49. แก้ไขเพิ่มเติมโดยข้อ ๒๘ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๔) พ.ศ.๒๕๖๓ ความเดิมเป็นดังนี้

    “(๔) เป็นตราสารที่ออกโดยธนาคารพาณิชย์ในประเทศที่มีอันดับความน่าเชื่อถือของตราสาร หรือของผู้ออกตราสาร ไม่ต่ำกว่าอันดับความน่าเชื่อถือที่สามารถลงทุนได้” [↑](#footnote-ref-50)
50. เพิ่มเติมโดยข้อ ๖ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๖) พ.ศ. ๒๕๖๕ [↑](#footnote-ref-51)
51. แก้ไขโดยข้อ ๙ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๒) พ.ศ. ๒๕๕๘ ความเดิมเป็นดังนี้

    “ข้อ ๕๔ บริษัทสามารถลงทุนให้กู้ยืมโดยมีทรัพย์สินจำนองหรือจำนำเป็นประกัน ตามเงื่อนไข ดังต่อไปนี้

    (๑) ทรัพย์สินที่ใช้จำนองหรือจำนำเป็นประกันการกู้ยืม ต้องเป็นทรัพย์สินอย่างหนึ่งอย่างใด ดังต่อไปนี้

    (ก) ตราสารหนี้ที่ออก สั่งจ่าย รับรอง รับอาวัล หรือค้ำประกัน โดยรัฐบาลไทย ธนาคารแห่งประเทศไทย กระทรวงการคลัง หรือกองทุนเพื่อการฟื้นฟูและพัฒนาระบบสถาบันการเงิน ตามข้อ ๔๔ (๑)

    (ข) ตราสารหนี้ที่ออก สั่งจ่าย รับรอง รับอาวัล หรือค้ำประกัน โดยสถาบันการเงิน หรือตราสารหนี้ที่ออกโดยบริษัทจำกัด หรือองค์กรหรือรัฐวิสาหกิจ ตามข้อ ๔๔ (๒)

    (ค) ตราสารทุนที่จดทะเบียนซื้อขายในตลาดหลักทรัพย์ในประเทศ ตามข้อ ๔๗

    (ง) หน่วยลงทุนของกองทุนรวม ตามข้อ ๔๙

    (จ) อสังหาริมทรัพย์ที่ตั้งอยู่ในประเทศไทย

    (๒) ให้กู้เฉพาะในประเทศ ในสกุลเงินบาท

    (๓) กำหนดระยะเวลาชำระเงินต้นคืนพร้อมดอกเบี้ยเป็นรายงวด ไม่น้อยกว่าปีละครั้ง เว้นแต่ นโยบายการให้กู้ยืมของบริษัทมีการกำหนดระยะเวลาปลอดการชำระเงินต้นและดอกเบี้ยคืน และระยะเวลาดังกล่าวไม่เกินหนึ่งในสี่ของระยะเวลาให้กู้ยืม

    (๔) กรณีผู้กู้ยืมเป็นบุคคลธรรมดา ให้กู้ยืมแต่ละรายได้ไม่เกินร้อยละเก้าสิบของราคาประเมินของทรัพย์สิน หรือของราคาซื้อขายของโครงการจัดสรรที่อยู่อาศัย ที่ผู้กู้ยืมนำมาจำนองหรือจำนำเป็นประกัน และกรณีผู้กู้ยืมเป็นนิติบุคคล ให้กู้ยืมแต่ละรายได้ไม่เกินร้อยละเจ็ดสิบของราคาประเมินของทรัพย์สินที่ผู้กู้ยืมนำมาจำนองหรือจำนำเป็นประกัน

    (๕) การจำนองอสังหาริมทรัพย์ที่เป็นสิ่งปลูกสร้าง สิ่งปลูกสร้างนั้นจะต้องมีการประกันวินาศภัย และให้บริษัทเป็นผู้รับประโยชน์ตามกรมธรรม์ประกันภัยตลอดระยะเวลาตามสัญญากู้ยืม

    (๖) การให้กู้ยืมโดยมีตราสารทุนที่จดทะเบียนซื้อขายในตลาดหลักทรัพย์ในประเทศ หรือหน่วยลงทุนของกองทุนรวม จำนำเป็นประกัน ต้องได้รับความเห็นชอบเป็นหนังสือจากนายทะเบียน ทั้งนี้ นายทะเบียนจะกำหนดเงื่อนไขใดๆ ไว้ด้วยก็ได้” [↑](#footnote-ref-52)
52. แก้ไขเพิ่มเติมโดยข้อ ๒๙ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๔) พ.ศ.๒๕๖๓ ความเดิมเป็นดังนี้

    “(๔) ให้กู้ยืมแต่ละรายได้ไม่เกินอัตรา ดังต่อไปนี้

    (ก) กรณีผู้กู้ยืมเป็นบุคคลธรรมดา ได้ไม่เกินร้อยละเก้าสิบของราคาประเมินของทรัพย์สิน หรือของราคาซื้อขายของโครงการจัดสรรที่อยู่อาศัย ที่ผู้กู้ยืมนำมาจำนองหรือจำนำเป็นประกัน

    (ข) กรณีผู้กู้ยืมเป็นนิติบุคคล กองทรัสต์เพื่อการลงทุนในอสังหาริมทรัพย์ หรือกองทุนรวมโครงสร้างพื้นฐาน ได้ไม่เกินร้อยละเจ็ดสิบของราคาประเมินของทรัพย์สินที่ผู้กู้ยืมนำมาจำนองหรือจำนำเป็นประกัน

    ทั้งนี้ กองทรัสต์เพื่อการลงทุนในอสังหาริมทรัพย์ หรือกองทุนรวมโครงสร้างพื้นฐานตาม (ข) ต้องจดทะเบียนในตลาดหลักทรัพย์ในประเทศและมีมูลค่าไม่ต่ำกว่าหนึ่งพันห้าร้อยล้านบาท” [↑](#footnote-ref-53)
53. เพิ่มเติมโดยข้อ ๗ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๖) พ.ศ. ๒๕๖๕ [↑](#footnote-ref-54)
54. เพิ่มเติมโดยข้อ ๘ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๖) พ.ศ. ๒๕๖๕ [↑](#footnote-ref-55)
55. แก้ไขเพิ่มเติมโดยข้อ ๔ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันชีวิต (ฉบับที่ ๗) พ.ศ. ๒๕๖๗ ความเดิมเป็น ดังนี้

    “(๓) การให้เงินกู้ร่วม ต้องมีลักษณะดังต่อไปนี้

    (ก) มีธนาคารพาณิชย์ขนาดใหญ่ตามการจัดกลุ่มของธนาคารแห่งประเทศไทยที่ได้รับการจัดอันดับความน่าเชื่อถือไม่ต่ำกว่าอันดับความน่าเชื่อถือที่สามารถลงทุนได้เป็นผู้นำในการจัดการเงินกู้ (lead manager หรือ lead arranger)

    การให้กู้ยืมร่วมตามวรรคหนึ่ง ธนาคารพาณิชย์ทุกรายรวมกันจะต้องมีสัดส่วนการให้กู้ยืมไม่น้อยกว่าร้อยละหกสิบของมูลค่าสินเชื่อตามสัญญาให้กู้ยืมเงินนั้น ๆ

    (ข) ผู้ขอกู้ยืมหรือผู้ค้ำประกันที่มิใช่รัฐบาลไทย ต้องได้รับการจัดอันดับความน่าเชื่อถือไม่ต่ำกว่าอันดับความน่าเชื่อถือที่ลงทุนได้ (investment grade)” [↑](#footnote-ref-56)
56. แก้ไขเพิ่มเติมโดยข้อ ๕ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันชีวิต (ฉบับที่ ๗) พ.ศ. ๒๕๖๗ ความเดิมเป็น ดังนี้

    “(ฉ) การค้ำประกันโดยสถาบันการเงินหรือบุคคล เช่น รัฐบาล สถาบันการเงินที่ได้รับการจัดอันดับความน่าเชื่อถือไม่ต่ำกว่าอันดับความน่าเชื่อถือที่สามารถลงทุนได้ บริษัทแม่ของผู้ขอสินเชื่อที่ได้รับการจัดอันดับความน่าเชื่อถือไม่ต่ำกว่าอันดับความน่าเชื่อถือที่สามารถลงทุนได้ เป็นต้น” [↑](#footnote-ref-57)
57. เพิ่มเติมโดยข้อ ๘ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๖) พ.ศ. ๒๕๖๕ [↑](#footnote-ref-58)
58. แก้ไขโดยข้อ ๑๐ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๒) พ.ศ. ๒๕๕๘ ความเดิมเป็นดังนี้

    “ข้อ ๕๗ บริษัทสามารถออกหนังสือค้ำประกันเพื่อเป็นหลักประกันการปฏิบัติตามสัญญาของโครงการต่างๆ แก่บุคคลใดได้ตามเงื่อนไข ดังต่อไปนี้

    (๑) มีทรัพย์สินอย่างหนึ่งอย่างใด ดังต่อไปนี้ จำนองหรือจำนำเป็นประกัน

    (ก) ตราสารหนี้ที่ออก สั่งจ่าย รับรอง รับอาวัล หรือค้ำประกัน โดยรัฐบาลไทย ธนาคารแห่งประเทศไทย กระทรวงการคลัง หรือกองทุนเพื่อการฟื้นฟูและพัฒนาระบบสถาบันการเงิน ตามข้อ ๔๔ (๑)

    (ข) ตราสารหนี้ที่ออก สั่งจ่าย รับรอง รับอาวัล หรือค้ำประกัน โดยสถาบันการเงิน หรือตราสารหนี้ที่ออกโดยบริษัทจำกัด องค์กรหรือรัฐวิสาหกิจ ตามข้อ ๔๔ (๒)

    (ค) ตราสารทุนที่จดทะเบียนซื้อขายในตลาดหลักทรัพย์ในประเทศ ตามข้อ ๔๗

    (ง) หน่วยลงทุนของกองทุนรวม ตามข้อ ๔๙

    (จ) อสังหาริมทรัพย์ที่ตั้งอยู่ในประเทศไทย

    (๒) จำกัดวงเงินการออกหนังสือค้ำประกันให้แก่บุคคล แต่ละรายไม่เกินร้อยละเจ็ดสิบของราคาประเมินของทรัพย์สินที่นำมาจำนองหรือจำนำเป็นประกัน

    (๓) การออกหนังสือค้ำประกัน เพื่อเป็นหลักประกันการปฏิบัติตามสัญญาของโครงการต่างๆ โดยมีตราสารทุนที่จดทะเบียนซื้อขายในตลาดหลักทรัพย์ในประเทศ หรือหน่วยลงทุนของกองทุนรวม จำนำเป็นประกัน ต้องได้รับความเห็นชอบเป็นหนังสือจากนายทะเบียน ทั้งนี้ นายทะเบียนจะกำหนดเงื่อนไขใดๆ ไว้ด้วยก็ได้” [↑](#footnote-ref-59)
59. แก้ไขโดยข้อ ๔ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๓) พ.ศ. ๒๕๖๒ ความเดิมเป็นดังนี้

    “ข้อ ๗๕ บริษัทสามารถถือตราสารทุนตั้งแต่ร้อยละสิบขึ้นไปของจำนวนตราสารทุนที่ออกจำหน่ายได้แล้วทั้งหมดของนิติบุคคลที่จัดตั้งขึ้นตามกฎหมายต่างประเทศ โดยนิติบุคคลนั้นต้องได้รับใบอนุญาตให้ประกอบธุรกิจประกันภัย หรือประกอบธุรกิจหลักโดยการถือหุ้นในบริษัทประกันภัยต่างประเทศ ในประเทศสมาชิกของสมาคมประชาชาติแห่งเอเชียตะวันออกเฉียงใต้ (Association of South East Asian Nations หรือ ASEAN) โดยได้รับความเห็นชอบเป็นหนังสือจากนายทะเบียน ทั้งนี้ นายทะเบียนอาจกำหนดเงื่อนไขใดๆ ไว้ด้วยก็ได้” [↑](#footnote-ref-60)
60. เพิ่มเติมโดยข้อ ๓๐ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๔) พ.ศ. ๒๕๖๓ [↑](#footnote-ref-61)
61. แก้ไขโดยข้อ ๓๑ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๔) พ.ศ. ๒๕๖๓ ความเดิมเป็นดังนี้

    “ข้อ ๗๗ การถือตราสารทุนของนิติบุคคลเพื่อการประกอบธุรกิจอื่นตามข้อ ๗๕ และ ข้อ ๗๖ ให้เป็นไปตามเงื่อนไข ดังต่อไปนี้

    (๑) มูลค่ารวมของตราสารทุนที่บริษัทถือเพื่อการประกอบธุรกิจอื่นทั้งหมดต้องไม่เกินร้อยละสิบห้าของสินทรัพย์รวมของบริษัท

    (๒) บริษัทต้องมีฐานะการเงินที่มั่นคง และมีความสามารถในการให้การสนับสนุนทางการเงินแก่นิติบุคคลที่บริษัทถือตราสารทุนได้ตามสมควร

    (๓) บริษัทต้องสามารถควบคุม ดูแล และติดตามฐานะและการดำเนินงานของนิติบุคคลดังกล่าวให้เป็นไปตามนโยบายและแผนกลยุทธ์ที่บริษัทกำหนดอย่างสม่ำเสมอ

    (๔) กรณีบริษัทถือตราสารทุนของนิติบุคคลที่ไม่ได้จดทะเบียนซื้อขายในตลาดหลักทรัพย์ในประเทศและต่างประเทศ หรือไม่สามารถหาราคาตลาดที่เหมาะสมได้ บริษัทต้องกำหนดแนวทางและวิธีการที่ใช้ในการประเมินมูลค่ายุติธรรมของตราสารทุนดังกล่าวอย่างชัดเจนเป็นลายลักษณ์อักษร

    (๕) บริษัทต้องส่งสำเนารายงานฐานะการเงินและผลการดำเนินงานที่ได้รับการตรวจสอบและแสดงความเห็นโดยผู้สอบบัญชี (audited financial statement) ของนิติบุคคลที่บริษัทถือตราสารทุนเพื่อการประกอบธุรกิจอื่น ให้สำนักงานทุกครั้งที่นิติบุคคลนั้นได้จัดทำ โดยจัดส่งให้สำนักงานภายในสามสิบวันนับแต่วันที่ที่ประชุมผู้ถือหุ้นของนิติบุคคลดังกล่าวมีมติรับรอง

    ในกรณีที่มีการเปลี่ยนแปลงใดๆ ที่อาจกระทบต่อฐานะการเงินและผลการดำเนินงานของนิติบุคคลดังกล่าว หรือทำให้เกิดความเสี่ยงเพิ่มขึ้นอย่างมีนัยสำคัญ โดยเฉพาะในกรณีที่อาจกระทบต่อฐานะและชื่อเสียงของบริษัท ให้รายงานสำนักงานทราบภายในสามสิบวันนับแต่วันที่มีการเปลี่ยนแปลง” [↑](#footnote-ref-62)
62. แก้ไขโดยข้อ ๔ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๘) พ.ศ. 256๗ ความเดิมเป็น ดังนี้

    “(๓) มูลค่ารวมของตราสารทุนที่บริษัทถือเพื่อการประกอบธุรกิจอื่นทั้งหมดต้องไม่เกินร้อยละสิบห้าของสินทรัพย์รวมของบริษัท” [↑](#footnote-ref-63)
63. แก้ไขโดยข้อ ๖ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๓) พ.ศ. ๒๕๖๒ ความเดิมเป็นดังนี้

    “ข้อ ๗๙ บริษัทสามารถประกอบธุรกิจเกี่ยวกับหลักทรัพย์ ตามกฎหมายว่าด้วยหลักทรัพย์และตลาดหลักทรัพย์ได้อย่างหนึ่งอย่างใด ดังต่อไปนี้

    (๑) เป็นตัวแทนสนับสนุนการขายหรือรับซื้อคืนหน่วยลงทุน

    (๒) เป็นตัวแทนด้านการตลาดของกองทุนส่วนบุคคล

    (๓) ทำธุรกิจงานติดต่อหรือแนะนำบริการของบริษัทหลักทรัพย์หรือธนาคารพาณิชย์ ตามกฎหมายว่าด้วยธุรกิจสถาบันการเงิน” [↑](#footnote-ref-64)
64. แก้ไขโดยข้อ ๗ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย (ฉบับที่ ๓) พ.ศ. ๒๕๖๒ ความเดิมเป็นดังนี้

    “ข้อ ๘๐ การประกอบธุรกิจเกี่ยวกับหลักทรัพย์ตามข้อ ๗๙ บริษัทต้องปฏิบัติให้เป็นไปตามหลักเกณฑ์ วิธีการ และเงื่อนไข ที่นายทะเบียนประกาศกำหนด และได้รับความเห็นชอบเป็นหนังสือจากนายทะเบียน ทั้งนี้ นายทะเบียนอาจกำหนดเงื่อนไขใดๆ ไว้ด้วยก็ได้” [↑](#footnote-ref-65)
65. เพิ่มเติมโดยข้อ ๕ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันชีวิต (ฉบับที่ ๘) พ.ศ. ๒๕๖๗ [↑](#footnote-ref-66)
66. ราชกิจจานุเบกษา เล่ม 132/ ตอนพิเศษ 61 ง/ หน้า 18/ 18 มีนาคม 2558 [↑](#footnote-ref-67)
67. ราชกิจจานุเบกษา เล่ม 136/ ตอนพิเศษ 295 ง/ หน้า 27/ 29 พฤศจิกายน 2562 [↑](#footnote-ref-68)
68. ราชกิจจานุเบกษา เล่ม 137/ ตอนพิเศษ 83 ง/ หน้า 49/ 10 เมษายน 2563 [↑](#footnote-ref-69)
69. ราชกิจจานุเบกษา เล่ม 140/ ตอนพิเศษ 80 ง/ หน้า 32/ 3 เมษายน 2566 [↑](#footnote-ref-70)
70. ราชกิจจานุเบกษา เล่ม 139/ ตอนพิเศษ 209 ง/ หน้า 72/ 7 กันยายน 2565 [↑](#footnote-ref-71)